text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
8 እምበኣር፡ እቶም ምስ ክርስቶስ ሓድነት ዘለዎም፡ ኵነኔ የብሎምን።
2 ከመይሲ፡ እቲ ብክርስቶስ የሱስ ህይወት ዚህብ ሕጊ እቲ መንፈስ እቲ፡ ካብ ሕጊ ሓጢኣትን ሞትን ሓራ ኣውጺኡካ ኣሎ።
3 ሕጊ ብስጋ ብምድካሙ ኺገብሮ ዘይከኣለስ፡ ኣምላኽ ንወዱ፡ ንሓጢኣት ምእንቲ ኼወግድ ብኣምሳል እቲ ሓጥእ ስጋ ብምልኣኽ፡ ነቲ ብስጋ ዝዀነ ሓጢኣት ኰነኖ።
4 እዚ ድማ እቲ ብሕጊ ዚድለ ስርዓታት ጽድቂ ኣባና፡ ኣብቶም ብስጋ ዘይኰነስ፡ ብመንፈስ እንመላለስ፡ ምእንቲ ኺፍጸም እዩ።
5 ከመይሲ፡ እቶም ምስ ስጋ ተሰማሚዖም ዚመላለሱ፡ ናይ ስጋ እዮም ዚሓስቡ፣ እቶም ምስ መንፈስ ተሰማሚዖም ዚመላለሱ ግና፡ ናይ መንፈስ እዮም ዚሓስቡ።
6 ናይ ስጋ ምሕሳብ፡ ሞት እዩ፣ ናይ መንፈስ ምሕሳብ ግና፡ ህይወትን ሰላምን እዩ፣
7 ምኽንያቱ፡ ናይ ስጋ ምሕሳብ፡ ንሕጊ ኣምላኽ ዚግዛእ ኣይኰነን፡ ኪኸውን እውን ኣይክእልን እዩ እሞ፡ ጽልኢ ምስ ኣምላኽ እዩ።
8 እቶም ምስ ስጋ ተሰማሚዖም ዚመላለሱስ፡ ንኣምላኽ ኬሐጕስዎ ኣይክእሉን እዮም።
9 ንስኻትኩም ግና፡ መንፈስ ኣምላኽ ኣባኻትኩም እንተ ሓደረስ፡ ምስ ስጋ ዘይኰነስ፡ ምስ መንፈስ ኢኹም ተሰማሚዕኩም እትመላለሱ። መንፈስ ክርስቶስ ዘይብሉ እንተሎ ግና፡ ንሱ ናቱ ኣይኰነን።
10 ግናኸ፡ ምስ ክርስቶስ ሓድነት እንተ ኣሎኩም፡ ሰብነትኩም ብሰሪ ሓጢኣት ምዉት እዩ፣ እቲ መንፈስ ግና ሳላ ጽድቂ፡ ህይወት እዩ።
11 መንፈስ እቲ ንየሱስ ካብ ምዉታት ዘተንስኦ ኣባኻትኩም ሓዲሩ እንተ ኣልዩ፡ እቲ ንክርስቶስ የሱስ ካብ ምዉታት ዘተንስኦ ነቲ መዋቲ ሰብነትኩም በቲ ኣባኻትኩም ዚሓድር መንፈሱ ገይሩ ህያው ኪገብሮ እዩ።
12 እምበኣር፡ ኣሕዋተየ፡ ግዴታስ ኣሎና፣ ግናኸ፡ ንስጋ፡ ማለት ምስ ስጋ ተሰማሚዕና ኽንነብር ኣይኰነን፣
13 ከመይሲ፡ ምስ ስጋ ተሰማሚዕኩም እንተ ተመላለስኩም፡ ክትሞቱ ኢኹም፣ ግብሪ ሰብነት ብመንፈስ እንተ ቐተልኩም ግና፡ ብህይወት ክትነብሩ ኢኹም።
14 ከመይሲ፡ ኵሎም እቶም ብመንፈስ ኣምላኽ ዚምርሑ፡ ንሳቶም ውሉዳት ኣምላኽ እዮም።
15 ንስኻትኩምሲ ነቲ ብእኡ ኣቢልና፡ “ኣባ፡ ኣቦ!” ኢልና እንጽውዓሉ መንፈስ ውልድነት ኢኹም እተቐበልኩም እምበር፡ ከም ብሓድሽ ዜፍርሃኩም መንፈስ ባርነት ኣይተቐበልኩምን።
16 ውሉዳት ኣምላኽ ምዃንና፡ እቲ መንፈስ ባዕሉ እዩ ምስ መንፈስና ዀይኑ ዚምስክር።
17 ውሉዳት ካብ ኰንናስ፡ ወረስቲ ድማ ኢና፦ ንኣምላኽ ወረስቱ፡ ንክርስቶስ ከኣ መዋርስቱ ኢና፣ ምስኡ መከራ እንተ ጸገብና፡ ምስኡ እውን ክንከብር ኢና።
18 ስለዚ፡ እዚ ኣብዚ እዋን እዚ ዘሎ መከራ ምስቲ ኣባና ዚግለጽ ክብሪ ኺነጻጸር ከሎ፡ ኣብ ግምት ከም ዘይኣቱ ገይረ እየ ዝቘጽሮ።
19 ከመይሲ፡ ፍጥረት ንምግላጽ ደቂ ኣምላኽ ብሃረርታ ይጽበ ኣሎ።
20 ምኽንያቱ፡ ፍጥረት ብፍቓዱ ዘይኰነስ፡ በቲ ዘግዝኦ፡ ብተስፋ ንኸንቱ እዩ ተገዚኡ፣
21 እዛ ተስፋ እዚኣ ኸኣ፡ ፍጥረት ንባዕሉ እውን፡ ካብ ባርነት ምብስባስ ሓራ ኺወጽእን ክቡር ሓርነት ደቂ ኣምላኽ ኪህልዎን እያ።
22 ከመይሲ፡ ኵሉ ፍጥረት ክሳዕ ሕጂ ብሓባር የስቈርቍርን ይሳቐን ከም ዘሎ፡ ንፈልጥ ኣለና።
23 ንሱ ጥራይ ዘይኰነስ፡ ንሕና ብዅርነት ማለት መንፈስ ዘሎና እውን፡ እወ ንሕና እኳ ውልድነት፡ ማለት ብጀዋ ሰብነትና ተሃንጢና እናተጸበና፡ ብውሽጥና ነስቈርቍር ኢና።
24 ከመይሲ፡ በዛ ተስፋ እዚኣ ኢና ድሒንና፣ እትርአ ተስፋ ግና፡ ተስፋ ኣይኰነትን፣ ንዚርአ ነገር ተስፋ ዚገብርከ መን ኣሎ፧
25 ንዘይንርእዮ ተስፋ እንተ ገበርና ግና፡ ብተጻዋርነት ተሃንጢና ኢና እንጽበዮ።
26 ከምኡ ድማ፡ እቲ መንፈስ እውን ንድኻምና ይድግፎ እዩ፣ ከመይሲ፡ ክንጽሊ ኼድልየና ኸሎ፡ እንታይ ክንብል ከም ዚግብኣና ኣይንፈልጥን ኢና፣ እቲ መንፈስ ባዕሉ ግና ብዘይተነግረ እህህታ ገይሩ ይልምነልና እዩ።
27 ንሱ ኸም ፍቓድ ኣምላኽ ገይሩ ምእንቲ ቕዱሳት ይልምን እዩ እሞ፡ እቲ ልቢ ዚምርምር፡ ሓሳብ እቲ መንፈስ እንታይ ምዃኑ ይፈልጥ እዩ።
28 ኣምላኽ ነቶም ዜፍቅርዎ፡ ማለት ነቶም ከም ዕላማኡ እተጸውዑ፡ ንጽቡቖም ኢሉ ንዅሉ ግብሩ ኸም ዜዋድዶ፡ ንፈልጥ ኢና፣
29 ምኽንያቱ፡ ወዱ ኻብ መንጎ ብዙሓት ኣሕዋት በዅሪ ምእንቲ ኪኸውንሲ፡ ነቶም ቅድም ዝፈለጦም፡ ንምስሊ ወዱ ኺመስሉ እውን ኣቐዲሙ መደቦም።
30 እቶም ኣቐዲሙ ዝመደቦም ከኣ፡ እቶም ዝጸውዖም እዮም፣ እቶም ዝጸውዖም ድማ፡ እቶም ዘጽደቖም እዮም። እቶም ዘጽደቖም እውን፡ እቶም ዘኽበሮም እዮም።
31 ብዛዕባ እዚ ነገር እዚ ደኣ እንታይ ክንብል ኢና፧ ኣምላኽ ምሳና ኻብ ኰነኸ፡ መን እዩ ዚቃወመና፧
32 እቲ ንወዱ እኳ ምእንቲ ዅላትና ኣሕሊፉ ዝሃቦ እምበር፡ ዘይነሓፎ፡ ስለምንታይ ደኣኸ ምስኡ ዅሉ ብለውሃት ዘይህበና፧
33 ነቶም ሕሩያት ኣምላኽ ዚኸስሶም መን እዩ፧ ኣምላኽ እዩ ዜጽድቖም።
34 እቲ ዚዅንንከ መን እዩ፧ ክርስቶስ የሱስ እዩ እቲ ዝሞተ፡ አረ ኻብ ምዉታት እኳ ዝተንስአ፡ ኣብ የማን ኣምላኽ ኰይኑ እውን ምእንታና ዚልምን ዘሎ።
35 ካብ ፍቕሪ ክርስቶስ ዚፈልየና መን እዩ፧ ጸበባዶ፡ ጭንቂዶ፡ መስጐጕቲዶ፡ ጥሜትዶ፡ ዕርቃንዶ፡ ሓደጋዶ፡ ወይስ ሰይፊ፧
36 ከምቲ፡ “ምእንታኻ ምሉእ መዓልቲ ንቕተል ኣለና፣ ከም ኣባጊዕ ማሕረዲ እውን ተቘጸርና” ዚብል እተጻሕፈ እዩ።
37 እኳ ደኣስ፡ ኣብ ኵሉ እዚ ነገራት እዚ፡ በቲ ዘፍቀረና ምሉእ ብምሉእ ንስዕር ኢና።
38 ከመይሲ፡ ሞት ኰነ፡ ህይወት ኰነ፡ መላእኽቲ ዀኑ፡ መንግስትታት ኰኑ፡ ዘሎ ዀነ፡ ዚመጽእ ኰነ፡ ሓይልታት ኰነ፡
39 ልዕል ዝበለ ዀነ፡ ትሕት ዝበለ ዀነ፡ ካልእ ፍጥረት እውን እንተ ዀነ፡ ካብታ ኣብ ክርስቶስ የሱስ ጐይታና ዘላ ፍቕሪ ኣምላኽ ኪፈልየና ኸም ዘይክእል፡ ርግጸኛ እየ።
ልኣኽ
ልኣኽ
ሮሜ 8
መጽሓፍ ቅዱስ—ትርጕም ሓዳስ ዓለም (ማቴዎስ–ራእይ)
https://www.jw.org/finder?docid=1011452&Book=45&Chapter=8&wtlocale=TI&srcid=share
ትግርኛ
mailto:?body=መጽሓፍ ቅዱስ ኣብ ኢንተርነት ኣንብብ%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D45%26Chapter%3D8%26wtlocale%3DTI%26srcid=share&subject=መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
ገበር | ሰይጣን ኣሎ ድዩ፧
ንሰይጣን ክንፈርሆ ኣሎና ድዩ፧
ብቐሊሉ ኸተለልዮ ኣይትኽእልን ኢኻ። ሕብሪ ዀነ ጨና ስለ ዘይብሉ፡ ንግዳያቱ ብሃንደበት ኬጥቅዖም ይኽእል እዩ። ጠንቂ እቲ ኣብ መላእ ዓለም ብሰንኪ ምምራዝ ዜጋጥም ልዕሊ ፍርቂ ዚኸውን ሞት እዩ፣ እዚ ጠንቂ ሞት እዚ፡ ካርቦን ሞኖኦክሳይድ ዚብሃል ጋዝ እዩ። ይኹን እምበር፡ ብፍርሂ ኽንርዕድ ኣየድልየናን እዩ። ከመይሲ፡ ካርቦን ሞኖኦክሳይድ ከም ዘሎ ኽንፈልጥን ገዛእ ርእስና ኻብኡ ኽንከላኸልን እንኽእለሉ መገዲ ኣሎ። ብዙሓት ሰባት ኣብ ቤቶም፡ ካብ ካርቦን ሞኖኦክሳይድ ዜጠንቅቖም መሳርያ ይገጥሙን ኣብኡ ተመርኲሶም ስጕምቲ ይወስዱን እዮም።
ሰይጣን እውን ልክዕ ከም ካርቦን ሞኖኦክሳይድ ብዓይኒ ኣይርአን እዩ፣ ደቂ ሰብ ብቐሊሉ ኼለልይዎ ስለ ዘይክእሉ ድማ፡ ኣዝዩ ሓደገኛ እዩ። ይኹን እምበር፡ ኣምላኽ ኪሕግዘካ ይኽእል እዩ። ነዚ ቐጺሉ ተገሊጹ ዘሎ ኣምላኽ ዝሃበና ውህበት እንተ ተጠቒምካሉ፡ ንሰይጣን ክትፈርሆ ኣየድልየካን እዩ።
ናይ ምምራጽ ናጽነት። ያእቆብ 4:7፡ “ንድያብሎስ ግና ተጻረርዎ እሞ፡ ንሱ ኻባኻትኩም ኪሃድም እዩ” ትብል። ሰይጣን ሓያል እኳ እንተ ዀነ፡ ዘይደለኻዮ ነገር ንኽትገብር ኬገድደካ ኣይክእልን እዩ። ናይ ምምራጽ ናጽነት ኣሎካ። ቀዳማይ ጴጥሮስ 5:9፡ “ብእምነት ጸኒዕኩም [ንድያብሎስ] ተቓወምዎ” ትብል። ሰይጣን ንየሱስ ሰለስተ ሳዕ እኳ እንተ ፈተኖ፡ ከይተዓወተ ምስ ተረፈ ግና ንየሱስ ሓዲግዎ ኸም ዝኸደ ዘክር። (ማቴዎስ 4:11) ንስኻ እውን ንፈተናታት ሰይጣን ንኽትቃወሞ ኽትመርጽ ትኽእል ኢኻ።
ምስ ኣምላኽ ዚምስረት ዕርክነት። ያእቆብ 4:8፡ “ንኣምላኽ ቅረብዎ” ኢላ ተተባብዓና እያ። የሆዋ ብደረጃ ውልቀ ሰብ፡ ምስኡ ስጡም ዕርክነት ንኽትምስርት ዓዲሙካ ኣሎ። ብኸመይ ኢኻ ምስኡ ዕርክነት እትምስርት፧ ከምኡ እትገብረሉ ዝበለጸ መገዲ፡ ካብ መጽሓፍ ቅዱስ ብዛዕባኡ ብዝያዳ ብምፍላጥ እዩ። (ዮሃንስ 17:3) እቲ ብዛዕባ የሆዋ እትመሃሮ ትምህርቲ፡ ንኸተፍቅሮ ኺድርኸካ እዩ፣ እታ ፍቕሪ ኸኣ፡ ፍቓዱ ንኽትገብር ከተለዓዕለካ እያ። (1 ዮሃንስ 5:3) ናብ ሰማያዊ ኣቦና ብዝያዳ ብዝቐረብካ መጠን፡ ንሱ እንታይ ኪገብር እዩ፧ ያእቆብ ኣስዕብ ኣቢሉ፡ “ንሱ እውን ኪቐርበኩም እዩ” ኢሉ ኣሎ።
ኣምላኽ እተመባጽዖ ዕቝባ። ምሳሌ 18:10፡ “ስም እግዚኣብሄር [“የሆዋ፡” NW] ጽኑዕ ግምቢ እዩ፡ ጻድቕ ናብኡ ጐይዩ የዕቍብ” ትብል። ከምኡ ኺብሃል ከሎ፡ ውልቃዊ ስም ኣምላኽ፡ ጽቡቕ ዕድል ኬምጽእ ዚኽእል ስራይ እዩ ማለት ኣይኰነን። የግዳስ፡ እቶም ንስም ኣምላኽ ካብ ልቦም ዜኽብርዎ ሰባት፡ ንሱ ምእንቲ ኼዕቍቦም ኣብ ዝዀነ ይኹን እዋን ናብኡ ኺጽልዩ ይኽእሉ እዮም።
ግብራዊ ኣብነት። ግብሪ ሃዋርያት 19:19 ብዛዕባ እቶም ኣብ ኤፌሶን ዚነብሩ ዝነበሩ ሓደስቲ ክርስትያናት ዚገልጽ ምስትውዓል ዚውስኽ ነጥቢ ትጠቅስ እያ፣ “ብዙሓት ዚጥንቍሉ ዝነበሩ ድማ መጻሕፍቶም ኣኪቦም ኣብ ቅድሚ ዅሉ ኣንደድዎ። ዋጋኡ ምስ ጸብጸብዎ፡ 50,000 ሰልዲ ብሩር ኰይኑ ተረኽበ” ትብል። * እቶም ክርስትያናት፡ ዋጋኡ ብዘየገድስ፡ ምስ ሓተታ መናፍስቲ ንዚተሓሓዝ ዝዀነ ይኹን ነገር ኣንደድዎ። እዚ ኣብነት እዚ፡ ሎሚ ብዙሕ ኪጠቕመና ይኽእል እዩ። እዛ ዓለምና ብስሒርን ብሓተታ መናፍስትን ዝመልአት እያ። እቲ ዘይጓዳእ ዚመስል ምስ ሓተታ መናፍስቲ ዚተሓሓዝ ኣቕሑን ተግባራትን፡ ምስ ኣጋንንቲ ኼተናኽፈና ይኽእል እዩ። ስለዚ፡ ዝገበርና ጌርና ኻብ ከምዚ ዝኣመሰለ ነገራት ክንርሕቕ ኣሎና።—ዘዳግም 18:10-12።
እቲ ኣብታ ናይ መጀመርታ ዓንቀጽ እተጠቕሰ ሮሂልዮ፡ ወዲ 50 ዓመት ክሳዕ ዚኸውን ኣብ ድያብሎስ ኣይኣምንን እዩ ነይሩ። ድሕሪኡ ግና ንኣረኣእያኡ እንደገና ኺሓስበሉ ጀመረ። ስለምንታይ፧ ሮሂልዮ ተዘክሮኡ ኺገልጽ ከሎ፡ “ኣብ ህይወተይ ንፈለማ እዋን፡ መጽሓፍ ቅዱስ ረኸብኩ። ካብ ቅዱሳት ጽሑፋት ዝረኸብክዎ ፍልጠት፡ ድያብሎስ ከም ዘሎ ኣእመነኒ። እቲ ሽዑ ዝረኸብክዎ ፍልጠት ድማ፡ ሎሚ ንገዛእ ርእሰይ ካብ ጽልዋ ሰይጣን ንኸዕቍባ ይሕግዘኒ ኣሎ” በለ።
“ካብ ቅዱሳት ጽሑፋት ዝረኸብክዎ ፍልጠት፡ ድያብሎስ ከም ዘሎ ኣእመነኒ። እቲ ዝረኸብክዎ ፍልጠት ድማ፡ ሎሚ ንገዛእ ርእሰይ ካብ ጽልዋ ሰይጣን ንኸዕቍባ ይሕግዘኒ ኣሎ”
ንስኻ እውን ኣብቲ ሰይጣን ዚጠፍኣሉ እዋን ክትህሉ ትኽእል ኢኻ። ቅዱሳት ጽሑፋት፡ እቲ ሎሚ ንብዙሓት ሰባት ዜስሕት ዘሎ ድያብሎስ ‘ናብ ቀላይ ሓውን ዲንን ዚድርበየሉ’ እዋን ከም ዚመጽእ ይንበ እዩ። (ራእይ 20:10) ሓቂ እዩ፡ ቃል ብቓሉ ሓውን ዲንን ንሓደ ብዓይኒ ዘይርአ መንፈሳዊ ፍጡር ኪጐድኦ ኣይክእልን እዩ። ስለዚ፡ እቲ ቐላይ ሓዊ ንዘለኣለማዊ ጥፍኣት ዜመልክት ኪኸውን ኣለዎ። እወ፡ ሰይጣን ንዘለኣለም ኪጠፍእ እዩ። እዝስ ንኣፍቀርቲ ኣምላኽ ክሳዕ ክንደይ ኰን እዩ ኼሐጕሶም!
ክሳዕ ሽዑ ግና፡ ብዛዕባ የሆዋን ብዛዕባ መገድታቱን ኣዘውቲርካ ተምሃር። * ነቲ ኣብ መወዳእታኡ፡ “ሰይጣን የሎን” እንብለሉ እዋን ኣብ ኣእምሮኻ ስኣሎ!
^ ሕ.ጽ. 8 እቲ ኣብዚ ተጠቒሱ ዘሎ ሰልዲ ብሩር፡ እቲ ብግዜ ሮማውያን ዝነበረ ዲናር እንተ ዀይኑ፡ እቲ ገንዘብ፡ መዓልታዊ ደሞዝ 50,000 ዓየይቲ እዩ ነይሩ ማለት እዩ፣ እዚ ኸኣ ኣዝዩ ብዙሕ እዩ።
^ ሕ.ጽ. 11 ብዛዕባ ሰይጣንን ብዛዕባ ሓተታ መናፍስትን ዝያዳ ሓበሬታ እንተ ደሊኻ፡ ኣብታ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ኣብ ምዕራፍ 10 ርአ። ንዝዀነ ናይ የሆዋ ምስክር፡ ቅዳሕ እታ መጽሓፍ ሕተቶ፣ ወይ ከኣ ካብ www.jw.org/ti ኣራግፋ።
ብዝያዳ ፍለጥ
ኣምላኽ ንምድሪ ዘለዎ ዕላማ እንታይ እዩ፧
መጽሓፍ ቅዱስ፡ ኣምላኽ ንምድሪ ዝፈጠራ ስለምንታይ ምዃኑ፡ መከራ መዓስ ከም ዜብቅዕ፡ ከምኡውን ኣብ ዚመጽእ ምድሪ እንታይ ከም እትኸውንን ነቶም ኣብኣ ዚነብሩ ሰባት እንታይ ከም ዜጋጥሞምን ይገልጽ እዩ።
መንፈሳውያን ፍጡራት ብኸመይ እዮም ዚጸልዉና፧
መጽሓፍ ቅዱስ ብዛዕባ መላእኽትን ኣጋንንትን ይዛረብ እዩ። እዞም መንፈሳውያን ፍጡራት ብሓቂ ዘለዉ ድዮም፧ ኣብ ህይወትካ ጽልዋ ኺገብሩኸ ይኽእሉ ድዮም፧

robotstxt: allowed

filter: keep


text:
Erena on Facebook
መራሕቲ ግብጽን ጅቡትን ኣብ ዝተፈላለየ ጉዳያት ስምምዕ ይኽትሙ
Radio Erena: 27 December 2016
ፕረዚደንት ጅቡቲ እስማዒል ዑመር ጉለ፣ ፕረዚደንት ዓብደልፈታሕ ኣል ሲሲ ብዝገበረሉ ዕድመ መሰረት፣ ወግዓዊ ናይ ስራሕ ምብጻሕ ንምፍጻም ሰኑይ 26 ታሕሳስ ናብ ግብጺ ከምዝኣተወ ማዕከናት ዜና እታ ሃገር ሓቢረን።
ዕላማ ዑደት ፕረዚደንት ጅቡቲ ናብ ግብጺ፣ ብዘይካ'ቲ ኣብ መንጎ ክልትኤን ሃገራት ዘሎ ዝምድና ንምድልዳል ዝግበር ተበግሶታት፣ ብዛዕባ'ቲ ስዑዲ ዓረብ ኣብ ጅቡቲ እትሃንጾ ወትሃደራዊ መዓስከርን ምስ ኢትዮጵያ ዘሎ ዝምድናን ከተኩር ምዃኑ ይግለጽ።
ብዘይካ'ዚ'ውን፣ ክልቲኦም መራሕቲ፣ ዝምድና ኤርትራን ጅቡትን ናብ ንቡር ዝምለሰሉ ተኽእሎታትን ግብጺ ክትጻወቶ እትኽእል ናይ መንጎኝነት ተራን ክዝትዩ ምዃኖም ማዕከን ዜና ኣል ምስር ኣልዮም ትእንፍት።
ፕረዚደንት ግብጺ፣ዝምድና ኤርትራን ጅቡትን ናብ ንቡር ንምምላስ ተበግሶ ክወስድ ከምዝኽእል ዝግለጽ ዘሎ፣ ቀጠር ዘካየደቶ ናይ ሽዱሽተ ዓመታት ጻዕሪ፣ ምሩዃት ኵናት ካብ ምልቃቕ ዝሓልፍ ካልእ ዓወት ክርከቦ ከምዘይክኣለ ኣብ ዝተገልጸሉ እዋን'ዩ።
ኣባል ማሕበር ሃገራት ዓረብ ዝኾነት ጅቡቲ ምስ ኢትዮጵያ፣ ስዑዲ ዓረብን ቀጠርን ጥቡቕ ዝምድና ዘለዋ ሃገር'ያ።
ጅቡቲ ምስ ኢትዮጵያ ዘለዋ ጥቡቕ ዝምድና ምስ ኤርትራ ክህልዋ ንዝነበሮ ዝምድና ዓንቂፉ ከምዘሎ'ዩ ብወገን ኤርትራ ዝዝረብ።
ተበግሶ ሓድሽ ዝምድና ስዑዲ ዓረብን ኢትዮጵያን ሻቕሎት ዝፈጠረላ ግብጺ፣ ምስ ኢትዮጵያ ቅርበት ንዘለወን ሃገራት ንምጽላውን ንሓድሕደን ንምቅርራብን ትሰርሕ ከምዘላ ተንተንቲ ፖለቲካ የገንዝቡ።
ኣብ ዝሓለፈ ሰሙን፣ ብጉዳይ ናይልን ሓባራዊ ዝምድናን ምስ ፕረዚደንት ዩዌሪ ሙሴቬኒ ንምዝርራብ ናብ ካምፓላ ዘምርሐ ፕረዚደንት ኣል ሲሲ፣ ሕጂ ድማ ንፕረዚደንት ጅቡቲ ናብ ካይሮ ዓዲምዎ ይርከብ።
ምስ ግብጺ ኣብ ዲፕሎማስያዊ ምውጣጥ ዝርከብ ንጉስ ሳልማን ናይ ስዑዲ ዓረብ፣ ንቀዳማይ ሚኒስተር ናይታ ብጉዳይ ናይልን ምድጋፍ ተቓወምቲ ኦሮሞን ምስ ግብጺ ዘይትቃዶ ኢትዮጵያ ናብ ሪያድ ምዕዳሙ፣ ፕረዚደንት ኣልሲሲ'ውን ከም ግብረ መልሲ፣ ነቲ ኣንጻር ኢትዮጵያ ብዝልዓለ ከምዝሰርሕ ዝንገረሉ ፕረዚደንት ኤርትራ ኣቶ ኢሳይያስ ኣፈወርቂ ናብ ካይሮ ከምዝዓደሞ ኣይርሳዕን።
ስዑዲ ዓረብ፣ ንቀዳማይ ሚኒስተር ኢትዮጵያ ናብ ሪያድ ምዕዳማ ጥራይ ከይኣክል፣ ኣማኻሪ ንጉስ ሳልማን ናብቲ ምስ ግብጺ ዘሰሓሕብ ዘሎ ኢትዮጵያ እትሃንጾ ዘላ ዲጋ ምብጽሑ፣ ንግብጺ ኣቖጢዑ ይርከብ።
ስዑዲ ዓረብን ግብጽን ኣብ ጉዳይ ሶርያ፣ ብዝወሰድኦ ኣንጻራዊ መርገጺታት ድሕሪ ምስሕሓበን፣ ስዑዲ ናብ ግብጺ እትልእኮ ዝነበረት ነዳዲ ጠቕሊላ ደው ኣቢላቶ።
ኣብዚ ሳልስቲ'ዚ ድማ ካብ ግብጺ እትሽምቶ ዝነበረት በርበረን ካልእ ፍርያት ሕርሻን ደው ናይ ምባል ስጉምቲ ትወስድ ኣላ።
ፕረዚደንት ኣልሲሲ ናይ ግብጺ፣ ነቲ ብሩስያ ዝድገፍ መንግስቲ ባሻር ኣልኣሳድ ከምዝድግፍ ብወግዒ ድሕሪ ምሕባሩ፣ ነታ ኣንጻር ፕረዚደንት ኣሳድ ደው ዝበለትን ንተቓወምቲ ሶርያ ክትድግፍ ዝጸንሐት ስዑዲ ዓረብ ከምዘቖጠዐ ይፍለጥ።
ከም ግብረ መልሲ ናይዚ ከኣ፣ ኣብ ልዕሊ ግብጺ፣ ቁጠባዊ፣ ዲፕሎማስያዊን ፖለቲካውን ጸቕጢ ንምፍጣር ይሰርሕ ከምዘሎ ተንተንቲ የረድኡ።
===================


text:
ናይ የሆዋ መሰኻኽር ንመአከቢኦም ቤተ ክርስትያን ኢሎም ዘይጽውዕዎ ስለምንታይ እዮም፧
ኣብ መጽሓፍ ቅዱስ፡ እታ ሓድሓደ ግዜ “ቤተ ክርስትያን” ተባሂላ እትትርጐም ናይ ግሪኽኛ ቓል፡ ንጕጅለ ኣምለኽቲ እምበር፡ ነቲ ዚእከብሉ ህንጻ ኣይተመልክትን እያ።
ንኣብነት፡ ሃዋርያ ጳውሎስ ኣብ ሮሜ ንዝነበሩ ክርስትያናት ኪጽሕፈሎም ከሎ፡ ኣኪላስን ጵርስካን ንዝስሞም ሰብ ሓዳር ሰላምታ ለኣኸሎም፣ ወሲኹ ድማ፡ “ነታ ኣብ ቤቶም ዘላ ቤተ ክርስትያን እውን ሰላም በሉለይ” በለ። (ሮሜ 16:5፡ ትርጉም 1990) ጳውሎስ ንህንጻ ሰላም ኪብልሉ ኣይኰነን ሓቲቱ። የግዳስ፡ ናብ ሰባት፡ ማለት ኣብታ ቤት ትእከብ ናብ ዝነበረት ጉባኤ እዩ ሰላምታ ልኢኹ። *
ስለዚ፡ ንቦታ ኣምልኾና ቤተ ክርስትያን ኢልና ኣይንጽውዖን ኢና፣ የግዳስ፡ “ኣዳራሽ መንግስቲ ኣምላኽ” ዚብል መጸውዒ ኢና እንጥቀም።
“ኣዳራሽ መንግስቲ ኣምላኽ ናይ የሆዋ መሰኻኽር” ዚብል መጸውዒ እንጥቀም ስለምንታይ ኢና፧
እዚ ግቡእ መጸውዒ ዝዀነሉ ሓያሎ ምኽንያታት ኣሎ፦
እቲ ህንጻ፡ ኣዳራሽ ወይ መአከቢ እዩ።
ነቲ ኣብ መጽሓፍ ቅዱስ እተጠቕሰ ኣምላኽ ዝዀነ የሆዋ ኸነምልኽን ብዛዕባኡ ኽንምስክርን ኢና እንእከብ።—መዝሙር 83:18፣ ኢሳይያስ 43:12።
ብዛዕባ እታ የሱስ ብዙሕ ሳዕ እተዛረበላ መንግስቲ ኣምላኽ ክንምሃር እውን ኢና እንእከብ።—ማቴዎስ 6:9, 10፣ 24:14፣ ሉቃስ 4:43።
ኣብ ጥቓኻ ናብ ዚርከብ ኣዳራሽ መንግስቲ ኣምላኽ ክትከይድን ኣኼባታት ናይ የሆዋ መሰኻኽር ብዓይንኻ ኽትርእን ንዕድመካ።
^ ሕ.ጽ. 3 ኣብ 1 ቈረንቶስ 16:19፣ ቈሎሴ 4:15፣ ፊልሞን 2 እውን ተመሳሳሊ ሓሳባት ንረክብ ኢና።
ብዝያዳ ፍለጥ
ኣብ ኣዳራሽ መንግስቲ ኣምላኽ እንታይ እዩ ዚግበር፧
ኣብኡ እንታይ ከም ዚግበር እስከ ርአ።


text:
ንስድራ ቤት | ንመንእሰያት
ናይ ሓቂ ኣዕሩኽ ብኸመይ ከም እተጥሪ
ጸገም
ሎሚ ሳላ ተክኖሎጂ ኻብ ቅድሚ ሕጂ ንላዕሊ ምስ ብዙሓት ሰባት ብቐሊሉን ምሹእ ብዝዀነ መገድን ክትራኸብ ትኽእል ኢኻ። ጥብቂ ርክብ ግና ኣይህልወካን ይኸውን። ሓደ መንእሰይ ብዛዕባ እዚ ኺገልጽ ከሎ፡ “እቲ ምስ ካልኦት ዘሎኒ ዕርክነት ብቐሊሉ ኺፈርስ ዚኽእል ኰይኑ እዩ ዚስምዓኒ። ኣቦይ ግና ምስ ኣዕሩኹ ንሓያሎ ዓመታት ዝጸንሐ ጥብቂ ርክብ ኣለዎ” በለ።
ኣብዚ እዋን እዚ፡ ነባርን ትርጉም ዘለዎን ዕርክነት ምምስራት ኣጸጋሚ ዝዀነ ስለምንታይ እዩ፧
ክትፈልጦ ዘሎካ
ተክኖሎጂ ብእተወሰነ መጠን ተሓታቲ እዩ። ብሞባይል መልእኽቲ ብምጽሕሓፍ ዚግበር ርክብን ካልእ ማሕበራዊ መራኸቢታትን፡ ምስ ሰብ ብኣካል ከይተራኸብካ ምትዕርራኽ ቀሊል ዝገበሮ እዩ ዚመስል። ትርጉም ዘለዎ ዕላል በቲ ብሞባይልን ብማሕበራዊ መራኸቢታትን ዚለኣኽ ሓጺር መልእኽትታት ተተኪኡ ኣሎ። ኣርተፊሻል ማቹሪቲ ዚብሃል መጽሓፍ ከምዚ በለ፦ “ሰባት ገጽ ንገጽ ዚገብርዎ ዝርርብ እናነከየ እዩ ዚኸይድ ዘሎ። ተምሃሮ ኻብቲ ብሓንሳእ ዜሕልፍዎ ግዜ ንላዕሊ ምስ ኤለክትሮኒካዊ መሳርሒታት ዜሕልፍዎ ግዜ ይዛይድ ኣሎ።”
ተክኖሎጂ፡ ሰባት ዝያዳ ምሕዝነት ኪፈጥሩ ዚሕግዝ ኪመስል ይኽእል እዩ። ወዲ 22 ዓመት ብራያን * ከምዚ በለ፦ “ኣብዚ ቐረባ እዋናት፡ ናይ ሞባይል መልእኽቲ ብምልኣኽ ሃለዋት ኣዕሩኸይ ንምፍላጥ ጻዕሪ ዝገብር ኣነ ጥራይ ምዃነይ ተገንዚበ። ሃለዋተይ ኪፈልጡ ተበግሶ ዚወስዱ ኽንደይ ኣዕሩኽ ከም ዘለዉኒ ንምፍላጥ ድማ መልእኽቲ ምጽሓፍ ኣቋሪጸዮ። ሓቂ ምዝራብ ይሓይሽ፡ ብዙሓት ኣይኰኑን ጽሒፎምለይ። ገሊኦም ከምቲ ዝሓስቦ ናይ ቀረባ ኣዕሩኸይ ኣይነበሩን።”
ኰይኑ ግና፡ መልእኽቲ ምጽሕሓፍን ካልእ ማሕበራዊ መራኸብን ምስ ሰባት ርክብ ኪህልወካን ምሕዝነትካ ኸተደልድልን ዚሕግዝዶ ኸይኰነ፧ ምሳታቶም ብኣካል እውን ትራኸብ እንተ ዄንካ፡ ኪሕግዝካ ይኽእል እዩ። ይኹን እምበር፡ ማሕበራዊ መራኸቢታት ከም ዜራኽብ ድልድል ኰይኑ ጥራይ እዩ ኺጠቕመካ ዚኽእል እምበር፡ ምስ ካልኦት ኬቀራርበካ ኣይክእልን እዩ።
ክትገብሮ እትኽእል ነገራት
ትርጉም ናይ ሓቂ ዕርክነት ፍለጥ። መጽሓፍ ቅዱስ፡ ዓርኪ ዚብሃል፡ “ካብ ሓው ኣብሊጹ ጥብቂ ዝዀነ” ሰብ ከም ዝዀነ እዩ ዚገልጽ። (ምሳሌ 18:24) እሞኸ ኸምዚ ዓይነት ኣዕሩኽ ዲኻ እትደሊ፧ ንስኻ ኸምኡ ዓይነት ዓርኪ ዲኻ፧ ነዚ ሕቶታት እዚ ንምምላስ፡ ኣዕሩኽካ ኺህልዎም እትደልዮ ሰለስተ ባህርያት ጽሓፍ። ኣዕሩኽካ ዚፈትዉልካ ሰለስተ ባህርያትካ እውን ጽሓፍ። ንርእስኻ ድማ ከምዚ ኢልካ ሕተታ፡ ‘ብኢንተርነት ዝረኽቦም ሰባት ከምቲ ኣዕሩኸይ ኪህልዎም ዚደልዮ ባህርያት ድዩ ዘለዎም፧ ንሳቶም ዚፈትዉለይ ባህርያትከ እንታይ እዩ፧’—ስርዓት መጽሓፍ ቅዱስ፦ ፊልጲ 2:4።
ቀዳምነት እትህቦ ነገራት ስራዕ። መብዛሕትኡ ግዜ፡ እቲ ብኢንተርነት ዚፍጠር ዕርክነት ኣብቲ ብሓባር ዜገድሰካ ነገራት እተመስረተ እዩ። ይኹን እምበር፡ ካብቲ ብሓባር ዜገድሰካ ነገራት ንላዕሊ እቲ ብሓባር ኣኽቢርካ እትርእዮ ነገራት ዝያዳ ኣገዳስነት ኪህልዎ ይግባእ። ጓል 21 ዓመት ሊን፡ “ብዙሓት ኣዕሩኽ እኳ እንተ ዘይብለይ፡ እቶም ዘለዉኒ ግና ዝሓሽኩ ሰብ ንምዃን ጻዕሪ ኽገብር እዮም ዚሕግዙኒ” በለት።—ስርዓት መጽሓፍ ቅዱስ፦ ምሳሌ 13:20።
ምስ ሰባት ብኣካል ተራኸብ። ብቓና ድምጽን ኣብ ገጽ ብዚርአ መግለጺታትን ብኣካላዊ ምንቅስቓስን ንዚመሓላለፍ መልእኽቲ እናረኣኻ ምስ ሰባት ገጽ ንገጽ ከም ምዝርራብ ዚመስልዎ ነገር የለን።—ስርዓት መጽሓፍ ቅዱስ፦ 1 ተሰሎንቄ 2:17።
ደብዳበ ጽሓፍ። ደብዳበ ምጽሓፍ ግዜኡ ዝሓለፎ ዚመስል እኳ እንተ ዀነ፡ ሓሳብካ ኸይተኸፋፈለ ደብዳበ ምጽሓፍካ ግና ነቲ እትጽሕፈሉ ሰብ ክሳዕ ክንደይ ከም እትግደሰሉ ዜርኢ እዩ። ከመይሲ፡ ኣብዛ ብሃልኪ ዝመልአት ዓለም ከምዚ ዓይነት ትዅረት ምግባር ከቢድ እዩ። ንኣብነት፡ ሼሪ ተርክል ኣብቲ ኣሎን ቱጌዘር ዘርእስቱ መጽሓፋ ብዛዕባ ኣብ ህይወቱ ውልቃዊ ደብዳበ ተቐቢሉ ዘይፈልጥ መንእሰይ ጽሒፋ እያ። ንሱ ብዛዕባ እቲ ሰባት ደብዳበ ዚጽሕፉሉ ዝነበረ ግዜ፡ “ኣብቲ ግዜ እቲ እኳ እንተ ዘይተወለድኩ፡ ነቲ ግዜ እቲ እምነዮ እየ” በለ። እሞኸ ዕርክነት ንምምስራት፡ ነዚ ‘ናይ ቀደም ተክኖሎጂ’ ንምንታይ ዘይትጥቀመሉ፧
ቀንዲ ነጥቢ፦ ናይ ሓቂ ዕርክነት፡ ሃለዋት ካልኦት ምፍላጥ ጥራይ ኣይኰነን። የግዳስ፡ ንስኻን ዓርክኻን ከም ፍቕርን ትዕግስትን ምሕረትን ዝኣመሰለ ባህርያት ምርኣይ ዚሓትት እዩ። እዚ ባህርያት እዚ ኸኣ፡ ዓስቢ ዘለዎ ዕርክነት ኪህልወኩም ይሕግዝ። ብኢንተርነት ጥራይ ክትራኸብ ከለኻ ግና፡ ነዚ ባህርያት እዚ ኸተርኢ ኣጸጋሚ እዩ።
^ ሕ.ጽ. 8 ኣብዛ ዓንቀጽ ዚርከብ ገሊኡ ስማት ተቐዪሩ እዩ።
ብዝያዳ ፍለጥ
ንጽምዋ ብኸመይ ከም እትጻወሮ
ጽምዋ ኣብ ጥዕናኻ ዜውርዶ ጕድኣት፡ ኣብ መዓልቲ 15 ሽጋራ ምስ ምትካኽ ኪወዳደር ይኽእል እዩ። እሞኸ ንጽምዋ ብኸመይ ክትጻወሮ ትኽእል፧


text:
1ሓዋርያ ኢየሱስ ክርስቶስ ካብ ዝኾነ ጴጥሮስ ኣብ ጳንጦስ ገላትያ ቀጰዶቅያ እስያ ቢታንያ ተሰዲድኩምን ተበቲንኩምን ንዘለኹም 2እግዚኣብሔር ኣብ ኣቐዲሙ ብዝወሰኖ ዝኃረየኩም ንኢየሱስ ክርስቶስ እዙዛት ክትኾኑን ብምንዛኅ ደሙ ኸዓ ምእንቲ ኽትነጽሑ ብመንፈስ ቅዱስ ንዝተቐደስኩም ጸጋን ሰላምን ይብዝኀልኩም። 3ንኢየሱስ ክርስቶስ ካብ ሞት ብምትሣኡ ሕያው ተስፋ ዝሃበና ብብዝኂ ምሕረቱ ብሓድሽ ልደት ውሉዱ ዝገበረና እግዚኣብሔር ኣቦ ጐይታና ኢየሱስ ክርስቶስ ይመስገን። 4ንሱ ነቲ ዘይጠፍእን ዘይበላሾን ዘይጽምሉን ኣብ ሰማያት ኣዳልዩልና ዘሎ ርስቲ ኽንወርስ ገበረና። 5ንስኻትኩም ስለ ዝኣመንኩም እቲ ኣብ መወዳእታ ዘመን ክገሃድ ዘለዎ ድኅነት ክሳዕ ዝመጽእ ኃይሊ እግዚኣብሔር ክሕልወኩም እዩ። 6ንቑሩብ ጊዜ ብዙኅ ብዝዓይነቱ ፈተና ኽትኃልፉ እኳ ግዲ እንተ ኾነ በዙይ ክትሕጐሱ ኢኹም። 7እዝ ፈተና እዙይ ዝበጽሐኩም ከዓ እታ እምነትኩም ብሓዊ ኻብ ዝዂላዕ ብሉጽ ወርቂ የመና ኸቢራ ምእንቲ ኽትርከብ እሞ ኢየሱስ ክርስቶስ ክግለጽ እንተሎ ምስጋናን ስብሓትን ክብርን ምእንቲ ኽተምጽአልኩም እያ። 8- 9ንኢየሱስ ክርስቶስ እንተይርአኹምዎ ተፍቅርዎ ኣለኹም፤ ሕዚውን ኣይትሪኢዎን ዘለኹም፤ ብእኡ ግና ተኣምኑ ኣለኹም፤ ክንገር ብዘይከኣል ምሉእ ሓጐስውን ትሕጐሱ ኣለኹም። ናይ እምነትኩም ፍረ ኸዓ ድኅነት ነፍስኹም ተቐበልኩም። 10እቶም ብዛዕባ እቲ ንኣኻትኩም ዝተመደበ ጸጋ ዝተነበዩ ነቢያት ብዛዕባ እዝ ምድኃን እዙይ ጠየቑን መርመሩን፤ 11እቲ ኣብኣቶም ኃዲሩ ብዛዕባ ስቓይ ክርስቶስን ብዛዕባ እቲ ዝስዕብ ክብሩን ተነብዩ ዝነበረ መንፈስ ክርስቶስ ብዛዕባ ኣየናይ ሰብን ኣየናይ ጊዜን የመልክት ከም ዝነበረ ይምርምሩ ነበሩ። 12ኣምላኽ ከዓ እቲ ኣገልግሎቶም ንኣኻትኩም እምበር ንባዕልቶም ከም ዘይኮነ ገለጸሎም። እዝ ነገራት እዙይ በቲ ኻብ ሰማይ ዝተልኣኸ መንፈስ ቅዱስ ገይሮም ወንጌል ዝሰበኹልኩም ልኡኻት ሕዚ ተነጊሩኩም ኣሎ። ነዝ ነገር እዙይ መላእኽቲውን ክርእይዎ ይምነዩ ነበሩ። 13ስለዙይ ሕቖ ልቡናኹም ተዓጢቕኩም ንሥራሕ ተዳለዉ፤ ብመጠን ንበሩ፤ ሙሉእ ተስፋኹም ከዓ ኢየሱስ ክርስቶስ እንትግለጽ ኣብ እትረኽብዎ ጸጋ ይኹን። 14እዙዛት ውሉድ ከም ምዃንኩም ከምቲ ቐደም ብዘይፍልጠት እትገብርዎ ዝነበርኩም ክፉእ ድልየትኩም ኣይትግበሩ። 15- 16 ኣነ ቕዱስ እየ እሞ ቅዱሳን ኩኑ ዝብል ጽሑፍ ስለ ዘሎ ከምቲ እቲ ዝጸውዐኩም ቅዱስ ዝኾነ ንስኻትኩምውን ብዂሉ ኣካይዳኹም ቅዱሳን ኩኑ። 17ብዘይ ኣድልዎ ንነፍስ ወከፍ ሰብ ከከም ግብሩ ንዝፈርድ እግዚኣብሔር ኣቦ ኢልኩም እትጽውዕዎ እንተድኣ ኾይንኩም ኣብዚ ምድሪ ኣጋይሽ ኮይንኩም ኣብ ትነብሩሉ ጊዜ ንእኡ ብምፍራኅ ንበሩ። 18- 19ካብቲ ኻብ ኣቦታትኩም ዝወረስኩምዎ ኸንቱ ዝኾነ ሕይወት ዝደኃንኩም ብዝጠፍእ ነገር ብብሩር ወይ ብወርቂ ዘይኮነስ በቲ ነቐፋን ርኽሰትን ከም ዘይብሉ በጊዕ ዝኾነ ብኽቡር ደም ክርስቶስ ኢኹም ዝደኃንኩም። 20ንሱ ቕድሚ ምፍጣር ዓለም ዝተፈልጠ እንትኸውን ኣብ መወዳእታ ዘመን ግና ምእንታና ተገሊጹ እዩ። 21እምነትኩምን ተስፋኹምን ኣብ እግዚኣብሔር ምእንቲ ክኸውን ብኢየሱስ ነቲ ንእኡ ኻብ ሞት ዘተሥኦ ኽብሪውን ዝሃቦ ብእግዚኣብሔር ኣመንኩም። 22ንሓቂ ብምእዛዝኩም ግብዝና ንዘይብላ ፍቕሪ ኣኅዋት ነፍስኹም ስለ ዘጽረኹም ብምሉእ ልብኹም ንስንሳትኩም ተፋቐሩ። 23ዳግም ዝተወለድኩም ብሕያውን ንዘለዓለም ብዝነብርን ቃል እግዚኣብሔር ካብ ዘይጠፍእ ዘርኢ እዩ እምበር ካብ ዝጠፍእ ዘርኢ ኣይኮነን። 24መጽሓፍ ከም ዝብሎ፦ ኲሉ ሰብ ከም ሣዕሪ እዩ፤ ኲሉ ኽብሩውን ከም ዕምበባ በረኻ እዩ፤ እቲ ሣዕሪ ይነቅጽ፤ እቲ ዕምበባውን ይረግፍ፤ 25ቃል እግዚኣብሔር ግና ንዘለዓለም ይነብር። እቲ ንኣኻትኩም ዝተሰበኸልኩም ቃል ብሥራት ከዓ እዙይ እዩ።
Copyright
Learn More


text:
1ኢየሱስ ኲሉ ዘረባኡ ነቶም ሕዝቢ ኣስሚዑ ምስ ወድአ ናብ ቅፍርናሆም ኣተወ። 2ኣብኡ ኸዓ ሓሚሙ ንሞት ዝቐረበ ዝፈትዎ ሓሽከር ዝነበሮ ሓደ ሓለቓ ሚእቲ ነበረ። 3ብዛዕባ ኢየሱስ ምስ ሰምዐ መጺኡ ንሓሽከሩ ኸሕውየሉ ሽማግለታት ኣይሁድ ንኽልምንዎ ናብኡ ለኣኸ። 4- 5ንሳቶም ድማ ናብ ኢየሱስ መጺኦም ንሱ ንሕዝብና ይፈቱ፤ ቤተ ጸሎትና ዝሠርሐልናውን ንሱ እዩ እሞ እዙይ ክትገብረሉ ይግብኦ እዩ ኢሎም ኣበርቲዖም ለመንዎ። 6ኢየሱስ ከዓ ምስኣቶም ከደ፤ ናብ ገዝኡ ምስ ቀረበ ድማ እቲ ሓለቓ ሚእቲ ኣዕርኽቱ ልኢኹ ኸምዙይ በሎ፦ ጐይታይ! ናብ ገዛይ ክትኣቱ ኣይግብአንን እዩ እሞ ኣይትድከም። 7ስለዙይ ድማ እየ ናባኻ ንምምጻእ ንርእሰይ ብቑዕ ገይረ ዘይቖጸርኩ። ግና ሓንቲ ቓል ተዛረብ ሓሽከረይ ክሓዊ እዩ። 8ኣነውን ሹም እየ፤ ኣብ ትሕተይ ዝእዝዞም ወታደራት ኣለዉኒ ነዙይ ኪድ› እብሎ ይኸይድ፤ ነቱይ ከዓ ነዓ› እብሎ ይመጽእ፤ ንሓሽከረይ ድማ ከምዙይ ግበር› እንተበልክዎ ይገብር በሎ። 9ኢየሱስ ነዙይ ምስ ሰምዐ ተገረመ፤ ናብቶም ዝስዕብዎ ዝነበሩ ምልስ ኢሉ ኸዓ ከምዙይ ዝበለ እምነት ኣብ እስራኤል እኳ ኣይረኸብኩን እብለኩም ኣለኹ፤ በሎም። 10እቶም ልኡኻት ናብ ገዛ ምስ ተመለሱ ድማ ነቲ ሓሚሙ ዝነበረ ሓሽከር ሓውዩ ረኸብዎ። ኢየሱስ ንወዲ ሓንቲ መበለት ካብ ሞት ከም ዘተሥአ 11ኢየሱስ ንጽባሒቱ ናይን ናብ እትብሃል ዓዲ ኸደ፤ ምስኡ ኸዓ ደቀ መዛሙርቱን ብዙኅ ሕዝብን ከዱ። 12ናብ ኣፍ ደገ እታ ኸተማ ምስ ቀረበ እንሆ ንኖኡ ሓደ ዝኾነ ወዲ ሓንቲ መበለት ሞይቱ ሬሳኡ ተሸኪሞም እንትወፁ ረኸበ። ብዙኃት ደቂ እታ ኸተማ ድማ ምስኣ ነበሩ። 13ጐይታ ኢየሱስ ምስ ረአያ ራህርሀላ እሞ ኣይትብከዪ! በላ። 14ቀሪቡውን ነቲ ቓሬዛ ነኽኦ፤ እቶም ፀወርቲውን ደው በሉ፤ ንሱ ኸዓ ኣታ ጐበዝ! ተሥእ እብለካ ኣለኹ በሎ። 15እቲ ምዉት ድማ ተሢኡ ኾፍ በለ፤ ምዝራብውን ጀመረ፤ ኢየሱስ ድማ ንኖኡ ሃባ። 16ንዂሎም ከዓ ፍርኃት ኃዞም፤ ኣብ ማእኸልና ዓብዪ ነቢይ ተሢኡልና፤ እግዚኣብሔር ንሕዝቡ ሓዊፅዎም እናበሉ ንእግዚኣብሔር ኣምላኽ ኣመስገንዎ። 17ዝናኡውን ኣብ ኲላ ይሁዳን ከባቢኣን ተሰምዐ። 18ደቀ መዛሙርቱ ድማ ዂሉ እዝ ነገር እዙይ ንዮሓንስ ነገርዎ። 19ዮሓንስ ከዓ ኻብ ደቀ መዛሙርቱ ኽልተ ጸዊዑ ፦ እቲ ዝመጽእስ ንስኻ ዲኻ ወይ ካልእ ክንጽበ ኢና? ኢሉ ናብ ጐይታ ኢየሱስ ለኣኾም። 20እቶም ዝለኣኾም ናብ ኢየሱስ ምስ በጽሑ ዮሓንስ መጥምቕ እቲ ዝመጽእስ ንስኻ ዲኻ ወይ ካልእ ክንጽበ ኢና?› ኢሉ ናባኻ ልኢኹና በልዎ። 21ሽዑ በታ ሰዓት እቲኣ ኢየሱስ ካብ ሕማምን ቃንዛን ካብ ርኹሳት መናፍስትን ንብዙኃት ኣሕወየ፤ ንብዙኃት ዕዉራትውን ከም ዝርእዩ ገበሮም። 22ኢየሱስ ከዓ ዕዉራት ይሪኡ፤ ሓንካሳት ይኸዱ፤ ለምጻማት ይነጽሁ፤ ጸማማት ይሰምዑ ፤ ምውታን ይትሥኡ፤ ንድኻታትውን ወንጌል ይስበኸሎም ኣሎሞ ኼድኩም ዝረአኹምዎን ዝሰማዕኹምዎን ንዮሓንስ ንገርዎ። 23ብኣይ ዘይዕንቀፍ ብፁዕ እዩ፤ ኢሉ መለሰሎም። 24እቶም ልኡኻት ዮሓንስ ምስ ከዱ ኢየሱስ ነቶም ሕዝቢ ብዛዕባ ዮሓንስ ከምዙይ ክብሎም ጀመረ፦ እንታይ ክትርእዩ ናብ ምድረ በዳ ወፃእኹም? ብንፋስ ነነው ዝብል ሻምብቆዶ? 25እንታይ ክትርእዩ ደኣ ወፃእኹም? ቀጭን ናይ ክብሪ ኽዳውንቲ ዝተኸድነ ሰብዶ ኽትርእዩ ወፂእኹም? እንሆ ብቐጭን ናይ ክብሪ ኽዳውንቲ ዘጌጹን ብምቾት ዝነብሩስ ኣብ ኣዳራሽ ነገሥታት ኣለዉ። 26እንታይ ክትርእዩ ደኣ ወፃእኹም? ነቢይዶ? እወ ካብ ነቢይ እኳ ደኣ ዝዓቢ ኢዩ እብለኩም ኣለኹ። 27ንሱ እቲ ብዛዕባኡ እንሆ መንገድኻ ዝጸርግ ልኡኸይ ቀቅድሜኻ እልእኽ ኣለኹ› ተብሂሉ ዝተጽሓፈሉ እዩ። 28ኣንስቲ ኻብ ዝወለዳኦም ካብ ዮሓንስ መጥምቕ ዝዓቢ ነቢይ ሓደኳ የለን እብለኩም ኣለኹ፤ ኣብ መንግሥቲ እግዚኣብሔር ግና እቲ ዝንእሶ እዩ ዝዓብዮ። 29ኲሎም ሕዝብን ተቐበልቲ ቐረጽን ሰሚዖም ብጥምቀት ዮሓንስ ተጠሚቖም ስለ ዝነበሩ መንገዲ እግዚኣብሔር ቅኑዕ እዩ፤ በሉ። 30ፈሪሳውያንን ሊቃውንቲ ሕግን ግና ብእኡ ብዘይምጥሚም ነቲ ፍቓድ እግዚኣብሔር ኣይተቐበልዎን። 31 እምበኣር ነዝ ትውልዲ እዙይ ብምንታይ ክምስሎ እየ? ንመንከ ይመስል? 32እቶም ኣብ ዕዳጋ ዝቕመጡሞ ንስንሳቶም ተጸዋዊዖም፦ እምቢልታ ነፋሕናልኩም ኣይሳዕሳዕኹምን፤ ኣልቀስናልኩም ኣይበኸኹምን፤ ዝበሃሃሉ ቖልዑ ይመስሉ።› 33እንጀራ ዘይበልዕን ወይኒ ዘይሰትን ዮሓንስ መጥምቕ እንተ መጸ ጋኔን ኣለዎ› ትብሉ። 34ዝበልዕን ዝሰትን ወዲ ሰብ እንተ መጸ ድማ እንሆ በላዕን ሰታይ ወይንን ዓርኪ ቐረጽትን ኃጥኣንን› ትብሉ። 35ጥበብ ግና ብዂሎም ደቃ ሓቅነታ ተረጋገጸ። 36ሓደ ካብ ፈሪሳውያን ንኢየሱስ ምስኡ ኽመስሕ ጠየቖ፤ ናብ ገዝኡ ኣትዩ ድማ ኣብ ማእዲ ተቐመጠ። 37እንሆ ኣብቲ ዓዲ ሓንቲ ኃጢኣተኛ ሰበይቲ ነበረት፤ እንዳ እቲ ፈሪሳዊ ኣብ ማእዲ ምቕማጡ ምስ ፈለጠት ድማ ጥዑም ጨና ዘለዎ ብኣልባስጥሮስ ኣብ ዝተሠርሐ ብልቃጥ ዝመልአ ሽቱ ኣምጽአት። 38ብድኅሪኡ ኣብ ጥቓ እግሩ ኾይና እናበኸየት በቲ ንብዓታ እግሩ ኽተርሕሶ ጀመረት፤ ብፀጕሪ ርእሳ እናደረዘት ድማ እግሩ ትስዕሞ ጥዑ ም ዝጨናኡ ሽቱውን ትቐብኦ ነበረት። 39እቲ ዝጸውዖ ፈሪሳዊ ድማ ነዙይ ርእዩ እዙይ ነቢይ እንተ ዝኸውንስ እዛ እትነኽኦ ዘላ ሰበይቲ ኃጢኣተኛ እያ እሞ እንታወይትን ከመይ ዝበለት ምዃናን ምፈለጠ ነይሩ ኢሉ ብልቡ ሓሰበ። 40ኢየሱስ ከዓ ስምዖን ዝብለካ ኣለኒ በሎ፤ ንሱ ኸዓ መምህር! ተዛረብ! በሎ። 41 ንሓደ መለቅሒ ኽልተ ሰብ ዕዳ ነበርዎ፤ ኣብቲ ሓደ ኃሙሽተ ሚእቲ ኣብቲ ሓደ ድማ ኃምሳ ዲናር ነበሮ። 42ዝኸፍልዎ ስለ ዝሰኣኑ ግና ንኽልቲኦም ኃደገሎም። ካብኣቶም እቲ የመና ዘፍቅሮ አየናይ እዩ? 43ስምዖን ከዓ ንኣይስ እቲ ብዙኅ ዝተኃድገሉ ይመስለኒ ኢሉ መለሰ፤ ኢየሱስ ድማ ሓቂ ተዛረብካ በሎ። 44ሽዑ ናብታ ሰበይቲ ግልጽ ኢሉ ንስምዖን ከምዙይ በሎ ነዛ ሰበይቲ እዚኣ ትርእያዶ ኣለኻ? ናብ ገዛኻ ኣትየ ንስኻ ንእግረይ እኳ ማይ ኣይሃብካንን፤ እዚኣ ግና ብንብዓታ ኣእጋረይ ኣርሐሰት፤ ብፀጕሪ ርእሳውን ሓበሰት። 45ንስኻ ኣይሰዓምካንን፤ እዚኣ ግና ካብ ዝኣቱ ጀሚራ ኣእጋረይ ካብ ምስዓም ኣየቋረጸትን። 46ንስኻ ርእሰይ ብዘይቲ ኣይቀባእኻንን እዚኣ ግና ኣእጋረይ ብሽቱ ቐብአትኒ። 47ስለዙይ ብዙኅ ስለ ዝፈተወት ንኣኣ እቲ ብዙኅ ኃጢኣታ ተኃዲጉላ እዩ እብለካ ኣለኹ። እቲ ቑሩብ ዝኅደገሉ ግና ቑሩብ እዩ ዘፍቅር። 48ንእኣ ድማ፦ ኃጢኣትኪ ተኃዲጉልኪ እዩ በላ። 49እቶም ምስኡ ኣብ ማእዲ ተቐሚጦም ዝነበሩ ድማ ብልቦም እዙይ ኃጢኣት ክኃድግ ዝኽእልስ መን ኮን ኮይኑ እዩ? ኢሎም ሓሰቡ። 50ንሱ ግና ነታ ሰበይቲ እምነትኪ እያ ዘድኃነትኪ፤ ብሰላም ኪዲ! በላ።
Copyright
Learn More


text:
ገበር | እትፈትዎ ሰብካ ምስ ዚሞተካ
ምሕዛን ጌጋ ድዩ፧
ንቝሩብ ግዜዶ ሓሚምካ ትፈልጥ፧ ቀልጢፍካ ስለ ዝሓወኻ፡ ምናልባት ሓሚምካ ኸም ዝነበርካ እውን ረሲዕካዮ ትኸውን ኢኻ። ሓዘን ግና ካብዚ ፈጺሙ እተፈልየ እዩ። ስለምንታይሲ፡ ከምቲ ዶክተር ኣለን ዉልፈልት ኣብታ ሂሊንግ ኤ ስፓውዝስ ግሪቪንግ ሃርት ዘርእስታ መጽሓፉ ዝበሎ፡ “‘ንሓዘን ምርሳዕ’ ዚብልዎ ነገር የልቦን። . . . ምስ ግዜን ብሓገዝ ካልኦትን ግና ሓዘንካ ይቐለልካ እዩ።”
ንኣብነት፡ እቲ ሓደ ኻብቶም ኣበው ዝነበረ ኣብርሃም፡ ሰበይቱ ምስ ሞተቶ እንታይ ከም እተሰምዖ ንርአ። መጽሓፍ ቅዱስ፡ “ኣብርሃም ድማ ንሳራ ሓዘነላን በኸየላን” ይብል። እቲ ኣብዚ ዘሎ ናይ እብራይስጢ ቓላት፡ ኣብርሃም ንነዊሕ እዋን ከም ዝሓዘነ እዩ ዜመልክት። * ካልእ ኣብነት ከኣ ያእቆብ እዩ፣ ንዕኡ ድማ ወዱ ዮሴፍ ብሕሱም ኣራዊት ተበሊዑ ኸም ዝሞተ ገይሮም ኣታለልዎ። ንሱ ድማ “ብዙሕ መዓልትታት ሓዘነ፡” ቤተ ሰቡ ኸኣ ኬጸናንዕዎ ኣይከኣሉን። ድሕሪ እተወሰነ ዓመታት እውን ያእቆብ ንሞት ዮሴፍ ኣይረሰዖን ነይሩ።—ዘፍጥረት 23:2፣ 37:34, 35፣ 42:36፣ 45:28።
ሎሚ ዘለዉ፡ ብሞት ዚፈትውዎ ሰብ ዝሓዘኑ ሰባት እውን ተመሳሳሊ ስምዒት እዩ ዘለዎም። ነዚ ዚስዕብ ክልተ ኣብነታት እስከ ንርእ።
“ብዓል ቤተይ ሮበርት ኣብ 9 ሓምለ 2008 እዩ ሞይቱ። እታ ሓዳጋ ዘጋጠመላ ንግሆ ካብ ካልእ መዓልትታት እተፈልየት ኣይነበረትን። ድሕሪ ቝርሲ፡ ከምቲ ኵሉ ሳዕ ናብ ስራሕ ቅድሚ ምኻዱ እንገብሮ ተሰዓዒምና፡ ተሓቛቝፍና፡ ‘እፈትውኪ እየ፡ እፈትወካ እየ’ ተባሃሂልና ኢና ተፈላሊና ኔርና። ሕጂ፡ ድሕሪ ሽዱሽተ ዓመት እውን እቲ ሓዘን ኣብ ውሽጢ ልበይ እዩ ዘሎ። ካብ ሞት ሮብ ፈጺመ ዝጸናናዕ ኣይመስለንን እዩ።”—ጓል 60 ዓመት ዝዀነት ገይል።
“እታ ፍትውቲ ብዓል ቤተይ ካብ እትፍለየኒ 18 ዓመት እኳ እንተ ዀነ፡ ሕጂ እውን እናፍቓ እየ፣ ሓዘና ገና ኣይወጸለይን። ባህ ዜብል ተፈጥሮ ምስ ዝርኢ፡ ‘ነዚ እንተ እትርእዮስ ክንደይ ኰን ባህ ምበላ ነይሩ’ ኢለ ብዛዕባኣ እሓስብ።”—ወዲ 84 ዓመት ዝዀነ ኤትየን።
ስለዚ እምበኣር፡ ዜሳቕን ንነዊሕ እዋን ዚጸንሕን ሓዘን ኪስምዓና ባህርያዊ እዩ። ኵሉ ሰብ ዚሓዝነሉ መገዲ እተፈላለየ ስለ ዝዀነ፡ ካልእ ሰብ ንዚሓዝነሉ መገዲ ምንቃፍ ጌጋ እዩ። ብኻልእ ሸነኽ ድማ ሓዘንና መጠኑ ዝሓለፈ ዀይኑ እንተ ተሰሚዑና፡ ንገዛእ ርእስና ኽንኵንና የብልናን። ሓዘንና ምእንቲ ኽንክእሎ ግና እንታይ ይሕግዘና፧
^ ሕ.ጽ. 4 ይስሃቅ ወዲ ኣብርሃም እውን ንነዊሕ እዋን ሓዚኑ ነይሩ እዩ። ኣብታ ኣብዛ ሕታም እዚኣ እትርከብ፡ “ኣስኣሰር እምነቶም ስዓብ” ዘርእስታ ዓንቀጽ ተገሊጹ ኸም ዘሎ፡ ይስሃቅ ድሕሪ ሰለስተ ዓመት እውን ካብ ሓዘን ኣዲኡ ሳራ ኣይተጸናንዐን ነይሩ።—ዘፍጥረት 24:67።
ብዝያዳ ፍለጥ
መጻምድትኻ ምስ ዚመውት
መጻምድትኻ ምስ ዚመውት ዚስምዓካ ሓዘን፡ መሪርን ንነዊሕ እዋን ዚጸንሕን እዩ። እቲ ኣብ ቃል ኣምላኽ ዚርከብ ተስፋ ትንሳኤ፡ ብኸመይ ምንጪ ምጽንናዕ ኪኸውን ከም ዚኽእል ርአ።


text:
ኣቱም መንእሰያት፡ እምነትኩም ኣደልድሉ
“እምነት . . . ናይቲ ዘይርአ ነገር ግሁድ መርኣያ እያ።”—እብ. 11:1።
መዝሙር፦ 41, 11
1, 2. ሎሚ ዘለዉ መንእሰያት እንታይ ጸቕጢ ይወርዶም ኣሎ፧ ነዚ ንምጽዋሩኸ እንታይ ኪገብሩ ይኽእሉ፧
ሓንቲ ኣብ ብሪጣንያ እትነብር ተምሃሪት ንሓንቲ መማህርታ ዝዀነት መንእሰይ ሓብቲ፡ “ብለባምክስ ኣብ ኣምላኽ ትኣምኒ” በለታ። ሓደ ኣብ ጀርመን ዚነብር ሓው ከኣ፡ “መምህራነይ ነቲ ኣብ መጽሓፍ ቅዱስ ዚርከብ ዛንታ ፍጥረት ከም ጽውጽዋይ ገይርዎም እዮም ዚርእይዎ። ኵሎም ተምሃሮ ኣብ ፍልቀት ዚኣምኑ ኸኣ እዩ ዚመስሎም” ኢሉ ጸሓፈ። ኣብ ፈረንሳ እትነብር ሓንቲ መንእሰይ ሓብቲ ድማ፡ “ኣብ ቤት ትምህርትና ዘለዉ መምህራን፡ ሕጂ እውን ኣብ መጽሓፍ ቅዱስ ዚኣምኑ ተምሃሮ ምህላዎም ብዙሕ እዩ ዜስደምሞም” ትብል።
2 መንእሰይ ኣገልጋሊ የሆዋ እንተ ዄንካ ወይ ብዛዕባኡ እትምሃር ዘለኻ መንእሰይ እንተ ዄንካ፡ ብፈጣሪ ኣብ ክንዲ እትኣምን፡ ነቲ ኸም ፍልቀት ዝኣመሰለ ህቡብ እምነታት ክትቅበሎ ጸቕጢ ይወርደካ ድዩ፧ ከምኡ የጋጥመካ እንተ ኣልዩ፡ ንእምነትካ ንምድልዳላን ጽንዕቲ ጌርካ ንምዕቃባን ክትወስዶ እትኽእል ስጕምትታት ኣሎ። ሓደ ስጕምቲ፡ ነቲ ኣምላኽ ዝሃበካ ናይ ምምዝዛን ክእለት ምጥቃም እዩ። ከመይሲ፡ ምምዝዛን “ክትሕልወካ” እያ። ካብቲ ንእምነትካ ኼጥፍእ ዚኽእል ፍልስፍናታት ዓለም እውን ከተዕቍበካ እያ።—ምሳሌ 2:10-12 ኣንብብ።
3. ኣብዛ ዓንቀጽ እዚኣ እንታይ ኢና ኽንምርምር፧
3 ናይ ሓቂ እምነት ኣብቲ ብዛዕባ ኣምላኽ ዘሎና ልክዕ ፍልጠት እተመስረተት እያ። (1 ጢሞ. 2:4) ስለዚ፡ ቃል ኣምላኽን ክርስትያናዊ ጽሑፋትናን ከተጽንዕ ከለኻ፡ ላዕለ ላዕሉ ኣንቢብካ ጥራይ ኣይትሕለፎ። ነቲ እተንብቦ ምእንቲ ‘ኸተስተውዕሎ፡’ ኣመዛዝን። (ማቴ. 13:23) ከምኡ ምስ እትገብር፡ ነቲ ኣምላኽ ፈጣሪ ምዃኑን መጽሓፍ ቅዱስ ቃሉ ምዃኑን ዘሎካ እምነት ዜደልድል ነገር ክትረክብ ኢኻ፣ ኣብዚ መዳይ እዚ እውን ኣኺሉ ዚተርፍ “ዜእምን መርትዖ” ኣሎና።—እብ. 11:1፡ እ.ጽ.።
ንእምነትካ ብኸመይ ተደልድላ፧
4. ኣብ ፍልቀት ምእማን ምስ ኣብ ፍጥረት ምእማን ዜመሳስሎ እንታይ ነገር ኣለዎ፧ እሞ ደኣ ኣብ ቅኑዕ መደምደምታ ንምብጻሕ እንታይ ክንገብር ኣሎና፧
4 ‘ፍልቀት ስነ ፍልጠታዊ ስለ ዝዀነ እኣምኖ እየ። ሓደ እኳ ርእይዎ ብዘይፈልጥ ኣምላኽ ከመይ ጌርካ ትኣምን፧’ ኢሎም ዚዛረቡ ሰባት ኣጋጢሞምኻዶ ይፈልጡ፧ ብዙሓት ከምዚ ዓይነት ኣረኣእያ ኣለዎም። ልክዕ እዩ፡ ዋላ ሓደ ኻባና ንኣምላኽ ዝረኣዮ ወይ ሓደ ነገር ኪፍጠር ከሎ ዝረኣየ የልቦን። (ዮሃ. 1:18) ዋላ ሓደ ሰብ እውን እንተ ዀነ፡ ተመራማሪ ስነ ፍልጠት ይኹን ኣይኹን ብዘየገድስ፡ ሓደ ዓይነት ህይወት ብመስርሕ ፍልቀት ናብ ካልእ ዓይነት ህይወት ኪምዕብል ዝረኣየ የልቦን። ንኣብነት፡ ለማሚ ናብ መጥበዊ እንስሳ ኪምዕብል ዝረኣየ ሓደ እኳ የልቦን። (እዮ. 38:1, 4) ስለዚ እምበኣር፡ ኵላትና ነቲ ኣብዚ መዳይ ዘሎ መርትዖ መርሚርና በቲ ናይ ምምዝዛን ክእለትና ተጠቒምና ኣብ ቅኑዕ መደምደምታ ኽንበጽሕ ይግባእ። ሃዋርያ ጳውሎስ፡ ብዛዕባ ፍጥረት መርትዖ ኬቕርብ ከሎ፡ “ብግብሩ ዚፍለጥ ዘይርአ ባህርዩ ዀነ ናይ ዘለኣለም ሓይሉን ኣምላኽነቱንሲ፡ ካብ ፍጥረት ዓለም ኣትሒዙ ብንጹር ይርአ እዩ፣ ስለዚ፡ ዜመኻንይዎ የብሎምን” ኢሉ እዩ።—ሮሜ 1:20።
5. ከም ህዝቢ ኣምላኽ መጠን ንናይ ምስትውዓል ክእለትና ኽንጥቀመሉ ዜዕጥቐና እንታይ ናውቲ ተዳልዩልና ኣሎ፧
5 እታ ኣብዛ ኣብ ላዕሊ ዘላ ጥቕሲ “ዚፍለጥ” ተባሂላ ተተርጒማ ዘላ ቓል፡ ርኡይ ወይ ግሁድ ንዘይኰነ ነገር ምስትውዓል እያ እተመልክት። (እብ. 11:3) እምበኣር፡ ኣስተውዓልቲ ሰባት ብኣዒንቶምን ብኣእዛኖምን ጥራይ ዘይኰነስ፡ ብኣእምሮኦም እውን ይጥቀሙ እዮም። ውድብ የሆዋ ኸኣ ንዓና ዚሕግዝ ሓያሎ ኣጸቢቕካ ምርምር እተገብረሉ ናውቲ ኣዳልያ ኣላ። እዚ ድማ ንፈጣሪና ብኣዒንቲ እምነት ‘ክንርእዮ’ የኽእለና። (እብ. 11:27) ገለ ኻብዚ ናውቲ እዚ፡ እታ ዘ ዎንደርስ ኦቭ ክሪኤሽን ረቪል ጎድስ ግሎሪ ዘርእስታ ቪድዮ፡ ዎዝ ላይፍ ክሪኤትድ፧ ከምኡ ድማ ዘ ኦርጅን ኦቭ ላይፍ—ፋይቭ ኰስችንስ ዎርዝ ኣስኪንግ ዘርእስተን ብሮሹራት፡ ኢዝ ዘር ኤ ክሪኤተር ሁ ኬርስ ኣባውት ዩ፧ ዘርእስታ መጽሓፍ ኪጥቀሳ ይከኣላ። ኣብ መጽሔታትና እውን ጽቡቕ ትምህርቲ ንረክብ ኢና። ሕጂ ኣብ ኣምላኽ ምስ ዚኣምኑ ተመራመርቲ ስነ ፍልጠትን ካልኦትን እተገብረ ቓለ መጠይቓት ድማ ኣብ መጽሔት ንቕሑ! ይወጽእ እዩ። ዓምዲ “ተነዲፉ ድዩ፧” ኸኣ ኣብ ፍጥረት እንርእዮ ዜደንቕ ንድፊ ተጕልሕ እያ። ብዙሕ ግዜ፡ ተመራመርቲ ስነ ፍልጠት ነዚ ዜደንቕ ንጥፈታት ኪቐድሕዎ ይጽዕሩ እዮም።
6. ነቲ ተዳልዩልና ዘሎ ናውቲ ምስ እንጥቀመሉ፡ እንታይ ረብሓታት ኢና እንረክብ፧ ንስኻኸ ብኸመይ ተጠቒምካ፧
6 ሓደ ኣብ ሕቡራት መንግስትታት ኣመሪካ ዚነብር ወዲ 19 ዓመት ሓው ብዛዕባ እዘን ዝጠቐስናየን ክልተ ብሮሹራት፡ “እዚኣተን ብዙሕ እየን ጠቒመናኒ። ነዘን ብሮሹራት እዚአን ደጋጊመ ኣጽኒዐየን እየ” በለ። ኣብ ፈረንሳ እትነብር ሓንቲ ሓብቲ ድማ፡ “እታ፡ ‘ተነዲፉ ድዩ፧’ ዘርእስታ ዓምዲ ተደንቐኒ እያ! ብሉጻት መሃንድሳት ነቲ ኣብ ተፈጥሮ ዘሎ እተሓላለኸ ንድፊ ዚመስል ነገር ኪሰርሑ እኳ እንተ ኸኣሉ፡ ኪመዓራረይዎ ግና ከም ዘይክእሉ ትሕብር” ኢላ ጸሓፈት። ወለዲ ሓንቲ ኣብ ደቡብ ኣፍሪቃ እትነብር ጓል 15 ዓመት ጐርዞ፡ “ጓልና መብዛሕትኡ ግዜ ኻብ መጽሔት ንቕሑ! ኣብ ፈለማ እተንብባ ነገር፡ ዓምዲ ‘ቓለ መጠይቕ’ እያ” በሉ። ንስኻኸ ነዚ መሰናድዎታት እዚ ኣጸቢቕካ ትጥቀመሉዶ ኣለኻ፧ እዚ ንእምነትካ ኸምታ ሰራውራ ኣዕሚቛ ዝሰደደት ኦም ኪገብራ ይኽእል እዩ። በዚ ኸምዚ፡ እምነትካ ነቲ ኸም ንፋሳት ናይ ሓሶት ትምህርትታት ዝበለ ጸቕጢ ኽትጻወር እያ።—ኤር. 17:5-8።
ኣብ መጽሓፍ ቅዱስ ዘሎካ እምነት
7. ኣምላኽ ንኣእምሮኻ ኽትጥቀመሉ ዚደልየካ ስለምንታይ እዩ፧
7 ብቕንዕና ተደሪኽና ብዛዕባ መጽሓፍ ቅዱስ ሕቶታት ምሕታት ጌጋ ድዩ፧ ኣይኰነን! የሆዋ፡ ኣየናይ ሓቂ ምዃኑ መርሚርካ ምእንቲ ኽትፈልጥ፡ ‘ኣእምሮኻ’ ኽትጥቀም ይደልየካ እዩ። ካልኦት ስለ ዝኣመኑ ኢልካ ጥራይ ክትኣምን ኣይደልየካን እዩ። ስለዚ፡ ልክዕ ፍልጠት ንምርካብ፡ ንናይ ምምዝዛን ክእለትካ ተጠቐመሉ። እቲ ፍልጠት እቲ ኸኣ ድልዱል መሰረት ናይ ሓቂ እምነት ኪኸውን ይኽእል እዩ። (ሮሜ 12:1, 2፣ 1 ጢሞቴዎስ 2:4 ኣንብብ።) ከምዚ ዝበለ ፍልጠት እትረኽበሉ ሓደ መገዲ፡ ብመደብ መጽናዕቲ ብምግባር እዩ።
8, 9. (ሀ) ገሊኦም እንታይ ዓይነት መደብ መጽናዕቲ እዩ ዘለዎም፧ (ለ) ገሊኦም ብዛዕባ እቲ ዘጽንዕዎ ብምስትንታን ብኸመይ ተጠቒሞም፧
8 ገሊኦም ብዛዕባ ትንቢታት መጽሓፍ ቅዱስ የጽንዑ እዮም፣ ወይ ከኣ ነቲ ኣብ መጽሓፍ ቅዱስ ዘሎ ዛንታታት ምስ ታሪኽን ስነ ጥንትን ስነ ፍልጠትን ብምንጽጻር ብዛዕባ ልክዕነቱ የጽንዑ እዮም። ንኣብነት፡ ኣብ ዘፍጥረት 3:15 ሓደ ማራኺ ትንቢት ኣሎ። እታ ፍቕዲ እቲኣ፡ ቀንዲ ፍረ ነገር መጽሓፍ ቅዱስ ሒዛ ኣላ፣ እዚ ድማ ልዑላውነት ኣምላኽ ቅኑዕ ምዃኑ ኸም ዚረጋገጽን ብመንግስቲ ኣምላኽ ኣቢሉ ስሙ ኸም ዚቕደስን እዩ። ኣብታ ሓንቲ ፍቕዲ እቲኣ ጥራይ፡ የሆዋ ንዅሉ እቲ ደቂ ሰብ ካብ ኤደን ኣትሒዙ ዝወረዶም መከራ ብኸመይ ከም ዚፈትሖ ብስእላዊ ቓላት ተገሊጹ ኣሎ። እሞ ደኣ ንዘፍጥረት 3:15 ብኸመይ ከተጽንዓ ትኽእል፧ ሓደ መገዲ፡ ሰሌዳ ግዜ ምድላው እዩ። ኣምላኽ ከመይ ገይሩ በብግዜኡ ብዛዕባ እዚ ንሰባት ከም ዝገለጸሎምን እቲ ትንቢት መዓስ ከም እተፈጸመን ዚሕብር ቀንዲ ጥቕስታት መጽሓፍ ቅዱስ ኣብኡ ዘርዝር። ኣብ መንጎ እቲ ጥቕስታት ዘሎ ስኒት ምስ ረኣኻ፡ ነብያትን ጸሓፍት መጽሓፍ ቅዱስን “ብመንፈስ ቅዱስ ተደሪኾም” ከም ዝጸሓፉ ኽትድምድም ኢኻ።—2 ጴጥ. 1:21።
9 ኣብ ጀርመን ዚነብር ሓደ ሓው፡ ኵሉ መጻሕፍቲ መጽሓፍ ቅዱስ ብዛዕባ መንግስቲ ኣምላኽ ብዝርዝር ዚገልጽ ሓሳባት ከም ዘለዎ ድሕሪ ምግላጹ፡ “ንመጽሓፍ ቅዱስ 40 ሰባት እኳ እንተ ጸሓፍዎ፡ ስኒት ኣለዎ። መብዛሕትኦም ድማ ኣብ እተፈላለየ ግዜ እዮም ዚነብሩ ነይሮም፣ ንሓድሕዶም እውን ብኣካል ኣይፋለጡን እዮም ነይሮም” ኢሉ ጸሓፈ። ሓንቲ ኣብ ኣውስትራልያ እትነብር ሓብቲ ኸኣ፡ በታ ኣብ ናይ 15 ታሕሳስ 2013 ግምቢ ዘብዐኛ ዝወጸት ትርጉም ፋስጋ እትገልጽ ዓንቀጽ መጽናዕቲ ልባ ተተንከየት። እቲ ፍሉይ በዓል እቲ ምስ ዘፍጥረት 3:15ን ምስ ምምጻእ እቲ መሲሕን ኣጸቢቑ ይተኣሳሰር እዩ። ስለዚ፡ እታ ሓብቲ፡ “እቲ መጽናዕቲ፡ የሆዋ ኽሳዕ ክንደይ ዜደንቕ ምዃኑ እዩ ኣዒንተይ ከፊቱለይ። እቲ ንእስራኤላውያን እተዋህበ መሰናድዎ፡ ኣብ የሱስ ምፍጻሙ ብሓቂ እዩ መሲጡኒ። እቲ ትንቢታዊ ድራር ፋስጋ ኽሳዕ ክንደይ ዜደንቕ ምዃኑ ሓንሳእ ደው ኢለ ኸስተንትን ነይሩኒ!” ኢላ ጸሓፈት። ስለምንታይ እዩ ነታ ሓብቲ ኸምኡ እተሰምዓ፧ ብዛዕባ እቲ ዘንበበቶ ኣዕሚቛ ሓሲባ፡ ነቲ ዘንበበቶ እውን ‘ኣስተውዒላቶ’ እያ። እዚ ኸኣ ንእምነታ ኣደልዲልዎን ብዝያዳ ናብ የሆዋ ኣቕሪብዋን እዩ።—ማቴ. 13:23።
10. ጸሓፍቲ መጽሓፍ ቅዱስ ኣብ ጽሑፋቶም ዘርኣይዎ ቕንዕና ንእምነትና ዜደልድሎ ብኸመይ እዩ፧
10 እቶም ንመጽሓፍ ቅዱስ ዝጸሓፉ ሰባት ተባዓትን ቅኑዓትን ምንባሮም እውን ንእምነትና የደልድሎ እዩ። ብዙሓት ጥንታውያን ጸሓፍቲ ንመራሕቶም ይሽሕጡን ንመንግስትታቶም የመጕሱን ነይሮም እዮም። ነብያት የሆዋ ግና ወትሩ ሓቂ እዮም ዚዛረቡ ነይሮም። ጕድለታት ህዝቦምን ነገስታቶምን ካብ ምሕባር ድሕር ኣይበሉን። (2 ዜና 16:9, 10፣ 24:18-22) ጕድለታት ገዛእ ርእሶምን ጕድለታት ካልኦት ገላዉ ኣምላኽን እውን ብንጹር ገሊጾም እዮም። (2 ሳሙ. 12:1-14፣ ማር. 14:50) ሓደ ኣብ ብሪጣንያ ዚነብር መንእሰይ ሓው፡ “ከምዚ ዝበለ ቕንዕና ሳሕቲ እዩ ዚርከብ። እዚ ኸኣ መጽሓፍ ቅዱስ ብሓቂ ኻብ የሆዋ ምዃኑ እምንቶ ኸም እነሕድር ይገብረና” በለ።
11. መንእሰያት ብዛዕባ እቲ ስርዓታት መጽሓፍ ቅዱስ ዘለዎ ጥቕሚ ብኸመይ ግንዛበኦም ኬስፍሑ ይኽእሉ፧
11 ብዙሓት ሰባት ነቲ ኣብ መጽሓፍ ቅዱስ ዘሎ ስርዓታት ምስ ረኣዩ፡ መጽሓፍ ቅዱስ ብድራኸ መንፈስ ኣምላኽ ከም እተጻሕፈ ኣሚኖም እዮም። (መዝሙር 19:7-11 ኣንብብ።) ንኣብነት፡ ኣብ ጃፓን እትነብር ሓንቲ መንእሰይ ሓብቲ፡ “ንትምህርትታት መጽሓፍ ቅዱስ ብስድራ ቤት ኣብ ግብሪ ምስ ኣውዓልናዮ፡ ናይ ብሓቂ ሕጉሳት ኢና ዄንና። ሰላምን ሓድነትን ፍቕርን ረኺብና” ኢላ ጸሓፈት። ስርዓታት መጽሓፍ ቅዱስ ካብቲ ንብዙሓት ሰባት ባሮት ዝገበረ ናይ ሓሶት ኣምልኾን ማሪታዊ እምነትን ሓራ ይገብረና እዩ። (መዝ. 115:3-8) በቲ ሓደ ሸነኽ ድማ፡ ኣምላኽ የልቦን ዚብሉ ኣለዉ፣ እሞኸ ኣብዚ እተመስረተ ፍልስፍናታት ንሰባት ይጸልዎም ድዩ፧ ትምህርቲ ፍልቀት ንተፈጥሮ ኸም ኣምላኽ እዩ ዚገብሮ፣ ከም ናይ የሆዋ ዓይነት ሓይሊ ኸም ዘለዎ ገይሩ እውን እዩ ዚገልጾ። እቶም ኣምላኽ የልቦን ዚብሉ ሰባት፡ መጻኢና ምሉእ ብምሉእ ኣብ ኢድና ኸም ዘሎ እዮም ዚኣምኑ። ዝሓሸ መጻኢ ኸም ዚህሉ ግና፡ ርግጽ ተስፋ ኣይህቡን እዮም።—መዝ. 146:3, 4።
ንሰባት ምዝርራብ
12, 13. ብዛዕባ መጽሓፍ ቅዱስ ምስ መማህርትኻ ወይ ምስ መምህራንካ ወይ ምስ ካልኦት ብኸመይ እንተ ተዛራረብካ ይሓይሽ፧
12 ከመይ ጌርካ ኢኻ ንሰባት ብዛዕባ ፍጥረትን ብዛዕባ መጽሓፍ ቅዱስን ብውጽኢታዊ መገዲ ኸተዘራርቦም እትኽእል፧ ቀዳማይ፡ ‘ካልኦት ከምዚእዮም ዚኣምኑ’ ኢልካ ቐልጢፍካ ኣይትደምድም። ገሊኦም ሰባት ኣብ ፍልቀት ከም ዚኣምኑ ይዛረቡ እዮም፣ ግናኸ፡ ኣምላኽ ከም ዘሎ እውን ይኣምኑ እዮም። ኣምላኽ ብመስርሕ ፍልቀት ገይሩ በብዓይነቱ ህይወት ከም ዝፈጠረ ይኣምኑ እዮም። ገሊኦም ድማ ‘ትምህርቲ ፍልቀት ጭቡጥ ሓቂ እንተ ዘይከውን፡ ኣብ ስርዓተ ትምህርቲ ኣይምኣተወን’ ኢሎም እዮም ዚኣምኑ። ገሊኦም ከኣ ብሃይማኖት ተስፋ ስለ ዝቘረጹ፡ ኣብ ኣምላኽ ምእማን ሓዲጎምዎ እዮም። ስለዚ፡ ምስ ሰብ ብዛዕባ መበቈል ህይወት ክትመያየጥ ከለኻ፡ ፈለማ ሕቶታት እንተ ሓተትካ ይሓይሽ። እቲ ሰብ እቲ እንታይ ከም ዚኣምን ፍለጥ። ሚዛናዊ እንተ ዄንካ፡ ዘረባኡ ድማ እንተ ሰሚዕካዮ፡ ንሱ እውን ኪሰምዓካ እዩ።—ቲቶ. 3:2፡ እ.ጽ.።
13 ሓደ ሰብ ነቲ ኣብ ፍጥረት ዘሎካ እምነት ይነቕፎ ዘሎ ዀይኑ እንተ ተሰሚዑካ፡ ንስኻ ኽትገልጸሉ ኣብ ክንዲ እትጽዕር፡ ብሜላ ሕቶታት ክትሓትቶ ትኽእል ኢኻ። ህይወት ብዘይ ፈጣሪ ኸመይ ኢሉ ኸም ዝጀመረ ኺገልጽ ሕተቶ። እቲ ፈለማ ዝነበረ ህይወት ምእንቲ ኪቕጽል፡ ኪፋረ የድልዮ ነይሩ እዩ። ሓደ ፕሮፌሰር ስነ ቐመም፡ ገለ ኻብቲ ኣብዚ መዳይ እዚ ዜድሊ ነገራት፡ (1) መከላኸሊ ዚኸውን መምብራና ወይ ሽፋን፡ (2) ጸዓት ናይ ምርካብን ናይ ምምስራሕን ክእለት፡ (3) ኣብ ጂን ዚቕመጥ ሓበሬታ፡ (4) ነዚ ሓበሬታ እዚ ናይ ምቕዳሕ ክእለት ዘርዚሩ ኣሎ። ኣስዕብ ኣቢሉ፡ “እቲ ዝነኣሰ ዚብሃል ህይወት እውን እንተ ዀነ፡ ኣዝዩ እተሓላለኸ ምዃኑ ዜደንቕ እዩ” በለ።
14. ብዛዕባ ፍልቀት ወይ ፍጥረት ክትመያየጥ ዚኸብደካ ዀይኑ እንተ ተሰሚዑካ፡ እንታይ ክትገብር ትኽእል፧
14 ብዛዕባ ፍልቀት ወይ ፍጥረት ክትመያየጥ ዚኸብደካ ዀይኑ እንተ ተሰሚዑካ፡ በቲ ጳውሎስ እተጠቕመሉ መሰረታዊ ሓሳብ ጌርካ ንሰብ ከተዛራርብ ትኽእል ኢኻ። ንሱ፡ “ቤት ዘበለትሲ ሰራሒኣ ኣለዋ፣ እቲ ንዅሉ ዝሰርሐ ግና ኣምላኽ እዩ” ኢሉ ጽሒፉ ኣሎ። (እብ. 3:4) እዚ ሓሳብ እዚ ንሰባት ብቐሊሉ ዚውሓጠሎምን ውጽኢታውን እዩ። እወ፡ ብዘይ ዜስተውዕል ኣእምሮ፡ እተሓላለኸ ንድፍታት ኪህሉ ኣይክእልን እዩ። ኣብ ርእሲ እዚ፡ ጽሑፋትና እውን ክትጥቀም ትኽእል ኢኻ። ሓንቲ ሓብቲ ንሓደ ኣብ ኣምላኽ ዘይኰነስ፡ ኣብ ፍልቀት ዚኣምን መንእሰይ፡ ነተን ኣቐዲመን እተጠቕሳ ብሮሹራት ሃበቶ። ድሕሪ ሓደ ሰሙን ኣቢሉ እቲ መንእሰይ፡ “ሕጂ ኣብ ኣምላኽ እኣምን እየ” በላ። ድሕሪዚ ኸኣ፡ መጽናዕቲ መጽሓፍ ቅዱስ ጀመረ፣ ሓውና እውን ኰነ።
15, 16. ኣብቲ ብዛዕባ መጽሓፍ ቅዱስ እትገብሮ ምይይጥ እንታይ ምትዕርራያት ክትገብር ትኽእል፧ ሸቶኻኸ እንታይ ኪኸውን ኣለዎ፧
15 ብዛዕባ መጽሓፍ ቅዱስ ጥርጣረ ንዘለዎ ሰብ ከተዛራረብ ከለኻ፡ ተመሳሳሊ መሰረታዊ ስርዓታት ክጥቀም ትኽእል ኢኻ። ፈለማ፡ እንታይ ከም ዚኣምንን እንታይ ርእሰ ነገራት ከም ዜገድሶን ፍለጥ። (ምሳ. 18:13) ብስነ ፍልጠት ዚግደስ እንተ ዀይኑ፡ መጽሓፍ ቅዱስ ምስ ስነ ፍልጠት ከም ዚሰማማዕ ምንጋርካ ኺምስጦ ይኽእል እዩ። ገሊኦም ሰባት ከኣ፡ በቲ መጽሓፍ ቅዱስ ልክዕ ትንቢታትን ልክዕ ታሪኽን ሒዙ ኸም ዘሎ ዚገልጽ ኣብነታት ልቦም ይትንከ እዩ። ገሊኦም ሰባት ድማ ኣብ መጽሓፍ ቅዱስ ዚርከብ ንህይወቶም መምርሒ ዚኸውን ስርዓታት ምስ ረኣዩ፡ ንኣብነት ነቲ ኣብ ከረን እተዋህበ ስብከት ምስ ኣንበብዎ፡ ውሽጦም ይትንከ እዩ።
16 ሸቶኻ ልቢ ንምትንካይ ደኣ እምበር፡ ኣብ ክርክር ንምርታዕ ከም ዘይኰነ ኣይትረስዕ። ስለዚ፡ ጽን ኢልካ ስማዕ። ብቕንዕና ሕቶታት ሕተት። ምናዳ ምስ ዓበይቲ ኽትዛራረብ ከለኻ ድማ፡ ብልእመትን ብኣኽብሮትን ተዛረብ። ከምኡ ምስ እትገብር፡ ንኣረኣእያኻ ዝያዳ ኣኽብሮት ኪህልዎም ይኽእል እዩ። ነቲ መሰረታዊ እምነታትካ ብዙሕ ከም ዝሓሰብካሉ እውን ኪግንዘቡ እዮም። ብዙሓት መንእሰያት ከምኡ ኣይገብሩን እዮም። በቲ ሓደ ሸነኽ ግና፡ ነቶም ክትዕ ዚፈትዉ ወይ ብእምነትካ ኼላግጹልካ ዚደልዩ ኽትምልሰሎም ከም ዘይትግደድ ኣይትረስዕ።—ምሳ. 26:4።
ንሓቂ ኣጥርያ
17, 18. (ሀ) ንሓቂ ምእንቲ ኸተጥርያ፡ እንታይ ኪሕግዘካ ይኽእል፧ (ለ) ኣብ እትቕጽል ዓንቀጽ ነየነይቲ ሕቶ እዩ ምላሽ ዚውሃበላ፧
17 ብመሰረታዊ ፍልጠት መጽሓፍ ቅዱስ ጥራይ ድልዱል እምነት ኪጥረ ኣይከኣልን እዩ። ስለዚ፡ ንሕቡእ መዛግብቲ ኸም እትደሊ ጌርካ ኣብ ቃል ኣምላኽ ኣዕሚቝካ ዅዓት። (ምሳ. 2:3-6) ነቲ ንምርምር ዚሕግዝ ናውቲ ተጠቐመሉ፣ ንኣብነት፡ ዎችታወር ላይብረሪ ኣብ ዲቪዲ፡ ቤተ መጻሕፍቲ ኢንተርነት ግምቢ ዘብዐኛ፡ ወይ መሐበሪ ምርምር ናይ የሆዋ መሰኻኽር ክትጥቀም ትኽእል ኢኻ። ንብምሉኡ መጽሓፍ ቅዱስ ንምንባብ እውን ሸቶ ግበር። ኣብ ሓደ ዓመት ክትውድኦ ፈትን። ቃል ኣምላኽ ከም ምንባብ ገይሩ ንእምነትና ዜደልድሎ ኻልእ የልቦን። ሓደ ሓላው ወረዳ ብዛዕባ ግዜ ንእስነቱ ዘለዎ ተዘክሮ ኺገልጽ ከሎ፡ “መጽሓፍ ቅዱስ ቃል ኣምላኽ ምዃኑ ኽግንዘብ ዝሓገዘኒ ሓደ ነገር፡ ንብምሉኡ ምንባበይ እዩ። ከምኡ ምስ ገበርኩ፡ ነቲ ንእሽቶ ኸለኹ ዝፈልጦ ዝነበርኩ ዛንታታት መጽሓፍ ቅዱስ ክርድኦ ኽኢለ። እዚ ኣብ መንፈሳዊ ዕቤተይ መቐይሮ እዩ ነይሩ” በለ።
18 ኣቱም ወለዲ፡ ኣብ መንፈሳዊ ዕቤት ውሉዳትኩም ዓብዪ ግደ ኣሎኩም። እሞ ደኣ ውሉዳትኩም ድልድልቲ እምነት ምእንቲ ኺሃንጹ፡ ከመይ ጌርኩም ክትሕግዝዎም ትኽእሉ፧ እዚ ኣብ እትቕጽል ዓንቀጽ ኪግለጽ እዩ።


text:
ምዕራፍ 84
ወደ መዝሙር ምዃን ዜምጽኦ ሓላፍነት
ወደ መዝሙር ምዃን ዜኽፍሎ ዋጋ
የሱስ ኣብ ቤት ሓደ ሓለቓ ፈሪሳውያን ኣብ መኣዲ ኸሎ፡ ኣገዳሲ ትምህርቲ መሃረ። የሱስ ናብ የሩሳሌም ዚገብሮ ጕዕዞ ኪቕጽል ከሎ፡ ብዙሓት ህዝቢ ምስኡ ይኸዱ ነበሩ። ስለምንታይ፧ ዝኸፈሉ ኸፊሎም ናይ ሓቂ ሰዓብቱ ኪዀኑ ስለ ዝደለዩ ድዮም፧
ንሳቶም ኪኸዱ ኸለዉ፡ የሱስ፡ “ናባይ ዚመጽእ እንተ ኣልዩ እሞ፡ ኣቦኡን ኣዲኡን ሰበይቱን ደቁን ኣሕዋቱን ኣሓቱን፡ ህይወቱ እውን ከይተረፈት እንተ ዘይጸሊኡ፡ ወደ መዝሙረይ ኪኸውን ኣይክእልን እዩ” ብምባል ኣሰንቢድዎም ኪኸውን ይኽእል እዩ። (ሉቃስ 14:26) ግናኸ፡ እንታይ ማለቱ እዩ ነይሩ፧
የሱስ፡ ኵሎም እቶም ሰዓብቱ ዚዀኑ ቓል ብቓሉ ንቤተ ሰቦም ኪጸልኡ ኣለዎም ማለቱ ኣይነበረን። የግዳስ፡ ይጸልኡ ኺብሃል ከሎ፡ ንዓታቶም ዘላቶም ፍቕሪ ኻብታ ንየሱስ ዘላቶም ፍቕሪ ኸም እትንእስ ይገብርዋ ማለት እዩ፣ ከምቲ ኣብታ ምሳሌ እቲ ድራር እተገልጸ ዕድመ ምስ ቀረበሉ፡ ምምርዓዉ ኸም መመኽነይታ ዘቕረበ ሰብ እውን ኣይኰኑን እዮም። (ሉቃስ 14:20) ኣብ ኣዒንቲ እቲ ኣቦ ኣይሁድ ዝዀነ ያእቆብ፡ ልያ “እተጸልአት፡” ራሄል ድማ እተፈቕረት ምዃና ተገሊጹ ነይሩ እዩ፣ ከምኡ ኺብሃል ከሎ ድማ፡ ንልያ ኻብ ራሄል ንታሕቲ እዩ ዜፍቅራ ነይሩ ማለት እዩ።—ዘፍጥረት 29:31፣ እግረ ጽሑፍ።
የሱስ፡ ሓደ ወደ መዝሙር፡ “ህይወቱ እውን ከይተረፈት” ኪጸልእ ከም ዚግብኦ ምዝራቡ ኣስተብህል። ከምኡ ኺብሃል ከሎ ድማ፡ ናይ ሓቂ ወደ መዝሙር ካብ ገዛእ ርእሱ ንላዕሊ ንየሱስ ኬፍቅር፡ ህይወቱ እውን እንተ ዀነት ኪኸፍል ፍቓደኛ ኪኸውን ይግብኦ ማለቱ እዩ ነይሩ። እምበኣር፡ ወደ መዝሙር ክርስቶስ ምዃን ከቢድ ሓላፍነት እዩ። ኣጸቢቕካ ኸይሓሰብካሉ ዚግበር ነገር ኣይኰነን።
የሱስ፡ “ጕንዲ ስቅያቱ ጾይሩ ዘይስዕበኒ ዘበለ፡ ወደ መዝሙረይ ኪኸውን ኣይክእልን እዩ” ስለ ዝበለ፡ ወደ መዛሙር ምዃን ጸገምን መስጐጕትን ኬጠቓልል ይኽእል እዩ። (ሉቃስ 14:27) እወ፡ ናይ ሓቂ ወደ መዝሙር ከም የሱስ ጸርፊ ጾይሩ ኪኸይድ ፍቓደኛ ኪኸውን ኣለዎ። የሱስ ብኢድ ጸላእቱ ኸም ዚመውት እውን ሓቢሩ እዩ።
ስለዚ፡ እቶም ምስ የሱስ ዚኸዱ ዝነበሩ ህዝቢ፡ ወደ መዝሙር ክርስቶስ ምዃን እንታይ ማለት ምዃኑ ኣጸቢቖም ኪሓስቡሉ ነበሮም። የሱስ ነዚ ነጥቢ እዚ ብምሳሌ ገይሩ ኬጕልሖ ኸሎ፡ ከምዚ በለ፦ “መን ካባኻትኩምከ እዩ ግምቢ ኺሃንጽ ዚደሊ እሞ፡ ንምውዳኡ ዚኣክል እንተ ኣልይዎ፡ ቅድም ተቐሚጡ ዘይጽብጽብ፧ እንተ ዘይኰነስ፡ መሰረት ሰሪቱ፡ ምውዳኡ ይስእን ይኸውን።” (ሉቃስ 14:28, 29) ስለዚ፡ እቶም ምስ የሱስ ናብ የሩሳሌም ዚኸዱ ዝነበሩ፡ ደቀ መዛሙርቱ ቕድሚ ምዃኖም ነቲ ሓላፍነት ምሉእ ብምሉእ ኪስከሙ ብቑም ነገር ኪውስኑ የድልዮም ነበረ። ነዚ መልእኽቲ እዚ ኸኣ ብኻልእ ምሳሌ ገይሩ ኸምዚ ኢሉ ኣጕልሓሎም፦
“ኣየናይ ንጉስ እዩ ምስ ካልእ ንጉስ ኪዋጋእ ዚኸይድ እሞ፡ ነቲ ብ20,000 ዚመጾስ ብ10,000 ወተሃደራት ኪገጥመሉ ዚኽእል እንተ ዀይኑ፡ ቅድም ተቐሚጡ ዘይመክር፧ እንተ ዘይኰነስ፡ እቲ ሓደ ገና ርሑቕ ከሎ፡ ልኡኻት ልኢኹ ዕርቂ ይልምኖ።” የሱስ ነቲ ነጥቡ ንምጕላሕ ከኣ፡ “ከምኡ ድማ፡ ዋላ ሓደ ኻባኻትኩም፡ ኵሉ ንብረቱ ኸይቀበጸ፡ ወደ መዝሙረይ ኪኸውን ኣይክእልን እዩ” በለ።—ሉቃስ 14:31-33።
የሱስ ነቶም ኣብቲ መገዲ ዚስዕብዎ ዝነበሩ ህዝቢ ጥራይ ኣይኰነን እዚ ዚብሎም ዝነበረ። ካብ ክርስቶስ ዚምሃሩ ዘበሉ ዅሎም፡ ነዚ ኣብዚ ዝበሎ ኺገብሩ ፍቓደኛታት ኪዀኑ ኣለዎም። እዚ ኸኣ ደቀ መዛሙርቱ ኪዀኑ እንተ ዀይኖም፡ ዘለዎም ኵሉ፡ እንተላይ ንብረቶምን ህይወቶምን፡ ኪስውኡ ድሉዋት ኪዀኑ ኣለዎም። እዚ ነገር እዚ፡ ኪሕሰበሉን ኪጽለየሉን ይግባእ።
የሱስ ቀጺሉ ነቲ ኣብ ከረን ኣብ ዝሃቦ ስብከቱ እተዛረቦ ነገር መሊሱ ኣልዓሎ፣ ሽዑ፡ ደቀ መዛሙርቱ “ጨው ምድሪ” ምዃኖም ተዛሪቡ ነይሩ። (ማቴዎስ 5:13) ኣብቲ ግዜ እቲ፡ ከምቲ ቓል ብቓሉ ጨው ሓደ ነገር ከይበላሾ ዚዕቅብ፡ ደቀ መዛሙርቱ ድማ ንሰባት ካብ መንፈሳውን ስነ ምግባራውን ብልሽውና ብምዕቋብ፡ የድሕንዎም ማለቱ ነይሩ ኪኸውን ኣለዎ። የሱስ ኣገልግሎቱ ዜብቅዓሉ ግዜ እናቐረበ ምስ መጸ ኸኣ፡ “ጨውሲ ጽቡቕ እዩ። ጨው መቐረቱ እንተ ኣጥፊኡ ግና፡ ብምንታይ ይምቅር፧” በለ። (ሉቃስ 14:34) ሰማዕቱ፡ ገለ ኻብቲ ኣብቲ ግዜ እቲ ዚርከብ ዝነበረ ጨው ምስ ሓመድ እተሓወሰ ዘይጽሩይ ከም ዝዀነ፡ በዚ ምኽንያት እዚ ድማ ዘይጠቅም ምዃኑ ይፈልጡ ነይሮም እዮም።
ስለዚ፡ የሱስ እቶም ንነዊሕ ግዜ ደቀ መዛሙርቱ ዝነበሩ እኳ፡ ቈራጽነቶም ኪዳኸም ከም ዘይብሉ እዩ ዚሕብሮም ነይሩ። ቈራጽነቶም እንተ ተዳኺሙ ግና፡ ከምቲ መቐረቱ ዘጥፍአ ጨው ዘይጠቕሙ እዮም ዚዀኑ። ሽዑ፡ መላገጺ ዓለም እዮም ዚዀኑ። እቲ ዝገደደ ድማ፡ ኣብ ቅድሚ ኣምላኽ ዘይብቑዓት፡ ሕሉፍ ሓሊፎም እውን ንስሙ ዜጽርፉ እዮም ዚዀኑ። የሱስ፡ እዚ ኽሳዕ ክንደይ ኣገዳሲ ምዃኑ ንምጕላሕ፡ “ንምስማዕ እዝኒ ዘለዎ ይስማዕ” በለ።—ሉቃስ 14:35።
ብዝያዳ ፍለጥ
ንናይ ሓቂ ኣምልኾ ብኸመይ ከተለልዮ ትኽእል፧
ሓንቲ ናይ ሓቂ ሃይማኖት ጥራይ ድያ ዘላ፧ መለለዪ ናይ ሓቂ ኣምልኾ ዝዀነ ሓሙሽተ ነገራት ርአ።


text:
ዘላቒ ውሕስና ህዝቢ ትግራይ ኣመልኪተ ኣብዞም ዝሓለፉ ዓመታት ኣብ ፌስቡክን ኣብ ድህረ ገጻትን ብሓፂርን ብነዊሕን ደጋጊመ ጽሒፈ ሓሳበይ ከካፍል ፈቲነ እየ። እታ ደጋጊመ ዝጽሕፋ ተተሓሳስበኒ ጉዳይ ብሓጺሩ ከምቲ ዝስዕብ ትጠቓለል: ’’እዚ ብጣዕሚ ዘተሓሳስብ ናይ ስትራቴጂ ሕቶ እዩ። ህዝብና ዘላቒ ቁጠባዊን [...]
(ነብዩ ስሑል ሚካኤል) ፀቢብነትን ትምክሕትን ዝብሉ ቃላት ኣብ ፖለቲካ ሀገርና ንዘለዉ ኽልተ ተፃባእቲ ሓይልታት ወኪሎም ብዕሊ ክስምዑ ካብ ዝጅምሩ ቐለልቲ ዘይበሃሉ ዓማውቲ ሓሊፎም ኣለዉ፡፡ እዞም ሓይልታት ብቐጥታ ይኹን ብተዘዋዋሪ ዝፃብእዎ ሓደ ቓንጃ ሓይሊ ኣሎ፡፡ ዘይምዕዳል ኾይኑ እዚ ቓንጃ ሓይሊ [...]
(መርስኤ ኪዳን) መሪሕነት ሕወሓት ሸሞንተ መዓልቲ ዝወሰደ መድረኽ ተሓድሶ ገይሩ ምስወድአ ብ እለት 26 ጥቅምቲ 2009 ዓ.ም. መግለፂ ቅዋም ኣውፂኡ ኣሎ። እዚ ናይ ሕወሓት መግለፂ ቅድሚ ሓደ ወርሒ ካብዝሃቦ መግለፂ ዝተኸተለ ክኸውን፤ ኣብቲ ናይመጀመሪያ መግለፂ “ንሕቶታት ህዝቢ ንምምላስ ቀንዲ ፓለቲካዊ ፀገማት [...]
(ጎይቶም ተፈሪ) ንልዕሊ ዓሰርተ ዓመታት ኣብ ኣዲስ ኣበባ ምስ ምፅነሐይ ኣብ ቀረባ እዋን ኣብ ዝተለዓለ ዓመፅ ዓብላልነት ተጋሩ ዝብል ሕቶ ክለዓል እንክሰምዕ ቦኽሪ እዝነይ ኣይነበረን። ኣብ መሬት (reality) ኣሎ ድዩ ወይስ የለን ካሊእ ሕቶ ኮይኑ ቁፅሮም ቀሊል ኣብ ዘይበሃል ሰባት ከምዚ ዝዓይነቱ ኣረኣእያ ከምዘሎ [...]
ናይ ኢትዮጵያ ሓይልታት ምክልኻል ኢታ ማጆር ሹም ነበር ሌተናል ጀነራል ፃድቃን ገብረትንሳኤ ምስ ቪኦኤ ብዘካየድዎ ቃለ ምልልስ:- * ኣብ ኢትዮጵያ ኣጋጢሙ ዘሎ ፀገም ብሰላማውን ዴሞክራሲያዊን ኣገባብ እንተድኣ ዘይተታሒዙ ነታ ሃገር ናብ ዝኸፍአ ሓደጋ ክወስዳ ከምዝኽእል ምልክት ዘርኣየ እዩ ኢሎም። * ኣብ [...]
1/ መእተዊ ኣብዚ ጽሑፍ ብኣዴን ንብሎ ዘለና እቲ ኣብዚ እዋን ብሓይሊታት ትምክሕቲ ተጨዊዩ ካብ መትከላዊን ህዝባዊን ኣተሓሳስብኡ ተቦቂሱ መገዱ ሲሒቱ ዘሎ ውድብ እዩ። እዚ ውድብ ውሑዳት ግን ተበዓት ተጋደልቲን ከምዝነበሩዎ ዝፍለጥ ኮይኑ ኣብ ናይ መሪሕነት ምትኽኻእ ከይዲ ግን ከምቶም ካልኦት ኣባል ኢህወዴግ [...]
1/ መእተዊ ውድባት ብፍላይ ከኣ ገዛእቲ ውድባት ኣብ ምዕባለ ፓለቲካዊ ጉዕዝኦም ፈተንቲ መድረኻት ክገጥምዎም ከለው ውሱን ወይከኣ ሙሉእ ምትዕርራያት ክገብሩ ግድን እዩ፡፡ ሙሉእ ምትዕርራይ (ተሃድሶ) ወይ ውን ውሱን መጠነኛ ለውጢ ክሳለጥ ዝውስን ከኣ እቲ ዘጋጥም ነቲ ፓርቲ ንቕድሚት ከይኸይድ ዝሓንቕ ማሕለኻ [...]
ኣብ ክልል ኣምሓራ ብፍላይ ድማ መተማን ኸባቢኣን ዝነብር ብዓሰርተ ኣሽሓት ዝቑጸር ህዝብና ኣብ ሓደጋ ወዲቑ ኣሎ። ዝከላኸለሉ ስኢኑ ሎሚ ናብ ሱዳንን ካሊእን ፋሕ ጭንግራሕ ይብል ኣሎ። ንብረቱ ተዘሚቱ፣ ተቓፂሉን ዓንዩን ይርከብ። ህወሓት ቕድሚ እቲ ኣብዚ ሰሙን ዝተለሞ ኣኼባታት ምግባር ናይ እኒ ገዱ ዘመቻ [...]
ወይን፡ ኣብ ቀዳማይ ትልሚ ዕብየትን ስግግርን ሕርሻ ብዝመርሖ ኢንዳስትሪ ኣቢልና ኢና ክንጓዓዝ ፀኒሕና። ኣብ ካልኣይ ትልሚ ዕብየትን ስገግርን ካብቲ ዝመፃናዮ ኣንፈት ዲና ክንቕፅል ወይስ ሓዱሽ ኢኮኖሚያዊ ፖሊሲ ክንክተል ኢና? ብኻሊእ ኣበሃህላ ሕርሻ ካብ ዝመርሖ ኢንዳስትሪ፣ ኢንዳስትሪ ናብ ዝመርሖ ሕርሻ [...]
(ሕሩይ ነጋሲ) ማርቲን ሉተር ኪንግ ዝቕሓረ ርክብ ህዝብታት ወይ ሰባት ንኽሓዊ መፍትሒኡ እንትሕብር ከምዚ ይብል “ፀልማት ዝቕንጠጥ ብፀልማት እንተይኮነስ ብብርሃን ጥራሕ እዩ፣ ፅልኢት `ውን ዝበሊ ብፅልኢት እንተይኮነስ ብፍቕሪ ጥራሕ እዩ።” (“Darkness cannot drive out darkness: only light can do that. Hate cannot drive out hate: only love [...]


text:
ብመጀመርያ ዓመተ ጥዕና፣ ዓመተ ፍቕሪ፣ ዓመተ ምትእኽኻብ፣ ዓመተ እልልታ፣ ዓመተ ስኒት፣ ዓመተ ኢሂን ምሂንን ንኹሎም ደቂ ኣግኣዝያንን ህዝቢ ዓለምን!! ድሕሪ ሰውራ ህ.ግ.ሓ.ኤ.ን ህ.ግ.ሓ.ት.ን ህዝቢ ኣግኣዝያን ፍጹም ዓወት ረኺቡዶ?
ህ.ግ.ሓ.ኤ.ን ህ.ግ.ሓ.ት.ን ስለምንታይ ግና ነቲ ጥንታዊን ታሪኻዊን ኣግኣዝያናዊ መንነቶም ረሲዖም ኣብዚ ሎሚ ወዲቖሞ ዘለው ሃለዋት ወዲቖም?
ካብ 15 ክፍለ–ዘመን ጀሚሮም፣ ኣባሓጎታትና፣ ደቂ ኣግኣዝያን (ሎሚ ኤርትራውያንን፣ ትግራዎትን) ብሓባር ኮይኖም እዮም፣ ነቲ ዳርጋ ንመላእ ኢትዮጵያ ተቛጻጺሩዋ ዝነበረን፣ ንቤተ-ክርስትያን ማርያም ጽዮን እኽሱም ከይተረፈ ዘቃጸለ ኣረሚን ወራር መሓመድ ግራኝ፣ ብ1543 ዓም.ፈ. ኣብ እዋን ባህረ-ነጋሲ ኢሳቅ ኣብ ቤተ መንግስቲ ድባርዋ ንምደረ ባሕሪ ዘምሓድረሉ ዝነበረ፣ ኣብ ኢትዮጵያ ድማ ንጉስ ገላውዴዎስ ወዲ ንጉስ ልብነ-ድንግል ዝገዝኣሉ ዝነበረ እዋን፣ በቶም ባሕረነጋሲ ዝዓደሞም ፖርቱጋላውያን ተሓጊዞም ንግራኝ መላስ ኣውያት ዘይብሉ ሰዓርዎ። ነዚ መረጋገጺ እዚ ድማ መጻሕፍቲ ታሪኽ ይምስክሩዎ።
ድሕሪ ስዕረት ግራንኝ ድማ ብ1557 ዓ.ም.ፌ.ወራር ቱርኪ ኣርከበ። ባሕረነጋሲ ኢሳቕ ጎይታ ዘድባርዋ፣ ብዘይ ሓገዝ ኣምሓራን ትግራዎትን ንበይኖም ን13 ዓመታት ዝኣክል ካብ ሕርጊጎ ንከበሳ ገጹ ከይወርር መኪቶም ዓጊቶሞ ነበሩ። ድሕሪኡ ግና ኣብ ድባርዋን ምስበጽሐ ተደምሲሱ ተሳዒሩ። ንወራር ግብጺ ድማ ንህዝቢ ባርካን ሳሕልን ፍርቂ ሰኒሕትን መንሳዕን፣ ሰምሃርን ደንከልን ካብ ክርስትና እምነት ኣብ ምስልምና እምነት ድሕሪ ምቕያር፣ ንምድረ ኣግኣዝያን ከበሳ ንምቁጽጻር ተበገሰ። ኣብ ኲናት ጎዳጉድን፣ ጉራዕን ምስ ፈትነ ድማ ንበይኖም ደቂ ምድረባሕሪ (ሎሚ ኤርትራ) ምስ መከቱዎ ብሓደ ሙሲንገር ዝተባህለ ሰላዪ ወዲ ስዊዘርላንድ ተመኺሩ ድማ ንኢትዮጵያ ንኽወርር ክሳብ ጉንደት በጽሐ። ኣብቲ እዋን እቲ ንጉስ የውሃንስ 4ይ ኣብ ትግራይ ዝገዝኣሉ ዝነበረ መዋእል ነበረ። ብ16 November 1875 ዓ.ም.ፈ. ግና ትግራዎት ምስ ኣሕዋቶም ኤርትራውያን ተላፊኖም ኣብ ኲናት ጉንደት ደምሰስዎ። ኣምሓራ እብቲ ኲናት ጉንደት ኣይውዓሉን።
እስተብህሉ፣ደቂ ኣግኣዝያን ንወራር ግብጺ እንተዘይብድህዎ ነይሮም ግና ሎም ኢትዮጵያ ኣብትሕቲ ግብጺ ትግዛእ ምሃለወት ነይራ።
ወራር ግራኝን ቱርክን ግብጽን ከይኣክል ድማ፣ ብ1889 ዓ.ም.ፈ. ወራር ኮሎንያል ጣልያን እርከበ። ኣብ ኲናት ዶጓሊ ድማ፣ ካብ 500 ንላዕሊ ዝብዝሑ ሰራዊት በኽሪ ኮሎንያል ጣልያን፣ በቲ ምዕቡል ኣጽዋሩ ከይርዓዱ: ወዲ ፈለጋን! ወዲ ማይ ጓይላን! ኢሎም እንዳዘመሩ ነቲ ዘይተመኮረ ጀጃዊ ሰራዊት ኮሎንያል ጣልያን ግና መላስ ኣውያት ዘይብሉ ዝስዓሩዎ።
ወራር ማህዲ እንተኾነ እውን ብ1889 ዓ.ም.ፈ.፣ ብኮሎንያል ዓባይ ብሪጣንያ ተሓጊዙ እኳ ካብ ሱዳን ተበጊሱ ንስሜን እትዮጵያ ንኽወርር ድሕሪ ብዙሕ ኣብያተ ክርስትያናት ኣውራጃ በጌምድር ድሕሪ ምቅጻል፣ ብመሪሕነት ንጉስ የውሃንስ 4ይ ኣብ ክልተ ምዓልታት ጥራይ፣ ብደቂ ኣግኣዝያን ብቅያ ዝመልኦ ጅግንነት ያኣላህ!ያኣላህ! እንዳበለ እዩ መሃነኑ ጠፊኡዎ ዝተደምሰሰ።
ኣስተብህል፣ ኩሎም ጀጋኑ ደቂ ኣግኣዝያን ብፍላይ እኳድኣ ኩሎም ኤርትራውያን ትግራዎትን፣ ነቲ ኦሪታዊ ሃይማኖቶም ከይድፈሮም ብመሪሕነት ንጉስ ጽዮን፣ ንጉስ የውሃንስ 4ይ ንመተማ ከተቱ። ነቲ ብውዲት ስለላ መርበብ ዓባይ ብሪጣንያ፣ ካብ ሱዳን ዝተላእከ ኣስላማዊ ኣኽራሪ ሰራዊት ኣብ መንጎ ክልተ ምዓልታት መላስ ኣውያት ዘይብሉ ደምሰስዎ። እቲ ኣብ ኲናት ዶጋሊ ብ27 ጥሪ 1888 ዓ.ም.ፈ.ዝባህረረ ጆጃዊ ሰራዊት ጥልያን፣ተኻላኸልቲ ጀጋኑ ወይ ሓለውቲ ዶብ ጀጋኑ ኤርትራውያን ኣብ መተማ ምስ ኣስላማዊ ወራር ይምክቱ ከምዘለው ብሳላ መሃንድሳት ስለላ መርበብ ዓባይ ብሪጣንያ ምስ እረጋገጸ፣ ኣብክንዲ ብዓቐብ ደንጎሎን፣ማይሓብርን ሸግርንን ዝብገስ፣ ብኸረን ተጠዋውዩ ነስመራ ክወራ ክኣለ። ስለዚ እቲ ብውዲት ስለላ መርበብ ዓባይ ብሪጣንያ ዝተማህዘ ኩናት መተማ እንተ ዘይነብርን፣ ብውዲት ስለላ መርበብ ዓባይ ብሪጣንያ ድማ ንጉስ የውሃንስ እንተዘይ ስውኡ ነይሮም፣ ፍላይ ድማ እቶም ንጣልያን ኣብ ዶጋሊ ዘባህረሩዎ ጀጋኑ ኤርትራውያን እንተዝነብሩ ነይሮም፣ ኮሎንያን ጣልያን በቲ ኣብ ኲናት ዶጋሊ ዝወረዶ መጽፋዕቲ ርዒዱ ስለዝነበረ፣ ነስመራ ክኣቱ ከቶ ኣይምኽኣለን። እቲ ውዲትን ብልሓትን ግና ኮሎንያል ጣልያን ዘይኮነ፣ ማሕበር እከይ መሃንድሳት ስለላ ዓባይ ብሪጣንያ እዮም፣ ንኮሎንያል ጣልያን ነስመራ ከምዝወራ ዝገበሩ። ኣብዚ ዘሎናዮ እዋን እንተኾነውን፣ ነቲ መደብ ኮሎንያል ጣልያንን ዓባይ ብሪጣንያን ብፍላይ እኳድኣ ጂኦስትራተጂካዊ ሕልሚ ጽዮናውያን፣ ብሰንኪ 2ይ ኲናት ዓለም ስለዘይተጋህደ፣ ሎሚ ድሕሪ 100 ዓመት ንኸተግብርዎ፣ ልኡኽ መላኽን ወይ ሰላሊ ጽዮናውያንን ኢሰያስ ኣፈወርቂ፣ ብመደብ ኣሰልጢኖም ብምልኣኽ፣ ነቲ ብኮሎንያል ጣልያን ዘይጸነተ ህዝቢ ኣግኣዝያን፣ ብፍላይ ህዝቢ ኤርትራ ወለዶኡ ንኸጽንቶ ገልዳሕ ይብል ዘሎ።
ኣብ መበል 20 ክፍለ-ዘመን እንተኾነውን፣ ህ.ግ.ሓ.ኤ.ን ህ.ግ.ሓ.ት.ን ከምዚ ሎሚ ኣብ ነንሓድሕዶም ሕማም ድሓር ከይሓዞም፣ ራዛ ናየብኡ ሓዛ ከምዝብሃል፣ ብስሙር ግንባር ተላፊኖም፣ ነቲ ኣስላማዊትን ዓረባዊትን ኤርትራ ንምምስራት ዝሓልም ዝነበረ ውድብ ተ.ሓ.ኤ.፣ ግንከኣ ነቲ ሃገራዊ ሓይሊ መሲሉዎም ገርሀኛታት ደቂ ከበሳ ኤርትራ ኣግኣዝያን ዓሲሎሞ ዝነበሩ፣ ኣብ 1981ን 1982 ዓ.ም.ፈ. ግና ካብ ሜዳ ኤርትራ ንሃገር ሱዳን ኣፋንዮሞ። ድሕሪ ምፍናው ተ.ሓ.ኤ. ድማ፣ ኣብ 1991 ዓ.ም.ፈ. ነቲ ብምዕራባውያንን ብምብራቓውያንን ተመዊሉ ንህዝቢ ኤርትራን ትግራይን (ትግሪኛ ዝዛረቡ ህዝቢ ኣግኣዝያን ኣጥፊኡ ንቀይሕ ባሕርን ንፈለግ ኒልን ተከዘን ክቆጻጸር ዝሓልም ዝነበረ) ፋሺስታው ግዝያዊ ወተሃደራዊ ጭፍራ ኢትዮጵያ ከኣ ንሓዋሩ ከምዘይትንስእ ገሮም ስዒሮሞ።
ኣስተብህል፣
ህ.ግ.ሓ.ኤ.ን ህ.ግ.ሓ.ት.ን ብ1991 ዓ.ም.ፈ. ናየቦሓጎታቶም ቅያን ጅግንነትን ወሪሶም፣ ብሓባር ተላፊኖም ጅግንነታዊ መኸተ ብምፍጻም፣ብፍላይ ንህዝቢ ኣግኣዝያን ብሓፈሻ ድማ ንኩሉ ህዝቢ ኢትዮጵያ ካብ ፋሺስታዊ ወተሃደራዊ መንግስቲ ኢትዮጵያ ሓራ ከምዘውጽኡዎ ኣብ ላዕሊ ተኻታቲልናዮ ኢና።
እወ፣ ኣግኣዝያን ኣብሓጎታትና ካብ 15 ክፍለ ዘመን ጀሚሮም ክሳብ 19 ክፍለዘመን፣ ኣግኣዝያዊ መንነቶም ንምክልኻል ኣብ ልዕሊ ወራር ቱርክን፣ ግባጽን፣ ማህድን፣ ወራር ኮሎንያል ጣልያንን፣ መዘና ዘይብሉ ዓወታት ፈጺሞም እዮም። ንሶምውን ኣብ 20 ክፍለ-ዘመን ታሪኽ ኣቦሓጎታቶም ደጊሞም ከብቅዑ፣ ብ1998 ግና ብምኽርን ምዕዶን ጽዮናውያን ብስም “ዶባዊ ግርጭት“ 400 ትርብዒት ሜተር ዘይትኸውን ባዱመ፣ ሕድሕዳዊ ኲናት ከፊቶም፣ መመክሒ ጽዮናውያን ኮይኖም። ስለምንታይ ግና ነቲ ጥንታዊን ታሪኻዊን ኣግኣዝያናዊ መንነቶም ረሲዖም ኣብዚ ሎሚ ወዲቖሞ ዘለው ሃለዋት ወዲቖም? በዚ ሎሚ መሪሕነት ህግደፍን ኢህኣዴግን ዝኸዱዎ ዘለው ጉዕዞ መንዮም ዝረብሑ? ህዝቢ ኣግኣዝያንዶ ወይስ ባዕዳውያን? እቶም ጥንታውያን ህዝቢ ኣግኣዝያን፣ (ህዝቢ ትግራይን ህዝቢ ኤርትራን) ብሓባር ክነብሩን ክመሓደሩን እንተድኣ በቒዖም፣ መን እዩ ዝረብሕ? ይድማ ጽዓዱ ምዕራባውያን፣(ጽዮናውያን ሃጸያውያን ) ?
መሪሕነት ህግደፍን ኢህኣዴግን ብምሉእ ቀልቦም መሳርሒ ህዝቢ ኣግኣዝያን ድዮም ወይስ ጽዮናውያን ? እንተድኣ መሳርሒ ህዝቢ ኣግኣዝያን ኮይኖምከ ብፍላይ ንህዝቢ ኣግኣዝያን ዝገበሩዎ ረብሓ እንታይ ኣሎ? ንረብሓ ጽዮናውያን ይሰርሑ እንተድኣ ሃልዮምከ እንታይ ንእታይ ምልክታት የርእዩ ከምዘለው ይስቆረናዶ ?
ብግቡእ ታሪኽ ኣግኣዝያንን፣ ህዝቢ ኢትዮጵያን እንተድኣ ተኻታቲልናዮ፣ ካብ መዋእል ሃጸይ ተድሮስ ጀሚሮም፣ ጽዮናውያን ንቀዪሕ ባሕርን ንፈለግ ኒልን፣ ንቀርኒ ኣፍሪቃን ንምቍጽጻር ዝሓልሙዎ ዝነበሩ ሕልሚ፣ ኣብዚ ዘሎናዮ መዋእል፣ ማለት ኣብ መበል 21 ክፍለዘመን ብፍላይ ኣብ ኤርትራ ብሓፈሻ ድማ ኣብ ሶማልን ኢትዮጵያን (ቀርኒ ኣፍሪቃ) እንታይ ምልክታት ንዕዘብ ኣሎና።
መረዳእታ፣ ስደት ህዝቢ ኤርትራን ህዝቢ ሶማልን ኢትዮጵያን እንተድኣ ተዓዚብና ስለምንታይ ከምኡ ይኸውን እሎ ክንርዳእ ንኽእል ኢና።
ብኻልእ ኣገላልጻ ድማ፣ ጽዮናውያን ኣብ ከባቢ ቀይሕ ባሕሪን ቀርኒ ኣፍሪቃን ዝነብር ህዝቢ፣ ተባዕን ተኻላኻሊ መሬቱን ባሕሩን ከምምዃኑ ኣጸቢቖም ስለዘለለዩዎ ክሳብ ሎሚ ድቃስ ከሊኦሞ ከምዘለው ንዕዘብ እሎና። ምልክት እዚ ተርእዮ እዚ ድማ፣ ኲናት ኣብ ሶማል፣ኲናት ኣብ ኢትዮጵያ፣ ዝሑል ኲናት ኣብ ኤርትራ ወዘተ….።
ስለምንታይ ግና ምዕራባውያን፣ ካብ መዋእለ-ባርነት ጀሚሮም ክሳብ መዋእል ኮሎንያሊዝም፣ ጸኒሑ ከኣ ኒዮ-ኮሎንያሊዝም፣ ሎሚ ድማ ሓዲሽ ዓለማዊ ስርዓት፣ ብፍላይ ካብ ክሳድ ኤርትራውያን ኢትዮጵያውያንን ከምኡውን ሶማል ክወርዱ ኣይከኣሉ? ጽዮናውያን ኣብ እዋን ኮሎንያሊዝም፣ ንሃገራት ኣፍሪቃ ክወሩ ከለው፣ኣብ መላእ ኣፍሪቃን ዘየጓነፎም መኸተ፣ ብፍላይ ብደቂ ምድረባሕሪ ግና ብሓፈሻ እኳድኣ ብደቂ ኣግኣዝያን (ትግራዎትን ኤርትራውያንን ብመሪሕነት ራእሲ ኣሉላ) ኣብ ዶጋሊ ከምተሳዕሩ ታሪኽ ዝምስክሮ ሓቂ እዩ። በዚ መኽንያት እዚ ዶኾን ይኸውን ሎሚ ቅሳነት ዝኸልኡና ዘለው? እስከ ንመራመረሉ? “ጎጉዱስ ንቐሺ” ከምዝብሃል፣ ነቲ ጕዳይ ኣብቶም ካብ ብኣእምርኦም ብኸብዶም ዝሓስቡ ነፋጣትን፣ ንብረት ጽዮናውያንን ዝኾኑ ማሕበር እከይ ጭፍራ ህግደፍን፣ ልኡኽ ሰላዪ ኢሰያስን፣ ምስካም ዘይኮነስ፣ እቶም ጽባሕ ብጊሓት ንሃገርና መጽለው ጽሓዮም ክገብሩዋ ዝሓልሙ ዘለው ቶዃሉ ጽዮናውያን ልኣኽቶምን ዓሰብቶምን፣ እሞ ሎሚ ከይተረፈ ወርቅናን ደቅናን ኣብኦም ዝስደዱ ዘለው፣ከም ዝኾኑ ብሓላፍነት ድማ ነት ጉዳይና ሒዞሞ ከምዘለው ክንርዳእ ክንክእል ኣሎና። መሳኪን እንዳ ህግደፍ ግና ከይተፈለጦም ኣብዘይ ወጽዎ ጣጣ ጥሒሎም ክምዘለው (ብኤሊትን መሃንድሳት ስለላ ሞሳድን ሲኣይኤን ኤምኣይ 6ን እንዳተጓሰዩ ዝኽድሙ ምኻኖም) ተረዲእና ጸላእትና ብግቡእ ፈሊጥናን ተጠርኒፍና ክንምክት መድረኽ ይጠልበና ከምዘሎ ክስቆረና ኣለዎ።
ትፈልጡዎዶ? እቲ ብጽዮናውያን ዝተላእከ ኮሎንያል ጣልያን ብመጀመርያ ንምድረ ኣግኣዝያን ቀጺሉ ድማ ንኢትዮጵያ ንኽወርር ክብገስ ከሎ፣ ብጳጳስ ብቫቲካን ተመሪቑ ከምተፋነወ ትፈልጡዎዶ? ስለምንታይ ይመስለኩም?
ኮሎንያል ጣልያን ብፍላይ ነቶም መሃንድሳት ዕዳጋ ባርነት ዝኾኑ ጽዮናውያን፣ ብሓፈሻ ድማ ነቶም ጽዓዱ ኢና ኢሎም ዝምክሑ፣ ግንከኣ ጽዓዱ ዘይኮኑ ደቂ ያፌት ወኪሉ እዩ ንኤርትራን ኢትዮጵያን ሶማልን ወሪሩ። በቶም እልፋን ኦሜጋን ዝኾኑ ደቂ ኣግኣዝያን ግና ተሳዒሩ። ጽዮናውያን ተኻሉ ግና ብውዲታዊ ሜላ እንደገና ድሕሪ ኲናት ዶጋሊን ዓድዋን፣ ንመላእ ኢትዮጵያ ክቆጻጸሩ ፈቲኖም፣ ን5 ዓመታት ዝኣክልውን ንኢትዮጵያ ገዚኦማ እዮም። ንዝላaለም ክገዝኡወን ድማ መደቦም እዩ ነይሩ። ብ1933 ዓ.ም.ፈ. ግና ኣብ ኤውሮጳ ናሽናል ሶሻሊዝም ዝብል ፍልስፍና ሒዙ ኣን ሃገር ጀርመን ዝተበገሰ ኣዶልፍ ሂለር፣ ንመላእ ኤውሮጳ ክቆጻጸራ ምስ ጀመረ። ዕድል ህዝቢ ኣግኣዝያን ኮይኑ ግና፣ እቲ ንዘልኣለም ንህዝቢ ኣግኣዝያን ባረዩ ገሩ ክገዝኦም መደብ ኣውጺኡ ዝነበረ ኮሎንያል ጣልያን ግና፣ ምሕዝንኡ ካብ ዓባይ ብሪጣንያን ካብቶም ዝልኣኹዎ ጽዮናውያንን ወጺኡ፣ ምስ ኣዶልፍ ሂትለር ሓዲሽ ምሕዝነት ፈጠረ። ምስ ኮሎንያል ገዛኢት ዓባይ ብሪጣንያ ድማ ከልብን ድሙን ኮኑ። ዕድል ህዝቢ ኣግኣዝያን ኮይኑ ግና፣ ሂትለር ምስተሳዕረ ኮሎንያል ጣልያንውን ከምዝስዓር ፍሉጥ ነበረ። ኮሎንያል ጣልያንውን በቶም ካብ ህንድን ደቡብ ኣፍሪቃን ኣኻኺቡ ዘሰለፎም ሰራዊት ተሓጊዙ ንኮሎንያል ገዛኢት ጣልያን ብቐስብ ካብ መሬት ምድረባሕሪ ንኽትወጽእ ኣገደዳ። እቲ ኮሎንያል ጣልያን መዲቡዎ ዝነበረ ፕሮጀክት ጥፍኣት ከኣ በኒኑ ተሪፉ። ማለት ንህዝቢ ኣግኣዝያን ባረዩ ገሩ ንኽገዝኦም መዲቡዎ ዝነበረ እከይ መደብ ግና በኒኑ ድኣ ተረፈ። (ኣብዚ እውንዚ ግና ታሪኽ ኮሎንያል ዝደግም ስርዓተ ኣልቦ ጭፍራ ህግደፍ ጽዮናውያን መልሚሎም ስለዝልኣኹልና፣ ነቲ ብኮሎንያል ተመዲቡ ዝነበረ ፕሮጀክት ጥፍኣት የተግብሮ ኣሎ)።
ድሕሪ እዚ ተዋስኦ እዚ ድማ፣ ማለት ኮሎንያል ጥልያን ብሕፍረት ተሳዒሩ ንሃገር ጣልያን ምስተዓዝረ፣ ኮሎንያል ዓባይ ብሪጣንያ ግና ንኤርትራ ንዓሰርተ ዓመታት ብሞግዚትነት ገዝኣታ። ንኢትዮጵያ ድማ ክሳብ ዕሱብ ዓባይ ብሪጣንያ “ንጉስ ሃይለስላሴ“ ኣሰልጢኖም ኣብ ዙፋን ዝሰቕልዎ ን5 ዓመታት ብመግዚትነት ገዝኡዋ።
ሎሚ ድማ ቅያር ንጉስ ሃይለስላሴ፣ ንኢሰያስን ጭፍራ ህግደፍን መልሚሎምን ኣሰልጢኖምን፣ እንሆ ብተዛዋዋሪ መንገዲ ብባርባራዊ መግዛእቲ እንዳገዝኡ ወለዶና ኣጽኒቶም መሬትናን ብሕርናን ክዘምቱ ገልዳሕ ይብሉ ኣለው። አርትራ ሎሚ ላቦራቶሪ ጽዮናውያን ኮይና እያ ዘላ። ድሕሪ አርትራ ድማ ኢትዮጵያ ክትስዕብ እያ። መኽንያቱ ድማ እቲ ካብ ቅድሚ 100 ዓመታት ዝሓንጸጽዎ ጂኦስትራተጂ ጽዮናውያን ብመደብ ከምኡ ስለዝኾነ።
ኣምላኽ nህዝቢ ኣግኣዝያንን ምስ ህዝቢ ኢትዮጵያን . ዓመተ ጥዕና፣ ዓመተ ፍቕሪ፣ ዓመተ ምትእኽኻብ፣ ዓመተ እልልታ፣ ዓመተ ስኒት፣ ዓመተ ኢሂን ምሂንን ይኹነሉ!!
ክቕጽል እዩ
ብሓልዮት መርበብ ሓበሬታ ደቀባት ኣግኣዝያን ዝተዳለወ ዓምዲ 01.01.2017


text:
እዋናዊ ዜናታት
- ናይ ሓዘን መግለጺ፣ደሞክራስያዊ ግንባር ሓድነት ኤርትራ፡
- ደምዳሚ መግለጺ፣ስሩዕ ኣኼባ ፈጻሚ-ኣካል፡ ደሞክራስያዊ ግንባር ሓድነት ኤርትራ /ደ.ግ.ሓ.ኤ/
- ቃል ሓዘን ጨንፈር ሽወደን ግንባር ሃገራዊ ድሕነት ኤርትራ
- ቃል ሓዘን ግንባር ሃገርዊ ድሕነት ኤርትራ/ ሕድሪ ጨንፈር ጀርመን
- ናይ ሓዘን መግለጺ ግንባር ሃገራዊ ድሕነት ኤርትራ-ሕድሪ
- ኤርትራ ካብ 2015 ንነጀው ቀጥታ ተጠቃዒት ናይ’ቲ ብኤል ኒኖ ዝፍለጥ ምዝባዕ ኣየር ኮይና ምጽናሐ ተገሊጹ
- ናይ ሓዘን መግለጺ ብደግሓኤ ዞባ ኤውሮጳ
- ናይ ሐዘን መግለጺ
- ቃል ሓዘን
- መግለጺ ሓዘን፡
- ክልተ ዲፕሎማት ስርዓት ህግደፍ ነቲ ስርዓት ከም ዝራሕርሑ ይግለጽ ኣሎ
- ምስጋና
- ሓድነት ኤርትራውያን ንፍትሒ ኣብ ዓባይ ብሪጣኒያ ዝተባህለ ማሕበረ ተመስሪቱ
- ኤርትራውያን ተቐማጦ ሕቡራት መንግስታት ኣመሪካ፡ ሓድሽ ዓመት 2017 ብሓባር ጸንቢሎም
- ተመሃሮ ቤት ትምህርቲ “ እንዳ ማርያም ” ኣንጻር ስርዓት ህግደፍ ኣድማ ኣካይዶም !!
ኣብ መርበብ ዘለዉ
We have 17 guests and no members online
- Details
- Written by ድምጺ ሰላምን ደሞክራስን ኤርትራ
- Published: 06 January 2017
ኤርትራውያን ተቐማጦ በይ-ኤርያ ሕቡራት መንግስታት ኣመሪካ፡ ሓድሽ ዓመት 2017 ኣብ ከተማ ኦክላንድ ካሊፎርኒያ ብሓባር ጸንቢሎም
ኣባላት ፖለቲካዊ ውድባት፡ በርገስ ማሕበራትን ካልኦትን ኤርትራውያን ተቐማጦ ከተማታት በይ-ኤርያ ኣብ ከተማ ኦክላንድ-ካሊፎርንያ ተኣኪቦም ንሓድሽ ዓመት 2017 ብሓባር ከም ዘኽበርዎ፡ ዝበዝሑ ተሳተፍቲ ናይ’ቲ ጽንብል ኣብ ናይ ንእስነት ዕድመ ዝርከቡ ደቂ-ኣንስትዮን ደቂ-ተባዕትዮን ምንባሮምን ቤት ጽሕፈት ዜና ሰልፊ ደሞክራሲ ህዝቢ ኤርትራ ብ2 ጥሪ 2017 ሓቢሩ።
እቲ በዓል ብወናማት ኤርትራውያን ስነ-ጥበበኛታት ዝማዕረገን ዝማሞቐን ከም ዝነበረ ዝገለጸ እቲ ዜና፡ ሓድሽ ዓመት ብሆይ ሆይታን ግዝያዊ ናይ ደስ ደስ መግለጺታትን ጥራሕ ዘይኮነ፡ ናይ ዝሓለፈ ዓመት ብደሆታትን ዓወታትን ብገምጋም ብምዕጻው፡ ካብኡ ክርከብ ዝከኣል ትምህርቲ ወሲድካ፡ ብሓድሽ መነፈስን ምድላዋትን ናብ ሓድሽ ዓመት ትኣትወሉ ክብል ድማ ኣረዲኡ።
ዓዲ-ሓርሽን ማይ ዓይኒን ዝነብሩ ኤርትራውያን ስደተኛታት ኣብ ከባቢኦም ምስ ዝነብሩ ኢትዮጵያውያን ንሕውነታዊ ጉብትናኦም ዘድመቐ ናይ ምዝንጋዕ መደብ ኣዳልዮም ከም ዝተሃደሱ ተፈሊጡ።
እቲ ናይ ሓባር ናይ ምዝንጋዕ መደብ ብ25 ታሕሳስ 2016 ከም ዝተኻየደ፡ መልእኽቲ ናይ’ቲ መደብ ኣብ መንጎ ኤርትራውያን ስደተኛታትን ኣብ’ቲ ከባቢ ዝነበሩ ኢትዮጵያውያንን ዘሎ ፍቕርን ስኒት፡ ንህዝብታት ኤርትራን ኢትዮጵያን ብሓፈሻ ከም ጽቡቕ ኣብነት ንምንጽብራቕ ዝዓለመ ከም ዝኾነን ኣብ ኣሰና ብ3 ጥሪ 2016 ዝተዘርገሐ ዜና ኣረጋጊጹ።
መደብ ሓበራዊ ምዝንጋዕ ንሓድሽ ዓመትን 2017ን በዓል ልደትን ምኽንያት ዝገበረ ኮይኑ፡ ካብ መዓስከር ስደተኛታት ዓዲ ሓርሽን ማይ ዓይኒን ዝመጽኡ ብዙሓት ኤርትራውያን ከምኡ’ውን ካብ ከተማ ማይ ጸብርን ከባቢኣን ዝመጽኡ ኣመሓደርትን መራሕቲ ሃይማኖትን ዝርከብዎም ኢትዮጵያውያን ዝተሳተፍዎ ድሙቕ ምዝንጋዕ ምንባሩን ሓቢራ።
መደብ ሓባራዊ ምዝንጋዕ ኤርትራውያንን ኢትዮጵያውያንን ካብ ኣዲስ ኣበባን መቐለን ብዝኸዱ ኢትዮጵያውያንን ኤርትራውያንን ስነ-ጥበበኛታት ዝተዓጀበ ከም ዝነበረ፡ ኤርትራውያን ስደተኛታት ኮይኖም ናብ’ቲ መዓስከራት ካብ ዝመጽኡ ክሳብ ሕጂ ነበርቲ እቲ ከባቢ ብጽቡቕ የተኣናግድዎም ምህላዎም ብምግላጽ፡ ንሕና ከም ስደተኛታት ኮይና ነኽብሮ ምህላውና’ኳ ሕማቕ ዝስመዐና እንተኾነ ከም’ዚ ዝበለ ሓባራዊ ተበግሶ ምክያዱ ግን ዝድነቕን ክቕጽል ዘለዎን’ዩ ከም ዝበሉን ጸብጺባ።
ብሓልዮት ደሞክራስያዊ ግንባር ሓድነት ኤርትራ ዝፍኖ ድምጺ ሰላምን ደሞክራስን ኤርትራ፡ 06-01-2017
ኣገዳሲ ቆጸራታት
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
- መጸዋዕታ ንኣገዳሲ ህዝባዊ ኣኼባ
- ዕድመ መጋቢት 8 2016 ኣህጉራዊ መዓልቲ ደቂ ኣንስትዮ
- ኣገዳሲ ሕዝባዊ ሰሚናር ኣብ ከተማ ስቶክሆልም اجتماع جماھیري مھم في مدینة استوكھلم مظلھ الارتریھ السویدیة لتغییر Important Public Seminar in Stockholm Sweden
- ዕድመ ንሓዲሽ ዓመት አብ ከተማ ኰለን/ጀርመን
ሓተታ-ርእይቶ-መልእኽቲ
- ፖሎቲካ መገለይሲ ቐየስገው፣ ዓውተር ደርብሲ አልግድ (ጥበብድ) ገምድገው ሓሪረትል ለመለም የንቱታት ለቡኑኽር ጉኑዂር መንድርተነኲ።
- ባሕሪ ኤርትራ ጥሙይ ዘየዕንግል፡ ድራር ዓይኒ
- ሰሪሕናን ንሰርሕ ኣለናን በበይኑ’ዩ
- ኣብ እንዳ ህግደፍ ሓተትን ተሓታትን ኩሎም ሓደ
- ካልኦት ዘዝበልዎ እናደገምካ ብተስፋ ካብ ምባር፡ ኣብ መሬትካ ሰቢትካ ናትካ ምግባር
- ነውራም መራሒ፡ ነውራማት ደገፍቲ
- Initiating Ethio- Eritrea Dialogue for Democratic Development
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
“እሙንን ኣስተውዓልን ባርያ መን ኰን እዩ፧”
“እቲ ጐይታኡ ምግቦም በብግዜኡ ኺህቦም ኢሉ ኣብ ልዕሊ ኣገልገልቲ ቤቱ ዝሸሞ እሙንን ኣስተውዓልን ባርያ መን ኰን እዩ፧”—ማቴ. 24:45።
1, 2. የሱስ በየናይ መትረብ ኣቢሉ እዩ ዚምግበና ዘሎ፧ ነዚ መትረብ እዚ ኸነለልዮ ኣዝዩ ኣገዳሲ ዝዀነኸ ስለምንታይ እዩ፧
“ኣቱም ኣሕዋት፡ ኣብቲ ንዓይ ኣዝዩ ኣድላዪ ዝነበረሉ እዋናት፡ ዜድልየኒ ሓበሬታ ዝሓዘ ዓንቀጻት ዘውጻእኩምሉ ግዜያት፡ ጸብጺብካ ዚውዳእ ኣይኰነን።” ሓንቲ ሓብቲ ኣብቲ ቐንዲ ቤት ጽሕፈትና ንዚዓይዩ ኣሕዋት ኣብ ዝጸሓፈቶ ደብዳበ፡ ከምኡ ብምባል ሞሳኣ ገለጸት። ንስኻኸ ኸምኡ ድዩ ዚስምዓካ፧ መብዛሕትና ኸምኡ እዩ ዚስምዓና። እሞኸ እዚ ኼደንጽወና ይግባእዶ፧ ኣይግባእን እዩ።
2 እቲ እንረኽቦ እዋናዊ ዝዀነ መንፈሳዊ ምግቢ፡ እቲ ርእሲ እታ ጉባኤ ዝዀነ የሱስ፡ ነቲ ንኺምግበና ዝኣተዎ መብጽዓ ይሕልዎ ኸም ዘሎ ዚሕብር እዩ። ነዚኸ ብመን ኣቢሉ እዩ ዚገብሮ ዘሎ፧ ብዛዕባ ምልክት እቲ ኣብዚ ዚህልወሉ እዋን ኣብ እተዛረቦ ትንቢት፡ ብ“እሙንን ኣስተውዓልን ባርያ” ኣቢሉ ንኣገልገልቲ ቤቱ “ምግቦም በብግዜኡ” ኸም ዚህቦም ገሊጹ ኣሎ። * (ማቴዎስ 24:45-47 ኣንብብ።) እቲ እሙን ባርያ፡ እቲ የሱስ ኣብዚ ግዜ መወዳእታ ነቶም ናይ ሓቂ ሰዓብቱ ንምምጋብ ዚጥቀመሉ ዘሎ መትረብ እዩ። ነዚ መትረብ እዚ ኸነለልዮ ድማ ኣዝዩ ኣገዳሲ እዩ። መንፈሳዊ ጥዕናናን እቲ ምስ ኣምላኽ ዘሎና ርክብን ኣብዚ መትረብ እዚ እዩ ዚምርኰስ።—ማቴ. 4:4፣ ዮሃ. 17:3።
3. እቲ ብዛዕባ እቲ እሙን ባርያ ዚገልጽ ምሳሌ፡ ኣብ ጽሑፋትና ብኸመይ እዩ ተገሊጹ ዘሎ፧
3 ነቲ የሱስ ብዛዕባ እቲ እሙን ባርያ ዝሃቦ ምሳሌ ደኣ እሞ ብኸመይ ኢና ኽንርድኦ ዘሎና፧ ኣብ ዝሓለፈ እዋናት፡ ኣብ ጽሑፋትና እዚ ዚስዕብ ሓሳባት ወጺኡ ነበረ፦ ‘ብጰንጠቈስጠ 33 ድ.ክ.፡ የሱስ ነቲ እሙን ባርያ ኣብ ልዕሊ ኣገልገልቲ ቤቱ ሸሞ። እቲ ባርያ ንዅሎም እቶም ካብቲ ግዜ እቲ ኣትሒዙ ኣብ ምድሪ ዝነበሩ ቕቡኣት ክርስትያናት፡ ብደረጃ ጕጅለ የመልክት። ኣገልገልቲ ቤት ከኣ፡ ነቶም ቅቡኣት እቲኦም ብደረጃ ውልቀ ሰብ የመልክቱ። ብ1919፡ የሱስ ነቲ እሙን ባርያ “ኣብ ኵሉ ንብረቱ፡” ማለት ኣብ ኵሉ ምድራዊ ረብሓታት መንግስቲ ኣምላኽ ሸሞ።’ ነቲ ጕዳይ ብጥንቃቐ ተወሳኺ መጽናዕቲ ምስ ገበርናሉን ብጸሎት ምስ ኣስተንተንናሉን ግና፡ እቲ ብዛዕባ እቲ እሙንን ኣስተውዓልን ባርያ ዘሎና ምርዳእ ኪንጽር ከም ዜድልዮ ተገንዘብና። (ምሳ. 4:18) ቀጺልና፡ ተስፋና ሰማያዊ ይኹን ምድራዊ ብዘየገድስ፡ ብዛዕባ እቲ ምሳሌን ብኸመይ ከም ዚምልከተናን ንመርምር።
እቲ ምሳሌ መዓስ እዩ ተፈጺሙ፧
4-6. እቲ የሱስ ብዛዕባ እቲ እሙን ባርያ እተዛረቦ ምሳሌ ኺፍጸም ዝጀመረ፡ ድሕሪ 1914 ጥራይ ምዃኑ ኽንድምድም እንኽእል ስለምንታይ ኢና፧
4 ኣብ ከባቢ እቲ ብዛዕባ እቲ እሙንን ኣስተውዓልን ባርያ ዚገልጽ ምሳሌ ዘሎ ሓሳባት ከም ዚሕብሮ፡ እቲ ምሳሌ ብጰንጠቈስጠ 33 ድ.ክ. ዘይኰነስ፡ ኣብዚ ግዜ መወዳእታ እዩ ኺፍጸም ጀሚሩ። ቅዱሳት ጽሑፋት ኣብዚ መደምደምታ እዚ ንኽንበጽሕ ብኸመይ ከም ዝሓገዘና ንርአ።
5 እቲ ብዛዕባ እቲ እሙን ባርያ ዚገልጽ ምሳሌ፡ ክፍሊ እቲ የሱስ ብዛዕባ “ምልክት ኣብዚ [ዚህልወሉ] እዋንን መደምደምታ ስርዓት ዓለምን” እተነበዮ ትንቢት እዩ። (ማቴ. 24:3) እቲ ኣብ ማቴዎስ 24:4-22 ተመዝጊቡ ዘሎ ቐዳማይ ክፋል እቲ ትንቢት፡ ክልተ ፍጻመ እዩ ዘለዎ። ቀዳማይ፡ ካብ 33 ድ.ክ. ክሳዕ 70 ድ.ክ. ኣብ ዝነበረ ዓመታት እዩ ተፈጺሙ። ካልኣይ፡ ብዝዓበየ ደረጃ ኣብ ግዜና እዩ ተፈጺሙ። እቲ የሱስ ብዛዕባ እቲ እሙን ባርያ እተዛረቦ ቓላትከ ኽልተ ፍጻመ ድዩ ዘለዎ፧ ኣይፋሉን።
6 የሱስ ካብቲ ኣብ ማቴዎስ 24:29 ዚርከብ ቃላት ኣትሒዙ፡ ብቐዳምነት ብዛዕባ እቲ ኣብ ግዜና ዚፍጸም ነገራት እዩ ኣተኲሩ። (ማቴዎስ 24:29, 30, 42, 44 ኣንብብ።) ኣብ እዋን እቲ ብርቱዕ ጸባባ ብዛዕባ ዚፍጸም ነገራት ኣብ ዝሃቦ ሓሳባት፡ ሰባት ‘ንወዲ ሰብ ብደበና ሰማይ ኪመጽእ ከሎ ኸም ዚርእይዎ’ ገለጸ። ቀጺሉ፡ “ጐይታኹም በየነይቲ መዓልቲ ኸም ዚመጽእ ኣይትፈልጡን ኢኹም” ከምኡውን “ወዲ ሰብ ብዘይሓሰብኩምዋ ሰዓት ኪመጽእ እዩ” ብምባል፡ ኣብተን ዳሕሮት መዓልትታት ንዚነብሩ ሰባት ኪነቕሑ ተማሕጸኖም። * ኣብዚ፡ ኣብ ዳሕሮት መዓልትታት ብዛዕባ ዚፍጸም ነገራት ኣብ ዝሃቦ ሓሳባት፡ ብዛዕባ እቲ እሙን ባርያ ዚገልጽ ምሳሌ ጠቐሰ። ስለዚ፡ እቲ ብዛዕባ እቲ እሙን ባርያ እተዛረቦ ቓላት ኪፍጸም ዝጀመረ፡ እተን ዳሕሮት መዓልታት ብ1914 ድሕሪ ምጅማረን ከም ዝዀነ ክንድምድም ንኽእል ኢና። እዚ ሓሳባት እዚ፡ ርዱእ እዩ። ስለምንታይ፧
7. ቀውዒ ምስ ጀመረ፡ እንታይ ኣገዳሲ ሕቶ እዩ እተላዕለ፡ ስለምንታይከ፧
7 ነታ፡ “እሙንን ኣስተውዓልን ባርያ መን ኰን እዩ፧” እትብል ሕቶ፡ ሓንሳእ እሞ ሕሰበላ። ኣብ ቀዳማይ ዘመን፡ እዛ ሕቶ እዚኣ እትሕተተሉ ምኽንያት ኣይነበረን። ኣብታ ዝሓለፈት ዓንቀጽ ከም ዝረኣናዮ፡ ሃዋርያት ተኣምራት ኪፍጽሙን ሕሉፍ ሓሊፎም እውን ተኣምራዊ ውህበት ኬመሓላልፉ ይኽእሉ ነይሮም እዮም፣ እዚ ኸኣ መለኮታዊ ድጋፍ ከም ዝነበሮም ዚሕብር መርትዖ እዩ ነይሩ። (ግብ. 5:12) ኣብቲ ግዜ እቲ ዚነብር ሰብ ደኣ እሞ፡ ‘ንኺመርሕ ብክርስቶስ እተሸመ መን ኰን እዩ’ ኢሉ ዚሓትተሉ እንታይ ምኽንያት እዩ ነይርዎ፧ ብ1914 ግና፡ ኣዝዩ እተፈልየ ዅነታት እዩ ነይሩ። ኣብታ ዓመት እቲኣ፡ ቀውዒ ጀሚሩ እዩ። ክርዳድ ካብ ስርናይ ዚፍለየሉ ግዜ ኸኣ በጺሑ እዩ። (ማቴ. 13:36-43) ግዜ ቐውዒ ምስ ጀመረ፡ ሓደ ኣገዳሲ ሕቶ ተላዕለ። እዚ ኸኣ፡ ‘ኣብዚ ናይ ሓቂ ሰዓብቲ ክርስቶስ ከም ዝዀኑ ዚዛረቡ ሓያሎ ናይ ሓሶት ክርስትያናት ዘለዉሉ እዋን፡ እቶም ንቕቡኣት ክርስትያናት ዜመልክቱ ስርናይ ብኸመይ እዮም ኪልለዩ ዚኽእሉ፧’ ዚብል እዩ። እቲ ብዛዕባ እቲ እሙን ባርያ ዚገልጽ ምሳሌ፡ መልሲ ይህበና እዩ። ብመንፈሳዊ መዳይ ብግቡእ እተመገቡ፡ እቶም ቅቡኣት ሰዓብቲ ክርስቶስ እዮም።
እሙንን ኣስተውዓልን ባርያ መን እዩ፧
8. እቲ እሙን ባርያ ብቕቡኣት ክርስትያናት ኪቐውም ብቑዕ ዚኸውን ስለምንታይ እዩ፧
8 እቲ እሙን ባርያ ኣብ ምድሪ ብዘለዉ ቕቡኣት ዝቘመ ኪኸውን ኣለዎ። እዞም ቅቡኣት እዚኦም፡ “ንጉሳዊ ኽህነት” ተባሂሎም ተጸዊዖም ኣለዉ፡ ብዛዕባ እቲ ‘ኻብ ጸልማት ናብ ዜገርም ብርሃኑ ዝጸውዖም ብሉጽነት ንኺእውጁ’ ድማ ተመዚዞም እዮም። (1 ጴጥ. 2:9) ኣባላት “ንጉሳዊ ኽህነት” ንክርስትያን ብጾቶም ብዛዕባ ሓቂ ኺምህርዎም እምበኣር ዚበቕዑ እዮም።—ሚል. 2:7፣ ራእ. 12:17።
9. እቲ እሙን ባርያ ብዅሎም ኣብ ምድሪ ዘለዉ ቕቡኣት ዝቘመ ድዩ፧ ግለጽ።
9 እቲ እሙን ባርያ ብዅሎም ኣብ ምድሪ ዘለዉ ቕቡኣት ዝቘመ ድዩ፧ ኣይፋሉን። ከመይሲ፡ ኣብ መላእ ምድሪ ንዘለዉ ክርስትያን ብጾቶም መንፈሳዊ ምግቢ ንኺዕድሉ ግደ ዘለዎም፡ ኵሎም ቅቡኣት ኣይኰኑን። ካብቶም ብስርናይ እተመሰሉ ክርስትያናት፡ ከም ኣገልገልቲ ጉባኤ ወይ ሽማግለታት ኰይኖም ኣብ ጉባኤኦም ዜገልግሉ ቕቡኣት ኣሕዋት ኣለዉ። እዚኣቶም፡ ካብ ቤት ናብ ቤት እናኸዱን ኣብ ጉባኤኦምን ይምህሩ እዮም፡ ካብቲ ቐንዲ ቤት ጽሕፈት ንዚመሓላለፍ መምርሒ ድማ ብተኣማንነት ይድግፍዎ እዮም። ኣብ መላእ ዓለም ንዘለዉ ኣሕዋት መንፈሳዊ ምግቢ ኣብ ምዕዳል ግና ግደ የብሎምን። ብዘይካዚ፡ ካብቶም ቅቡኣት ዝዀና ትሑታት ኣሓት ኣለዋ፣ እዘን ኣሓት እዚአን ኣብ ጉባኤ ኺምህራ ፈጺመን ኣይፍትናን እየን።—1 ቈረ. 11:3፣ 14:34።
10. እሙንን ኣስተውዓልን ባርያ መን እዩ፧
10 እሙንን ኣስተውዓልን ባርያ ደኣ እሞ መን እዩ፧ ነቲ የሱስ ብሒደት ሰባት ንብዙሓት ብምምጋብ እተጠቕመሉ መገዲ ኣብ ግምት ብምእታው፡ እቲ ባርያ እቲ፡ ኣብ እዋን እቲ የሱስ ኣብዚ ዚህልወሉ ግዜ ብቐጥታ መንፈሳዊ ምግቢ ዜዳሉን ዚዕድልን ብሒደት ቅቡኣት ክርስትያናት ዝቘመ ጕጅለ እዩ። እቶም ነቲ እሙን ባርያ ዜቝሙ ቕቡኣት ኣሕዋት፡ ኣብተን ዳሕሮት መዓልትታት፡ ኣብቲ ቐንዲ ቤት ጽሕፈት ሓቢሮም ኬገልግሉ ጸኒሖም እዮም። ኣብዚ ቐረባ ዓመታት፡ ኣመሓዳሪ ኣካል ናይ የሆዋ መሰኻኽር ከምቲ ባርያ እቲ ዀይኑ ኺዓዪ ጸኒሑ እዩ። ይኹን እምበር፡ ኣብቲ የሱስ ዝሃቦ ምሳሌ፡ እታ “ባርያ” እትብል ቃል ንጽል እኳ እንተ ዀነት፡ ንብዙሓት ከም ሓደ ገይሩ ኸም እተዛረበሎም ኣስተብህል። ስለዚ፡ ኣማሓዳሪ ኣካል ውሳነታት ኪገብር ከሎ፡ ብሓባር እዩ ዚውስን።
ኣገልገልቲ ቤት መን እዮም፧
11, 12. (ሀ) እቲ እሙንን ኣስተውዓልን ባርያ እንታይ ክልተ ሽመት እዩ ዚቕበል፧ (ለ) የሱስ ነቲ እሙን ባርያ ኣብ ልዕሊ ኣገልገልቲ ቤቱ ዝሸሞ መዓስ እዩ፧ ንመንከ እዩ መሪጹ፧
11 ኣብቲ የሱስ ዝሃቦ ምሳሌ፡ እቲ እሙንን ኣስተውዓልን ባርያ ኽልተ ፍሉይ ሽመት እዩ ተቐቢሉ። እቲ ሓደ ኣብ ልዕሊ ኣገልገልቲ ቤት ኪኸውን ከሎ፡ እቲ ኻልኣይ ኣብ ልዕሊ ዅሉ ንብረት እቲ ጐይታ እዩ። እቲ ምሳሌ ፍጻሜኡ ዝረኸበ ኣብዚ እዋን መወዳእታ ጥራይ ካብ ኰነ፡ ክልቲኡ ሽመት ብድሕሪ እቲ የሱስ ንጉሳዊ ስልጣን ዝሓዘሉ እዋን ኪኸውን ኣለዎ። የሱስ ንጉሳዊ ስልጣን ዝሓዘ ድማ ብ1914 እዩ።
12 የሱስ ነቲ እሙን ባርያ ኣብ ልዕሊ ኣገልገልቲ ቤቱ ዝሸሞ መዓስ እዩ፧ መልሲ እዛ ሕቶ እዚኣ ንኽንረኽቦ፡ ናብታ ግዜ ቐውዒ ዝጀመረትሉ ዓመት፡ ማለት ናብ 1914 ክንምለስ ኣሎና። ከምቲ ኣቐዲምና እተመሃርናዮ፡ ኣብቲ ግዜ እቲ ሓያሎ ጕጅለታት፡ ክርስትያናት ከም ዝዀና ይዛረባ ነበራ። የሱስ ነቲ እሙን ባርያ ኻብ ኣየነይቲ ጕጅለ እዩ ዚሓርዮን ዚሸሞን፧ እዛ ሕቶ እዚኣ፡ ንሱን ኣቦኡን ናብ ቤተ መቕደስ ኣትዮም ምስ ተቘጻጸሩ እያ ተመሊሳ። እታ ቤተ መቕደስ፡ ነቲ ኻብ 1914 ክሳዕ መጀመርታ ኽፋል 1919 ዝነበረ መንፈሳዊ ስርዓት ኣምልኾ ተመልክት። * (ሚል. 3:1) ኣብቲ ግዜ እቲ የሆዋን የሱስን፡ ብሒደት ኣባላት ዝቘሙ እሙናት ተመሃሮ መጽሓፍ ቅዱስ ብምርካቦም ተሓጒሶም እዮም። እዞም ተመሃሮ መጽሓፍ ቅዱስ እዚኦም፡ ልቦም ምስ የሆዋን ምስ ቃሉን ምዃኑ ኣርኣዮም እዮም። ብእተወሰነ ደረጃ ኺጸርዩ ዜድልዮም እኳ እንተ ነበረ፡ ንሓጺር እዋን ምስ ተፈተኑን ምስ ተዀልዑን ግና ትሑታት ምዃኖም ኣርእዮም እዮም። (ሚል. 3:2-4) እዞም እሙናት ሰባት እዚኦም፡ ብስርናይ እተመሰሉ ናይ ሓቂ ክርስትያን እዮም ነይሮም። ብ1919 እንደገና ብቕንኢ ተላዒሎም ኬገልግሉ ምስ ጀመሩ፡ የሱስ ካባታቶም ክእለት ዘለዎም ቅቡኣት ኣሕዋት ብምምራጽ እሙንን ኣስተውዓልን ባርያ ኪዀኑ መረጾም፡ ኣብ ልዕሊ ኣገልገልቲ ቤቱ ኸኣ ሸሞም።
13. ነቶም ኣገልገልቲ ቤት እተጸምበርዎም መን እዮም፧ ስለምንታይከ፧
13 ኣገልገልቲ ቤትከ መን እዮም፧ ብሓጺሩ፡ እቶም ተመገብቲ እዮም። ኣብ መጀመርታ ኽፋል እዘን ዳሕሮት መዓልትታት፡ ኣገልገልቲ ቤት፡ ኵሎም ቅቡኣት እዮም ነይሮም። ጸኒሑ ግና፡ እቶም ክፍሊ እተን ካልኦት ኣባጊዕ ዝዀኑ ብዙሓት ህዝቢ እውን ንኣገልገልቲ ቤት ተጸምበርዎም። ኣብዚ እዋን እዚ፡ መብዛሕትኦም ኣባላት እቲ ብክርስቶስ ዚምራሕ “ሓደ መጓሰ፡” ካብቶም ካልኦት ኣባጊዕ እዮም። (ዮሃ. 10:16) ክልቲኦም ጕጅለ፡ ካብቲ እቲ እሙን ባርያ ዚዕድሎ፡ እዋናዊ ዝዀነ መንፈሳዊ ምግቢ እዮም ዚምገቡ። እቶም ሎሚ ነቲ እሙንን ኣስተውዓልን ባርያ ዜቝሙ ኣባላት ኣመሓዳሪ ኣካልከ፧ ንሳቶም እውን መንፈሳዊ ምግቢ ኺምገቡ የድልዮም እዩ። ስለዚ፡ ብደረጃ ውልቀ ሰብ ከም ኵሎም እቶም ናይ ሓቂ ሰዓብቲ የሱስ፡ ኣገልገልቲ ቤት ምዃኖም ብትሕትና ይግንዘቡ እዮም።
14. (ሀ) እቲ እሙን ባርያ እንታይ ሓላፍነት እዩ ተዋሂብዎ፧ እዚኸ እንታይ የጠቓልል፧ (ለ) የሱስ ነቲ እሙንን ኣስተውዓልን ባርያ እንታይ መጠንቀቕታ እዩ ሂብዎ፧ (“እቲ እኩይ ባርያ . . . እንተ ኢሉ” ዘርእስታ ሳጹን ርአ።)
14 የሱስ ነቲ እሙንን ኣስተውዓልን ባርያ ኸቢድ ሓላፍነት እዩ ኣሰኪምዎ። ብግዜ መጽሓፍ ቅዱስ፡ እሙን ባርያ፡ ወይ መጋቢ፡ ኣመሓዳሪ ቤት እዩ ነይሩ። (ሉቃ. 12:42) ስለዚ፡ እቲ እሙንን ኣስተውዓልን ባርያ ንኣመንቲ ስድራቤት ኬመሓድር ሓላፍነት ተዋህቦ። እዚ ሓላፍነት እዚ፡ ንስጋዊ ንብረትን ንንጥፈታት ስብከትን ንመደባት ዓበይቲ ኣኼባታትን፡ ከምኡውን ነቲ ንኣገልግሎት ወፍሪ ዀነ ብብሕትን ኣብ ጉባኤን ንምጽናዕ እንጥቀመሉ ጽሑፋት መጽሓፍ ቅዱስ ብሓላፍነት ምክትታል የጠቓልል። ኣገልገልቲ ቤት ምሉእ ብምሉእ ኣብቲ እቲ ባርያ ብሓባር ኰይኑ ዚዕድሎ መንፈሳዊ መሰናድዎ እዮም ዚምርኰሱ።
ኣብ ዅሉ ንብረት ጐይታኡ እተሸመ መዓስ እዩ፧
15, 16. የሱስ ነቲ እሙን ባርያ ኣብ ኵሉ ንብረቱ ዝሸሞ መዓስ እዩ፧
15 የሱስ ነቲ ባርያ “ኣብ ኵሉ ንብረቱ” ብምሻም ካልኣይ ሽመት ዝሃቦ መዓስ እዩ፧ ባዕሉ ኸምዚ ብምባል ገለጸ፦ “እቲ ጐይታኡ ኺመጽእ ከሎ፡ ከምኡ እናገበረ ዚረኽቦ ባርያ ሕጉስ እዩ! ብሓቂ እብለኩም ኣለኹ፦ ኣብ ኵሉ ንብረቱ ኺሸሞ እዩ።” (ማቴ. 24:46, 47) ነቲ ባርያ ኻልኣይ ሽመት ዚህቦ፡ ድሕሪ ምምጻኡ፡ እዚ ኸኣ እቲ ባርያ “ከምኡ እናገበረ፡” ማለት ብተኣማንነት መንፈሳዊ ምግቢ እናዓደለ ምስ ረኸቦ ምዃኑ ኣስተብህል። ስለዚ፡ ኣብ መንጎ እቲ ኽልተ ሽመት ዚውሃበሉ እዋናት እተወሰነ ርሕቐት ኣሎ። የሱስ ነቲ ባርያ ኣብ ኵሉ ንብረቱ ብኸመይን መዓስን ከም ዝሸሞ ንኽንርዳእ፡ ክልተ ነገራት ክንፈልጥ የድሊ። (1) መዓስ ከም ዚመጽእ፡ (2) ንብረቱ እንታይ ከም ዜጠቓልል።
16 የሱስ መዓስ እዩ ዚመጽእ፧ መልሲ እዛ ሕቶ እዚኣ፡ ኣብ ከባቢ እታ ጥቕሲ ኢና እንረኽቦ። ኣብተን ቀዳሞት ፍቕድታት ብዛዕባ ምምጻእ የሱስ ተጠቒሱ ምህላዉ እሞ፡ እታ ‘ምምጻእ’ እትብል ቃል ነቲ የሱስ ኣብ መደምደምታ እዚ ስርዓት ዓለም እዚ ንኺፈርድ ዚመጽኣሉ እዋን ከም እተመልክት ኣይትረስዕ። * (ማቴ. 24:30, 42, 44) ስለዚ፡ እቲ ኣብቲ ምሳሌ ተጠቒሱ ዘሎ የሱስ ከም ‘ዚመጽእ’ ዚሕብር ሓሳባት፡ ኣብቲ ብርቱዕ ጸበባ እዩ ዚፍጸም።
17. ንብረት የሱስ እንታይ የጠቓልል፧
17 ‘ኵሉ ንብረት የሱስ’ እንታይ የጠቓልል፧ የሱስ ነታ “ዅሉ” እትብል ቃል ነቲ ኣብ ምድሪ ዘሎ ነገራት ንኼመልክት ጥራይ ኣይኰነን ተጠቒሙላ። የሱስ ሰፊሕ ሰማያዊ ስልጣን እውን ኣለዎ። ንሱ ባዕሉ፡ “ኣብ ሰማይን ኣብ ምድርን ኵሉ ስልጣን ተዋሂቡኒ ኣሎ” በለ። (ማቴ. 28:18፣ ኤፌ. 1:20-23) ስለዚ፡ ንብረቱ ንመሲሓዊት መንግስቲ ኣምላኽ የጠቓልል። እዛ መንግስቲ እዚኣ፡ ካብ 1914 ንነጀው ንዕኡ ተዋሂባ እያ፣ ምስቶም ቅቡኣት ሰዓብቱ ዀይኑ ድማ እዩ ዚነግስ።—ራእ. 11:15።
18. የሱስ ነቲ ባርያ ኣብ ኵሉ ንብረቱ ኺሸሞ ኸሎ ዚሕጐስ ስለምንታይ እዩ፧
18 ብመሰረት እቲ ኽሳዕ ሕጂ ዝረኣናዮ ነጥብታት እንታይ ኢልና ኢና ኽንድምድም እንኽእል፧ የሱስ ኣብቲ ብርቱዕ ጸበባ ንኺፈርድ ኢሉ ኺመጽእ ከሎ፡ እቲ እሙን ባርያ ንኣገልገልቲ ቤቱ ብተኣማንነት እዋናዊ ዝዀነ መንፈሳዊ ምግቢ እናዓደለ ኺጸንሕ እዩ። ሽዑ የሱስ ተሓጒሱ ኣብ ኵሉ ንብረቱ ኺሸሞ እዩ፣ እዚ እቲ ኻልኣይ ሽመት እዩ። እቶም ነቲ እሙን ባርያ ዜቝሙ ቕቡኣት፡ ምስ ክርስቶስ ሓቢሮም ብምንጋስ ሰማያዊ ዓስቦም ኪረኽቡ ኸለዉ እዮም ነዚ ሽመት እዚ ዚቕበልዎ።
19. እቲ እሙን ባርያ ኣብ ሰማይ ካብቶም ካልኦት ቅቡኣት ዝዓበየ ዓስቢ ድዩ ዚቕበል፧ ግለጽ።
19 እቲ እሙን ባርያ፡ ኣብ ሰማይ ካብቶም ካልኦት ቅቡኣት ዝዓበየ ዓስቢ ድዩ ዚቕበል፧ ኣይፋሉን። ንሓደ ንእሽቶ ጕጅለ እተዋህበ መብጽዓ፡ ኣብ መወዳእታኡ ንዅሎም እቶም ካልኦት እውን ዜምልክት ኪኸውን ይኽእል እዩ። ንኣብነት፡ የሱስ ቅድሚ እታ ዝሞተላ መዓልቲ ኣብ ዝነበረት ምሸት፡ ነቶም 11 እሙናት ሃዋርያቱ እንታይ ከም ዝበሎም ንርአ። (ሉቃስ 22:28-30 ኣንብብ።) ነቶም እሙናት ኣባላት እታ ንእሽቶ ጕጅለ ዝዀኑ ሰብኡት፡ ግሩም ዓስቢ ኸም ዚረኽቡ፡ ማለት ምስኡ ሓቢሮም ከም ዚነግሱ ተመባጺዑሎም እዩ። ገለ ዓመታት ጸኒሑ ግና፡ ኵሎም ኣባላት እቶም 144,000 ምስኡ ኣብ ዝፋናት ተቐሚጦም ከም ዚነግሱ ሓቢሩ እዩ። (ራእ. 1:1፣ 3:21) ብተመሳሳሊ፡ ከምቲ ኣብ ማቴዎስ 24:47 እተጠቕሰ፡ ነቶም ኣባላት እታ ንእሽቶ ጕጅለ ዝዀኑ ሰብኡት፡ ማለት ነቶም ነቲ እሙን ባርያ ዜቝሙ ቕቡኣት ኣሕዋት፡ ኣብ ኵሉ ንብረቱ ኸም ዚሸሞም ተመባጺዑሎም እዩ። እቶም 144,000 ብምሉኦም፡ ኣብቲ ሰፊሕ ሰማያዊ ስልጣን የሱስ ግደ ኺህልዎም እዩ።—ራእ. 20:4, 6።
20. የሱስ ነቲ እሙን ባርያ ስለምንታይ እዩ ሸይምዎ፧ እንታይ ንኽትገብርከ ኢኻ ቘሪጽካ ዘለኻ፧
20 የሱስ በቲ እሙንን ኣስተውዓልን ባርያ ኣቢሉ፡ ነቲ ኣብ ቀዳማይ ዘመን እተጠቕመሉ መገዲ እዩ ዚጥቀም ዘሎ። ሕጂ እውን ብሒደት ሰባት ንብዙሓት ይምግብ ኣሎ። ከመይሲ፡ እቶም ናይ ሓቂ ሰዓብቱ—ካብቶም ቅቡኣት ይኹኑ ኻብቶም ካልኦት ኣባጊዕ—ኣብዘን ዳሕሮት መዓልታት እዋናዊ ዝዀነ ስሩዕ መንፈሳዊ ምግቢ ምእንቲ ኺረኽቡ፡ ነቲ እሙን ባርያ ሸይምዎ እዩ። ሃየ እምበኣር፡ ነቶም ነቲ እሙንን ኣስተውዓልን ባርያ ዜቝሙ ቕቡኣት ኣሕዋት ብተኣማንነት ብምድጋፍ ሞሳና ንግለጸሎም።—እብ. 13:7, 17።
^ ሕ.ጽ. 2 ሕጡብ ጽሑፍ 2፦ የሱስ ኣቐድም ኣቢሉ ኣብ እተጠቕመሉ ተመሳሳሊ ምሳሌ፡ ብመሰረት እቲ በዅሪ ጽሑፍ፡ ነቲ “ባርያ” ከም “መጋቢ፡” ነቶም “ኣገልገልቲ ቤት” ከኣ ከም “ኣገልገልቲ” ገይሩ ጠቒስዎም ኣሎ።—ሉቃ. 12:42-44።
^ ሕ.ጽ. 6 ሕጡብ ጽሑፍ 6፦ “ምምጻእ” ክርስቶስ (ብግሪኽኛ፡ ኢሪኮማይ) ካብቲ “ኣብዚ ዚህልወሉ እዋን” (ፓሩሲያ) እተፈልየ እዩ። እቲ ንሱ ኣብዚ ዚህልወሉ እዋን ቅድሚ እቲ ንኺፈርድ ኢሉ ዚመጸሉ እዋን እዩ ዚጅምር።
^ ሕ.ጽ. 12 ሕጡብ ጽሑፍ 12፦ ኣብታ ኣብዛ ሕታም እዚኣ እትርከብ፡ “እንሆ ድማ፡ ኣነ . . . ኵሉ መዓልቲ ምሳኻትኩም እየ” ዘርእስታ ዓንቀጽ፡ ኣብ ገጽ 10-12፡ ኣብ ሕጡብ ጽሑፍ 5-8 ርአ።
^ ሕ.ጽ. 16 ሕጡብ ጽሑፍ 16፦ ኣብታ ኣብዛ ሕታም እዚኣ እትርከብ፡ “እስከ ንገረና፡ እዚ መዓስ ኪኸውን እዩ፧” ዘርእስታ ዓንቀጽ፡ ኣብ ገጽ 7-8፡ ኣብ ሕጡብ ጽሑፍ 14-18 ርአ።


text:
1ምእንታኻትኩምን ምእንቲ እቶም ኣብ ሎዶቅያ ዘለዉን ምእንቲ እቶም ገጸይ ሪኦም ዘይፈልጡን ከመይ ዝበለ ዓብዪ ጻዕሪ ኸም ዘለኒ ኽትፈልጡ እደሊ ኣለኹ። 2እዙይ ከዓ ነቲ ምሥጢር እግዚኣብሔር ዝኾነ ክርስቶስ ምእንቲ ኽፈልጡ ምሉእ ናይ ምስትውዓል ሃብቲ ምእንቲ ኽህልዎምን ልቦም ተጸናኒዑ ብፍቕሪ ሓደ ምእንቲ ክኾኑ ኢለ እየ። 3ኲሉ መዝገብ ጥበብን ፍልጠትን ኣብ ክርስቶስ እዩ ተሠዊሩ ዝርከብ። 4እዙይ ዝብለኩም ዘለኹ ሓደኳ ብምጥባር ከየስሕተኩም ኢለ እየ። 5ኣነ ብሥጋ እኳ ምሳኻትኩም እንተ ዘየለኹ ብመንፈስ ምሳኻትኩም እየ፤ ብሥርዓት ምንባርኩምን ኣብ ክርስቶስ ዘለኩም ጽኑዕ እምነትን እናረአኹውን እሕጐስ ኣለኹ። 6እምበኣር ንጐይታ ኢየሱስ ክርስቶስ ካብ ተቐበልኩምዎ ብእኡ ንበሩ፤ 7ከምቲ ዝተመሃርክምዎ ኣብኡ ተመሥሪትኩምን ተሓኒጽኩምን ብምስጋና መሊእኹምን ብእምነት ጽንዑ ። 8ኣብ ናይ ክርስቶስ ዘይኮነስ ኣብ ባህሊ ሰብን ኣብ ኣተሓሳስባ እዛ ዓለም እዚኣን ዝተመሥረተ ኸንቱን መታለልን ዝኾነ ፍልስፍና ገይሩ ሓደኳ ኸየስሕተኩም ተጠንቀቑ። 9ናይ መለኮት ፍጹም ምልኣት ብሰብነት ተገሊፁ ዝነብር ብክርስቶስ እዩ። 10ንስኻትኩም ከዓ በቲ ርእሲ ሕልቅነትን ሥልጣናትን ዝኾነ ክርስቶስ ናብ ምሉእ ሕይወት በጺሕኹም ኣለኹም። 11ንስኻትኩም ድማ ብክርስቶስ ብዝግበር ግርዘት ነቲ ኃጢኣተኛ ሥጋኹም ካባኻትኩም ብምቕንጣጥ ብኢድ ሰብ ብዘይኮነ ግርዘት ብእኡ ተገረዝኩም። 12ብጥምቀት ምስኡ ተቐበርኩም፤ ብኃይሊ እቲ ካብ ሞት ዘተሥኦ እግዚኣብሔር ብምእማንኩም ድማ ምስኡ ተሣእኹም። 13እግዚኣብሔር ኲሉ ኃጢኣትና ይቕረ ብምባል ንኣኻትኩምውን ብኣበሳኹም በቲ ዘይተገረዘ ኃጢኣተኛ ሥጋኹም ሞይትኩም ንዝነበርኩም ምስ ክርስቶስ ሕያዋን ገበረኩም። 14ነቲ ዝኸሰናን ዝቃወመናን ዝነበረ ኣብ ሕጊ ዘሎ ናይ ዕዳ ጽሑፍ ደምሰሰልና፤ ኣብ መስቀል ሸንኪሩውን ኣወገዶ። 15ነቶም ሕልቅነትን ሥልጣናትን ኣፅዋሮም ገፊፉ ብመስቀሉ ምስ ሰዓሮም ኣብ ቅድሚ ሕዝቢ ኣኅፈሮም። 16ስለዙይ ብብልዕን መስተን ብምብዓል በዓላትን ባሕትን ሰናብትን ዝመጸ ሓደኳ ኣይፍረድኩም። 17እዝ ዂሉ ናይቲ ኽመጽእ ዘለዎ ጽላሎት እዩሞ፤ እቲ ናይ ብሓቂ ህላዌ ዘለዎ ግና ክርስቶስ እዩ። 18ሓደኳ ሓቂ ብዘይብሉ ትሕትናን ንመላእኽቲ ብዝግበር ኣምልኾን ነቲ ዓስብኹም ኣየግድፍኩም፤ እዝ ሰብዙይ በቲ ዝረኽቦ ራእይ እናተመጻደቐ ከንቱ ብዝኾነ ሥጋዊ ኣተሓሳስባኡ ዝዕበ እዩ። 19እዝ ሰብ እዙይ ምስቲ ንሰብነት ብጅማትን መገጣጠምን ኣሲሩ ብምምጋብ እግዚኣብሔር ብዝህቦ ዕብየት ዝዓብየሉ ርእሲ ዝኾነ ክርስቶስ ርክብ የብሉን። 20- 21እምበኣር ካብ ኣተሓሳስባ እዛ ዓለም እዚኣ ምስ ክርስቶስ ሞይትኩም እንተ ዄንኩም ስለምንታይ ደኣ ገና ኸም ኣነባብራ ዓለም ትነብሩ? ስለምንታይከ ነቲ ኣይትሓዝ፤ ኣይትጥዓም፤ ኣይትንካእ! ዝብል ሕጊ ትግዝኡ? 22እዝ ሕጊ እዙይ ብምሉኡ ሰብ ዝሓገጎን ዝመሃሮን ስለ ዝኾነ ምስ ፈጸምካዮ ሓላፊ እዩ። 23እዝ ሰብ ባዕሉ ብዘጥረዮ ኣምልኾን ሓቂ ብዘይብሉ ትሕትናን ንሰብነት ኣበርቲዑ ዝቐጽዕ ብምዃኑ ጥበብ ዘለዎ ይመስል፤ ድልየት ሥጋ ንምቁጽጻር ግና ኣይጠቕምን እዩ።
Copyright
Learn More


text:
ንወጻኢታትካ ብኸመይ ከም እትቈጻጸሮ
ኣብ ርእሲ እቲ ነጋዶ ንኽንዕድግ ዚገብሩልና ጸቕጢ፡ ምስ ናይ ገዛእ ርእስና ስምዒትን ልምድን እውን ክንቃለስ ኣሎና። ቀጺልና እስከ ንወጻኢታትና ብኸመይ ክንቈጻጸሮ ኸም እንኽእል ዚገልጽ ሽዱሽተ ነጥብታት ንርአ።
ብሃውሪ ኣይትዓድግ። ዕዳጋ ምኻድን ተዋጊኻ ብሕሱር ምዕዳግን የሐጕሰካዶ፧ ዜሐጕሰካ እንተ ዀይኑ፡ ብሃውሪ ኽትዕድግ ትፍተን ትኸውን። ነዚ ስምዒት እዚ ኽትቃወሞ እንተ ደሊኻ፡ ህድእ በል፣ ነቲ ምስ ምዕዳግን ምውናንን ምጽጋንን እቲ ኣቕሓ ዚተሓሓዝ ነገራት ከኣ ሕሰበሉ። ነቲ ኣብ ዝሓለፈ እዋን ብሃውሪ ምስ ዓደግካ ዘጠዓሰካ ነገራት ዘክሮ። ናይ መወዳእታ ውሳነ ቕድሚ ምግባርካ፡ ግዜ ወሲድካ ሕሰብ።
ካብ ኣሉታዊ ስምዒት ንምንጋፍ ኢልካ ጥራይ ኣይትዓድግ። ናብ ዕዳጋ ኼድካ ምዕዳግ ንግዜኡ ንኣሉታዊ ስምዒትካ ኼጥፍኦ ይኽእል እዩ። ኰይኑ ግና፡ እቲ ኣሉታዊ ስምዒት ካልእ እዋን ኪምለስ ከሎ፡ ናብ ዕዳጋ ኼድካ ንኽትዕድግ ዝያዳ ድፍኢት ይሓድረካ ይኸውን። ስምዒትካ ንምምሕያሽ፡ ክትዕድግ ዘይኰነስ፡ ዚድግፉኻ ፈተውቲ ኸተናዲ ወይ ከኣ ከም ብእግሪ ምጕዓዝ ዝኣመሰለ ኣካላዊ ምንቅስቓስ ክትገብር እዩ ዘሎካ።
ንምዝንጋዕ ኢልካ ኣይትዓድግ። ሎሚ ሎሚ፡ ዓበይቲ ቦታታት ዕዳጋ፡ ንሸመታ ናብ ምዝንጋዕ እየን ቀይረናኦ ዘለዋ። ንምዝንጋዕ ኢልካ ናብ ቦታታት ዕዳጋ ኽትከይድ ወይ ኣብ ኢንተርነት ሃሰውሰው ክትብል ከለኻ፡ እቲ ኣብኡ እትርእዮ ነገራት፡ ንኽትዕድግ ዚዕድም እዩ። ስለዚ፡ ንዕዳጋ ኽትከይድ ከለኻ፡ ነቲ ኽትዕድጎ ዝሓሰብካ ጥራይ ዓድግ።
ኣዕሩኽካ ብጥበብ ምረጽ። ኣነባብራን ዕላልን ኣዕሩኽካ ንባህግታትካ ኣዝዩ ኺጸልዎ ይኽእል እዩ። ከም ኣዕሩኽካ ምእንቲ ኽትከውን ኢልካ ብዙሕ ገንዘብ ተውጽእ እንተ ኣሊኻ፡ ኣብ ገንዘብን ኣብ ጥሪትን ብዙሕ ትዅረት ዘይገብሩ ኣዕሩኽ ምረጽ።
ንክረዲት ካርድኻ ብጥበብ ተጠቐመሉ። ክረዲት ካርድ ብሸለልትነት ከም እትዕድግ እዩ ዚገብረካ። ንስኻ ግና ነቲ ምስ ክረዲት ካርድ ዚተሓሓዝ ክትከፍሎ ዘሎካ መጠን ገንዘብ፡ ኣብ ነፍሲ ወከፍ ወርሒ ምሉእ ብምሉእ ክትከፍሎ ጽዓር። ንመጠን ወለድን ንኽፍሊትን ክረዲት ካርድኻ ፍለጦ፣ ነቲ ዝሓሰረ ካርድ ምእንቲ ኽትረክብ ድማ፡ እተፈላለየ ክረዲት ካርድ ኣረኣኢ። ነቲ ዝለዓለ መጠን ልቓሕ ዘለዎን መኽሰብ ከም እትረክብ ዚመባጻዕን ዓይነት ክቡር ክረዲት ካርድ ተጠንቀቐሉ። ብክረዲት ካርድ ኣብ ክንዲ እትዕድግ፡ ገንዘብ ብምውህላል፡ ጥረ ገንዘብ ተጠቐም።
ኵነታት ገንዘብካ ፍለጥ። ብዛዕባ ዅነታት ገንዘብካ ዘይትፈልጥ እንተ ዄንካ፡ ብዙሕ ገንዘብ ከተውጽእ ትኽእል ኢኻ። ስለዚ፡ እዋናዊ መዝገብ ይሃሉኻ፣ ኵነታት ገንዘብካ ድማ ፍለጥ። ኣብ ኣታዊኻን ኣብ ሕሉፍ ተመክሮኻን ተመርኲስካ፡ ባጀት ኣውጽእ። ነቲ ዘውጻእካዮ መጠን ገንዘብ ድማ ምስቲ ባጀት ኣነጻጽሮ። ምስ ገንዘብ ዚተሓሓዝ ዘይተረድኣካ ነገር እንተ ኣልዩ፡ ምእንቲ ኺሕግዘካ ንእትኣምኖ ፈታዊኻ ሕተቶ።


text:
ምዕራፍ 13
ንኣምላኽ ዜጕህዮ በዓላት
“ንጐይታና ዜሐጕሶ እናመርመርኩም . . . ተመላለሱ።”—ኤፌሶን 5:10
1. የሆዋ ናብኡ ዚስሕቦም ሰባት እንታይ ዓይነት እዮም፧ ብመንፈሳዊ መዳይ ንቑሓት ኪዀኑ ዘለዎምከ ስለምንታይ እዮም፧
የሱስ: “ኣቦ ኸምዚ ዝበሉ ሰገድቲ እዩ ዚደሊ እሞ: እቶም ናይ ሓቂ ሰገድቲ ነቦ ብመንፈስን ብሓቅን ዚሰግዱሉ ሰዓት ክትመጽእ እያ” በለ። (ዮሃንስ 4:23, 24) የሆዋ ኸምዚ ዝበሉ ውልቀ-ሰባት ምስ ረኸበ—ከምዚ ንዓኻ ዝረኸበካ ማለት እዩ—ናብኡን ናብ ወዱን ይስሕቦም። (ዮሃንስ 6:44) እዝስ ከመይ ዝበለ ኽብሪ ዀን እዩ! እንተዀነ ግን: ሰይጣን ዝወጸሉ መታለሊ ስለ ዝዀነ: እቶም ነቲ ኣብ መጽሓፍ ቅዱስ ዚርከብ ሓቂ ዜፍቅሩ ሰባት: ‘ንጐይታ ዜሐጕሶ ኺምርምሩ’ ኣለዎም።—ኤፌሶን 5:10፣ ራእይ 12:9
2. የሆዋ ነቶም ንናይ ሓቅን ንናይ ሓሶትን ሃይማኖት ኪሓናፍጹ ዚፍትኑ ብኸመይ ከም ዚርእዮም ግለጽ።
2 ኣብ ጥቓ ኸረን ሲና: እስራኤላውያን ንኣሮን ኣማልኽቲ ኺሰርሓሎም ምስ ሓተትዎ ዘጋጠሞ እሞ ንርአ። ኣሮን ከምቲ ዝበልዎ ሓደ ወርቂ ምራኽ ሰርሓሎም: ንየሆዋ ኸም ዜመልክት ግን ኣመተ። “ጽባሕ ንእግዚኣብሄር በዓል እዩ” በለ። የሆዋ ንምትሕንፋጽ እቲ ናይ ሓቅን ናይ ሓሶትን ሃይማኖት ስቕ ኢሉ ርእይዎዶ፧ ኣይፋሉን። ሰለስተ ሽሕ ዚዀኑ ኣምለኽቲ ጣኦት ከም ዚቕተሉ ገበረ። (ዘጸኣት 32:1-6, 10, 28) ካብዚ እንታይ ትምህርቲ ንረክብ፧ ንርእስና ብፍቕሪ ኣምላኽ ክንሕልዋ እንተ ደሊና: ‘ርኹስ ከቶ ኽንትንኪ የብልናን:’ ንሓቂ ብዝዀነ ይኹን መልክዕ ከይነበላሽዋ ድማ ብቕንኣት ክንሕልዋ ኣሎና።—ኢሳይያስ 52:11፣ ህዝቅኤል 44:23፣ ገላትያ 5:9
3, 4. ልምድታትን በዓላትን ክንምርምር ከለና ንስርዓታት መጽሓፍ ቅዱስ ከነቕልበሉ ዘሎና ስለምንታይ ኢና፧
3 እቲ ዜሕዝን ድማ ድሕሪ ሞት እቶም ንኽሕደት ገቲኦም ዝነበሩ ሃዋርያት: ንሓቂ ዋላ ሓንቲ ፍቕሪ ዘይብሎም ክርስትያናት ኢና በሃልቲ ሰባት ንኣረማዊ ልምድታትን በዓላትን ክርስትያናዊ ስም እናኣልበሱ ኼተኣታትዉ ጀመሩ። (2 ተሰሎንቄ 2:7, 10) ንገሊኡ ኻብዚ በዓላት እዚ ኽትምርምሮ ኸለኻ: መንፈስ ኣምላኽ ዘይኰነስ: መንፈስ ዓለም ከም ዜንጸባርቕ ኣስተብህል። ብሓፈሻኡ: ዓለማዊ በዓላት ሓደ ሓባራዊ ባህርይ ኣለዎ። እዚ ድማ ንስጋዊ ትምኒት ይስሕብ: ከምኡውን ነቲ መለለዪ “እታ ዓባይ ባቢሎን” ዝዀነ ናይ ሓሶት ሃይማኖት እምነትን ሓተታ መናፍስትን የስፋሕፍሕ። * (ራእይ 18:2-4, 23) የሆዋ ነቲ እተፈላለየ ልምድታት ዝመነጨሉ ዜፈንፍን ኣረማዊ ተግባራት ብዓይኑ ኸም ዝርኣዮ እውን ኣይትረስዕ። ነዚ በዓላት እዚ ሎሚ እውን ከም ዚጸልኦ እምበኣር ዜጠራጥር ኣይኰነን። ኣረኣእያኡ ንዓና ኻብ ኵሉ ንላዕሊ ኼገድሰናዶ ኣይግባእን፧—2 ዮሃንስ 6, 7
4 ናይ ሓቂ ክርስትያናት ከም ምዃንና መጠን: ገሊኡ በዓላት ንየሆዋ ኸም ዘየሐጕሶ ንፈልጥ ኢና። ኰይኑ ግን: ኣብቲ በዓል ንኸይንሓብር ጽኑዕ ቈራጽነት ክንገብር ኣሎና። የሆዋ በዚ በዓላት እዚ ዚጕህየሉ ምኽንያት ደጊምና ምምርማርና: ኣብ ፍቕሪ ኣምላኽ ንኸይንጸንዕ ዕንቅፋት ካብ ዚዀነና ዝዀነ ይኹን ነገር ንኽንርሕቕ ዝገበርናዮ ቘራጽነት የደልድለልና።
በዓል ልደት—ስሙ ዝቐየረ ኣምልኾ ጸሓይ
5. የሱስ ኣብ 25 ታሕሳስ (ብሓበሻ ኣብ 29 ታሕሳስ) ከም ዘይተወልደ ርግጸኛታት ክንከውን እንኽእል ስለምንታይ ኢና፧
5 መጽሓፍ ቅዱስ: ልደት የሱስ ብዛዕባ ምብዓል ዋላ ሓንቲ ኣይጠቅስን እዩ። አረ እታ እተወልደላ ዕለት እውን ብልክዕ ኣይትፍለጥን እያ። ኣብ 25 ታሕሳስ (ብሓበሻ ኣብ 29 ታሕሳስ): ኣብቲ እተወልደሉ ቦታ ቘራሪ ወቕቲ ብምንባሩ: ኣብቲ እዋን እቲ ኸም ዘይተወልደ ርግጸኛታት ክንከውን ንኽእል ኢና። * ከመይሲ: የሱስ ኣብ እተወልደሉ እዋን: “ማሎም ኪሕልዉ ኣብ መሮር ዝሐደሩ ጓሶት” ከም ዝነበሩ ሉቃስ መዝጊቡ ኣሎ። (ሉቃስ 2:8-11) ጓሶት ‘ኣብ መሮር ምሕዳር’ ኣብ ምሉእ ዓመት ዚገብርዎ ነገር እንተ ዚኸውን ነይሩ: እዚ ብዙሕ ኣገዳሲ ኣይምዀነን። ይኹን እምበር: ኣብ ቤት-ልሄም ቈራሪ ዝናምን ውርጭን ዚዘንመሉ እዋን ስለ ዘሎ: ኣብቲ ቘራሪ ወቕቲ ማል ኣብ ውሽጢ ቤት እየን ዜሕልፋኦ: ጓሶት ከኣ ‘ኣብ መሮር ኪሓድሩ’ ኣየድልዮምን እዩ። ብተወሳኺ: ዮሴፍን ማርያምን ናብ ቤት-ልሄም ዝኸዱ: ቄሳር ኣውጉስጦስ ህዝቢ ኪቝጸር ትእዛዝ ስለ ዘውጽአ እዩ። (ሉቃስ 2:1-7) ቄሳር ነቶም ብግዝኣት ሮሜ ዘይሕጉሳት ዝነበሩ ህዝቢ ኣብ ቈራሪ ወቕቲ ናብ እተወልዱሉ ኸተማታት ኪጐዓዙ ትእዛዝ ኬውጽእ ዘይመስል እዩ።
6, 7. (ሀ) መበቈል መብዛሕትኡ ልምድታት በዓል ልደት ኣበይ እዩ ዚርከብ፧ (ለ) ኣብ መንጎ እቲ ኣብ በዓል ልደትን ኣብ ክርስትያናትን ዚግበር ህያብ ምውህሃብ እንታይ ፍልልይ እዩ ዘሎ፧
6 መበቈል በዓል ልደት ኣብ ቅዱሳት ጽሑፋት ዘይኰነስ: ኣብ ጥንታዊ ኣረማዊ በዓላት እዩ ዚርከብ፣ ንኣብነት: ኣብቲ ብሮማውያን ሳተርናልያ ተባሂሉ ዚጽዋዕ ንሳተርን ዚበሃል ኣምላኽ ሕርሻ እተወፈየ በዓል መበቈሉ ኽንረኽቦ ንኽእል ኢና። ብተመሳሳሊ: ብመሰረት እቶም ኣምለኽቲ እቲ ሚትራ ዚበሃል ኣምላኽ ዚገብርዎ ዝነበሩ ቐመር: ን25 ታሕሳስ “ልደት እታ ዘይትሰዓር ጸሓይ” ኢሎም የብዕልዋ ምንባሮም ኒው ካቶሊክ ኢንሳይክሎፔድያ ትገልጽ። “በዓል ልደት: ኣምልኾ ጸሓይ ኣብ ሮማ ሓያል ኣብ ዝነበረሉ እዋን እዩ መኒጩ:” እዚ ድማ ድሕሪ ሞት ክርስቶስ: ድሕሪ ሰለስተ ዘመን ኣቢሉ እዩ።
ናይ ሓቂ ክርስትያናት ብፍቕሪ ተደሪኾም ህያብ ይህቡ
7 ኣረማውያን ኣብ እዋን በዓላቶም ህያባት ይወሃሃቡን ፌስታ ይገብሩን ነበሩ፣ እዚ ኸኣ ኣብ በዓል ልደት ተዓቂቡ ዘሎ ልምድታት እዩ። ይኹን እምበር: ከምቲ ሕጂ እውን ዚርአ: መብዛሕትኡ እቲ ብግዜ ጥንቲ ኣብ እዋን በዓል ልደት ዚግበር ዝነበረ ህያባት ናይ ምውህሃብ ልምዲ: ምስቲ ኣብ 2 ቈረንቶስ 9:7 ዘሎ መንፈስ ዚሳነ ኣይነበረን። እታ ጥቕሲ ኸምዚ ትንበብ:- “ኣምላኽ ሕጉስ ወሃቢ እዩ ዚፈቱ እሞ: ነፍሲ ወከፍ ብጓሂ ወይስ ብግዲ ዘይኰነስ: ከምቲ ብልቡ ዝሐለኖ ይሀብ።” ናይ ሓቂ ክርስትያናት ብፍቕሪ ተደሪኾም እዮም ዚህቡ: ህያብ ንምሃብ ዕለት ኪቘጽሩ ኣየድልዮምን እዩ: ኪወሃቦም ትጽቢት ብምግባር እውን ኣይኰነን ዚህቡ። (ሉቃስ 14:12-14፣ ግብሪ ሃዋርያት 20:35) ብዘይካዚ: ካብቲ ኣብ እዋን በዓል ልደት ዘሎ ላዕልን ታሕትን ሓራ ብምዃኖም ኣዝዮም የማስዉሉ: ኣብ ትሕቲ እቲ ንብዙሓት ኣብ ዕዳ ዜእቱ ኸቢድ ኣርዑት ብዘይምዃኖም እውን እፎይ ይብሉ እዮም።—ማቴዎስ 11:28-30፣ ዮሃንስ 8:32
8. እቶም ቈጸርቲ ኸዋኽብቲ ንየሱስ ናይ ልደት ህያባት ሂቦምዎ ድዮም፧ ግለጽ።
8 ገሊኣቶም ሰባት: ‘እቶም ቈጸርቲ ኸዋኽብቲ ንየሱስ ናይ ልደት ህያብ ሂቦምዎ ደይኰኑን፧’ ኢሎም ይማጐቱ ይዀኑ። ከም ሓቂ ግን ከምኡ ኣይገበሩን። እቲ ዝሃብዎ ህያብ ንሓደ ኽቡር ሰብ ኣኽብሮትካ እትገልጸሉ መገዲ እዩ ነይሩ፣ እዚ ድማ ብግዜ መጽሓፍ ቅዱስ ዝውቱር ልምዲ ነበረ። (1 ነገስት 10:1, 2, 10, 13፣ ማቴዎስ 2:2, 11) ከም ሓቂ እኳ ደኣስ በታ የሱስ እተወልደላ ለይቲ ኣይኰኑን ናብኡ ኸይዶም። ንሳቶም ኣብ ዝበጽሕዎ እዋን: የሱስ ኣብ መብልዕ ማል ደቂሱ ዝነበረ ናጽላ ዘይኰነስ: ኣብ ቤት ዝጸንሖም ሓያሎ ኣዋርሕ ዝገበረ ሕጻን እዩ ነይሩ።
መጽሓፍ ቅዱስ ብዛዕባ ዕለት ልደት ዚህቦ ሓሳባት
9. ብዛዕባ ዕለት ልደት ምብዓል መጽሓፍ ቅዱስ እንታይ ኣገዳሲ ነገር እዩ ዚጠቅስ፧
9 ውልደት ሕጻን ብዙሕ ዜሐጕስ እኳ እንተ ዀነ: ኣገልጋሊ ኣምላኽ ዕለት ልደቱ ኸም ዘብዓለ ዚገልጽ ዛንታ ኣብ መጽሓፍ ቅዱስ ኣይርከብን እዩ። (መዝሙር 127:3) እዚ ዘይተመዝገበሉ ምኽንያት ዕሽሽ ስለ እተባህለ ጥራይ ድዩ፧ ኣይፋሉን። ዕለት ልደቶም ዘብዓሉ ኽልተ ሰባት ተጠቒሶም ኣለዉ፣ እዚኣቶም ድማ ፈርኦን ግብጽን ሄሮድስ ኣንቲጳስን እዮም። (ዘፍጥረት 40:20-22፣ ማርቆስ 6:21-29) ኣብ ክልቲኡ ኣጋጣሚታት ግን ሕማቕ ነገር ተገሊጹ ኣሎ: ብፍላይ ኣብቲ ዳሕረዋይ ዮሃንስ መጥምቕ እዩ ተሰይፉ።
10, 11. ቀዳሞት ክርስትያናት ዕለት ልደቶም ምብዓል ብኸመይ ይርእይዎ ነበሩ፧ ስለምንታይከ፧
10 ዘ ዎርልድ ቡክ ኢንሳይክሎፔድያ: “ቀዳሞት ክርስትያናት . . . ልደት ናይ ዝዀነ ይኹን ሰብ ምብዓል ከም ልምዲ ኣረማውያን ገይሮም ይርእይዎ ነበሩ” ትብል። ንኣብነት: ጥንታውያን ግሪኻውያን: ንነፍሲ ወከፍ ሰብ ኣብ መዓልቲ ልደቱ ዚርከብን ድሕሪኡ ዚሕልዎን ዕቝባ ዚህቦ መንፈስ ከም ዘለዎ ይኣምኑ ነበሩ። ዘ ሎር ኦቭ በርዝደይስ ዘርእስታ መጽሓፍ: “እዚ መንፈስ እዚ ምስቲ እቲ ውልቀ-ሰብ እተወልደላ ዕለት ዝልደቱ ኣምላኽ ምስጢራዊ ርክብ ኣለዎ” ትብል። ብተወሳኺ: ዕለት ልደት ምስ ቈጸራ ኸዋኽብትን ሆሮስኮፕን ንነዊሕ እዋን ዝጸንሐ ስጡም ምትእስሳር ኣለዎ።
11 ጥንቲ ዝነበሩ ኣገልገልቲ ኣምላኽ ምስ ዕለት ልደት ንእተተሓሓዘ ልምድታት ዚነጽግዎ ዝነበሩ: በቲ ኣረማውን ሓተታ መናፍስታውን መበቈሉ ጥራይ ዘይኰነስ: ብመሰረታዊ ስርዓት ስለ ዚምርሑ እውን ኪኸውን ይኽእል እዩ። ስለምንታይ፧ ኣገልገልቲ ኣምላኽ ትሑታት ሰብኡትን ኣንስትን ብምንባሮም: ናብዛ ዓለም ዝመጹላ ዕለት ኬብዕሉ ኢሎም ኣይሓስቡን እዮም ነይሮም። * (ሚክያስ 6:8፣ ሉቃስ 9:48) ኣብ ክንዳኡስ: ንየሆዋ ኽብሪ ይህብዎ: ክብርቲ ህይወት ስለ ዝሃቦም እውን የመስግንዎ ነበሩ። *—መዝሙር 8:3, 4፣ 36:9፣ ራእይ 4:11
12. መዓልቲ ሞትና ኻብ መዓልቲ ልደትና ኽትበልጽ እትኽእል ብኸመይ እያ፧
12 ኵሎም እቶም ንጽህናኦም ዚሕልዉ ምስ ሞቱ: ኣብ ዝኽሪ ኣምላኽ ዜተኣማምን ዕቝባ ይረኽቡ: መጻኢ ህይወቶም እውን ውሑስ ይኸውን። (እዮብ 14:14, 15) መክብብ 7:1 “ካብ ጽቡቕ ሽታ ጽቡቕ ስም ይሐይሽ: ካብ መዓልቲ ምላድ መዓልቲ ሞት ይበልጽ” ትብል። “ስም” ተባሂሉ ዘሎ: ብተኣማንነት ምስ እነገልግል እነጥርዮ ጽቡቕ ስም እዩ። ክርስትያናት ኬኽብርዎ እተኣዘዙ ሓደ ዝኽሪ: ልደት ዘይኰነስ ሞት የሱስ እዩ፣ ንሱ ዘጥረዮ ብሉጽ “ስም” ድማ ንምድሓንና ኣገዳሲ ዀነ።—ሉቃስ 22:17-20፣ እብራውያን 1:3, 4
በዓል ትንሳኤ—ስሙ ዝቐየረ ኣምልኾ ፍርያምነት
13, 14. መበቈል ልምድታት በዓል ትንሳኤ እንታይ እዩ፧
13 እዚ ትንሳኤ ክርስቶስ ዚበዓለሉ ተባሂሉ ዚእመነሉ ፋስጋ ተባሂሉ እውን ዚጽዋዕ በዓል: መበቈሉ ኻብ ናይ ሓሶት ሃይማኖት እዩ። እቲ እዚ በዓል እዚ ብእንግሊዝኛ ዚጽውዓሉ ኢስተር ዚብል ስያመ: ምስታ ኣንግሎ-ሳክሰን ዜምልኽዋ ኣምላኽ ወጋሕታን ጽድያን ዝዀነት ኢዮስተር ወይ ኦስታራ ይተኣሳሰር እዩ። እንቋቝሖን ማንቲለን ምስዚ በዓል እዚ ብኸመይ እዩ ኺተኣሳሰር ጀሚሩ፧ እንቋቝሖ “ፍሉጥ ምልክት ሓድሽ ህይወትን ትንሳኤን” ኰይኑ የገልግል ምንባሩ: ማንቲለ ኸኣ ምልክት ፍርያምነት ኰይና ተገልግል ምንባራ ኢንሳይክሎፔድያ ብሪታኒካ ትገልጽ። ስለዚ: በዓል ትንሳኤ ስሙ ብምቕያር ናይ ክርስቶስ ትንሳኤ ኣምሲልካ ዝቐረበ ጽምብል ፍርያምነት እዩ። *
14 የሆዋ ዜፈንፍን ጽምብል ፍርያምነት ንናይ ወዱ ትንሳኤ ንምብዓል ኪጥቀሙሉ ዕሽሽ ይብሎ ድዩ፧ ከቶ ኣይብሎን እዩ! (2 ቈረንቶስ 6:17, 18) ቅዱሳት ጽሑፋት ትንሳኤ የሱስ ንኺበዓል ትእዛዝ ወይ ፍቓድ ኣይሃበን። ስለዚ: በዓል ትንሳኤ ዚብል ስያመ ሂብካ ምብዓል: ኣመና ዘይእሙን ምዃን እዩ።
ሃሎዊን ጥቓ ቕድስና እኳ ኣይቀርብን
15. መበቈል ሃሎዊን እንታይ እዩ፧ እታ ነዛ ዕለት እዚኣ ንምብዓል እተመርጸት መዓልቲ እንታይ ትርጕም ኪህልዋ ይኽእል፧
15 እቲ ብስልማታት ኣስማተኛታትን ስርኤላትን ስግንጢራትን ዚልለ በዓል ሃሎዊን: ድሮ መዓልቲ ቕዱሳት ተባሂሉ ዚፍለጥ እውን ኰይኑ: ኣብ ብሪጣንያን ኣየርላንድን ዝነበሩ ጥንታውያን ሰልታውያን ዜብዕልዎ እዩ ነይሩ። ናብ 1 ሕዳር ኣብ ዝቐረበት ምልእቲ ወርሒ: በዓል ሳምሃይን: ማለት “መወዳእታ ኽረምቲ” የብዕሉ ነበሩ። ኣብ እዋን ሳምሃይን ኣብ መንጎ ሰባትን ልዕለ-ባህርያዊ ዓለማትን ዘሎ መጋረዲ ኸም ዚቕላዕ: ጽቡቓትን እኩያትን መናፍስቲ ኸኣ ኣብ ምድሪ ኸም ዚዞሩ ይኣምኑ ነበሩ። ነፍሳት ምዉታት ናብ ኣባይቶም ከም ዚምለሳ: ስድራ ቤታት ነቶም መናፍስታዊ በጻሕቶም ኬሐጕሳኦም ኢለን ምግብን መስተን ኬንብራሎም ከም ዚግባእ ይእመን ነበረ። ስለዚ: ሎሚ ቘልዑ ኸም መናፍስቲ ወይ ኣስማተኛታት ተኸዲኖም: ካብ ቤት ናብ ቤት እናኸዱ እንግዶት እንተ ዘይተገብረሎም ጐዳኢ ተንኰል ከም ዚፍጽሙ ኼፈራርሁ ኸለዉ: ብዘይፍላጥ ነቲ ጽምብል ሳምሃይን እዮም ዚፍጽሙ ዘለዉ።
ንመርዓኻ ኣይተርክሶ
16, 17. (ሀ) ኪምርዓዉ ዚሓስቡ ክርስትያን መጻምድቲ ነቲ ኣብ ከባቢኦም ኣብ መርዓ ዚዝውተር ልምድታት ብቕዱስ ጽሑፋዊ ስርዓታት ኪምርምርዎ ዘለዎም ስለምንታይ እዮም፧ (ለ) ሩዝ ወይ ካልእ መተካእታኡ ምንጻግን ካልእ ከምኡ ዝኣመሰለ ልምድታትን ብዚምልከት ክርስትያናት እንታይ እዮም ኣብ ግምት ኬእትዉ ዘለዎም፧
16 “ድሕሪ ደጊምሲ ኣባኺ [ኣብታ ዓባይ ባቢሎን] ድምጺ መርዓዊ ድምጺ መርዓትውን ከቶ ኣይኪስማዕን እዩ።” (ራእይ 18:23) ንዓባይ ባቢሎን ከምዚ እተባህለላ ስለምንታይ እዩ፧ ሓደ ምኽንያት: እቲ ኻብ መዓልቲ መርዓ ኣትሒዙ ንመውስቦ ኼርክስ ዚኽእል ሓተታ መናፍስታዊ ልምድታታ እዩ።—ማርቆስ 10:6-9
17 ልምድታት ካብ ሃገር ናብ ሃገር ይፈላለ እዩ። ገሊኡ ንጹህ ዚመስል ልምድታት: መበቈሉ ኣብቲ ንመርዓውን ንመርዓትን ወይ ንዕዱማቶም ‘ጽቡቕ ዕድል’ ዜምጽእ ተባሂሉ ዚእመነሉ ባቢሎናዊ ልምድታት ኪኸውን ይኽእል እዩ። (ኢሳይያስ 65:11 ትርጕም 1990) ሓደ ኻብቲ ልምድታት ሩዝ ወይ ካልእ መተካእታኡ ምንጻግ የጠቓልል። እዚ ልምዲ እዚ: እቲ ዚንጸግ ምግቢ ንእኩያት መናፍስቲ ስለ ዜሐጕሶም: ነታ መርዓትን ነቲ መርዓውን ጕድኣት ከም ዘየውርዱ ይገብሮም ካብ ዚብል ሓሳብ ዝነቐለ ኪኸውን ይኽእል እዩ። ብተወሳኺ: ሩዝ ካብ ቀደም ኣትሒዙ ምስ ፍርያምነትን ሓጐስን ነዊሕ ዕድመን ምትእስሳር ከም ዘለዎ ይእመን እዩ። ኵሎም እቶም ኣብ ፍቕሪ ኣምላኽ ኪጸንዑ ዚደልዩ: ካብ ከምዚ ዝኣመሰለ እተበከለ ልምድታት ከም ዚርሕቑ እምበኣር ንጹር እዩ።—2 ቈረንቶስ 6:14-18
18. ኪምርዓዉ ንዚሓስቡ መጻምድትን ነቶም ዕዱማቶምን መምርሒ ዚዀኖም እንታይ መጽሓፍ ቅዱሳዊ ስርዓታት እዩ፧
18 ብዘይካዚ: ኣገልገልቲ የሆዋ ኻብቲ ንመርዓን ንናይ መርዓ ድግስን ክርስትያናዊ ኽብረቱ ዜጕድለሉ ወይ ካብቲ ንሕልና ገሊኦም ዜቝስል ዓለማዊ ልምድታት ይቝጠቡ እዮም። ንኣብነት: ጐዳኢ ሽምጠጣ ወይ ጾታዊ ነገር ዚእምት ዘረባታት ካብ ምዝራብ ይርሕቑ: ንሓደስቲ መርዑትን ንኻልኦትን ኬሕፍር ዚኽእል ዋዛ ወይ ዘረባ ኻብ ምዝራብ ድማ ይቝጠቡ። (ምሳሌ 26:18, 19፣ ሉቃስ 6:31፣ 10:27) ትሕትና ዘይኰነስ: “ንብረት ትዕቢት” ዜንጸባርቕ: ኣመና ሰፊሕ ውራይ እውን ኣይገብሩን። (1 ዮሃንስ 2:16) ክትምርዖ ትሓስብ እንተ ኣሊኻ: የሆዋ ነታ ፍልይቲ መዓልትኻ ብጣዕሳ ዘይኰነስ ብሓጐስ ክትዝክራ ኸም ዚደልየካ ኣይትረስዕ። *
ብርጭቆኻ ኣልዒልካ ትምኒትካ ምግላጽ ሃይማኖታዊ ትርጕም ኣለዎ ድዩ፧
19, 20. ሓደ ዓለማዊ ምንጪ ብዛዕባ ምንጪ ቺንቺን ምባል እንታይ እዩ ዝበለ፧ እዚ ልምዲ እዚ ብክርስትያናት ቅቡል ዘይኰነኸ ስለምንታይ እዩ፧
19 ኣብ መርዓታትን ኣብ ካልእ ማሕበራዊ ኣጋጣሚታት ልሙድ ዝዀነ ተግባር: ብርጭቆኻ ኣልዒልካ ትምኒትካ ምግላጽ ወይ ቺንቺን ምባል እዩ። እታ ብ1995 እተዳለወት ኢንተርናሽናል ሃንድቡክ ኦን ኣልኮል ኤንድ ካልቸር ከምዚ በለት:- “ቺንቺን ምባል . . . ምናልባት ካብቲ ቕዱስ ፈሳሲ ንኣማልኽቲ ዚቐርበሉ ዝነበረ ጥንታዊ መስዋእቲ ጣኦታት ተተሓሒዙ ዝመጸ ዓለማዊ ኣሰር ዘለዎ እዩ ኪኸውን ዚኽእል። ‘ነዊሕ ዕድመ!’ ወይ ‘ንጥዕናኻ’ ዚብል ቃላት ዝሓዘ ጸሎት ወይ ትምኒት ምእንቲ ኺፍጸም: ደም ወይ ወይኒ ይቐርብ ነበረ።”
20 ሓቂ እዩ: ብዙሓት ሰባት ብርጭቆኦም ኣልዒሎም ትምኒቶም ኪገልጹ ኸለዉ: ሃይማኖታዊ ወይ ማሪታዊ ምትሕሓዝ ከም ዘለዎ ኣይፈልጡን እዮም። ኰይኑ ግን: ወይኒ ዝመልአ ብርጭቆ ናብ ሰማይ ገጽካ ምልዓል: ምስቲ ቕዱሳት ጽሑፋት ዝገለጾ ብዚጋጮ መገዲ ኻብ “ሰማይ” ወይ ካብ ልዕለ-ባህርያዊ ሓይሊ በረኸት ምሕታት ጌርካ ኺርአ ይከኣል እዩ።—ዮሃንስ 14:6፣ 16:23 *
‘ኣቱም ንየሆዋ እተፍቅርዎ: እከይ ጽልኡ’
21. ሃይማኖታዊ መበቈል ዘይብሉ ኽነሱ ክርስትያናት ግን ዘይካፈልዎ እንታይ በዓላት ኪጥቀስ ይከኣል፧ ስለምንታይከ፧
21 ገሊአን ሃገራት ነቲ እናኣንቈልቈለ ዚኸይድ ዘሎ ስርዓታት ዓለም ዜንጸባርቕ: ብቐጥታ ወይ ብተዘዋዋሪ ኸኣ እታ ዓባይ ባቢሎን እተስፋሕፍሖ ካርኒቫላት ብምድላው: ብዕሉግ ሳዕስዒት ዜርኢ ፌስታ ይገብራ: ሕሉፍ ሓሊፈን እውን ግብረ ሶዶማዊ ኣነባብራ የብዕላ። ሓደ ‘ንየሆዋ ዜፍቅሮ’ ሰብ: ኣብ ከምዚ ዝኣመሰለ ኣጋጣሚ ኺእከብ ወይ ነቲ ምርኢት ኪርኢ ግቡእ ድዩ፧ ከምኡ ምግባሩ: እከይ ዘበለ ብሓቂ ኸም ዚጸልእ የርኢዶ፧ (መዝሙር 1:1, 2፣ 97:10) ከምቲ “ነዒንተይ ካብ ምርኣይ ከንቱነት ምለሰን” ኢሉ ዝጸለየ ጸሓፍ መዝሙር ዝነበሮ ኣረኣእያ ኺህልወናሲ ኽሳዕ ክንደይ ዝሓሸ ዀን እዩ!—መዝሙር 119:37
22. ሓደ ክርስትያን ኣብ ሓደ በዓል ንኺሳተፍ ወይ ንኺሓድጎ ኣብ ሕልናኡ ተመርኲሱ ዚውስን ኣብ ከመይ ዝበለ ዅነታት እዩ፧
22 ዓለማዊ በዓላት ኣብ ዚበዓለሉ መዓልትታት: ሓደ ክርስትያን ዚገብሮ ተግባራት ንኻልኦት ኣብቲ በዓል ይሓብር ከም ዘሎ ንኸይመስሎም ጥንቃቐ ኺገብር ኣለዎ። ሃዋርያ ጳውሎስ: “እንተ በላዕኩም: ወይስ እንተ ሰቴኹም: ወይስ ዝዀነ ይኹን እንተ ገበርኩም: ኵሉ ንኽብሪ ኣምላኽ ግበርዎ” ኢሉ ጸሓፈ። (1 ቈረንቶስ 10:31፣ ኣብ ገጽ 158-9 እትርከብ “ ጥበባዊ ውሳነታት ምግባር” ዘርእስታ ሳጹን ርአ።) በቲ ኻልእ ሸነኽ: ሓደ ልምዲ ወይ በዓል ዋላ ሓንቲ ናይ ሓሶት ሃይማኖት መበቈል እንተ ዘይብሉ: ክፍሊ ፖለቲካዊ ወይ ሓርበኛዊ በዓል እንተ ዘይኰይኑ: ከምኡውን ስርዓታት መጽሓፍ ቅዱስ ዘይጥሕስ እንተ ዀይኑ: ነፍሲ ወከፍ ክርስትያን ኣብኡ ንምክፋል ወይ ንዘይምክፋል ብብሕቱ ኺውስን ይኽእል እዩ። ከምኡ ኺገብር ከሎ: ንኻልኦት መዐንቀፊ ምእንቲ ኸይከውን ስምዒታቶም ኣብ ግምት የእቱ እዩ።
ብቓልን ብግብርን ንኣምላኽ ክብሪ ሃቦ
23, 24. ብዛዕባ ጽድቃዊ ስርዓታት የሆዋ ጽቡቕ ምስክርነት ክንህብ እንኽእል ብኸመይ ኢና፧
23 ብዙሓት ሰባት ነቲ ገሊኡ በዓላት ዚበዓለሉ መዓልትታት: ብቐዳምነት ስድራ ቤትን ፈተውትን ብሓባር ዚተኣኻኸቡሉ እዋን ገይሮም እዮም ዚርእይዎ። ስለዚ: ነዚ ቕዱስ ጽሑፋዊ መትከልና ዘይፍቕራዊ ወይ ጥሩፍ ከም ዝዀነ ገይሩ ዚርእዮ ሰብ እንተ ኣልዩ: ናይ የሆዋ መሰኻኽር ምስ ስድራ ቤቶምን ፈተውቶምን ዚተኣኻኸቡሉ ጥዑይ ምትእኽኻብ ጠቓሚ ምዃኑ ኸም ዚኣምኑሉ ብሕያውነት ክንገልጸሉ ንኽእል ኢና። (ምሳሌ 11:25፣ መክብብ 3:12, 13፣ 2 ቈረንቶስ 9:7) ምስ እነፍቅሮም ሰባት ኣብ ምሉእ ዓመት ጽቡቕ ግዜ ነሕልፍ እኳ እንተ ዀንና: ንኣምላኽን ንጽድቃዊ ስርዓታቱን ፍቕሪ ስለ ዘሎና ግን: ንኸምዚ ዝኣመሰለ ዜሐጕስ ኣጋጣሚታት ንዕኡ ብዜጕህዮ ልምድታት ክንጽይቖ ኣይንደልን ኢና።—ኣብ ገጽ 156 እትርከብ “ ናይ ሓቂ ኣምልኾ ዝዓበየ ሓጐስ የምጽእ” ዘርእስታ ሳጹን ርአ።
24 ገሊኦም ናይ የሆዋ መሰኻኽር ነቶም ብዛዕባ እዚ ጕዳይ ዚሓትዎም ሰባት: ነቲ ኣብታ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ: ኣብ ምዕራፍ 16 ዚርከብ ነጥብታት ብምክፋል ጽቡቕ ኣሳልጦ ረኺቦም እዮም። * ሸቶና ግን ኣልባብ ሰባት ናብ ናይ ሓቂ ኣምልኾ ምስሓብ ደኣ እምበር: ክትዕ ምርታዕ ከም ዘይኰነ ኣይትረስዕ። ስለዚ: ብኣኽብሮትን ብህዱእ መንፈስን ተዛረብ: ‘ዘረባኻ ድማ ብጨው እተቓመመ ዅሉ ሳዕ ብጸጋ ይኹን።’—ቈሎሴ 4:6
25, 26. ወለዲ ንደቆም በቲ ንየሆዋ ዘለዎም እምነትን ፍቕርን ንኺዓብዩ ብኸመይ ኪሕግዝዎም ይኽእሉ፧
25 ናይ የሆዋ መሰኻኽር ከም ምዃንና መጠን: እኹል ሓበሬታ ይወሃበና እዩ። ገሊኡ ነገራት ክንኣምነሉን ክንገብሮን ከለና: ካብ ገሊኡ ግን እንርሕቀሉ ምኽንያት ስለምንታይ ምዃኑ ንፈልጥ ኢና። (እብራውያን 5:14) ስለዚ ኣቱም ወለዲ: ንደቅኹም ኣብ ስርዓታት መጽሓፍ ቅዱስ ተመርኲሶም ንኺርድኡ ሓግዝዎም። በዚ ኸምዚ እምነቶም ትሃንጹ: ነቶም ብዛዕባ እምነቶም ዚሓትዎም ቅዱስ ጽሑፋዊ መልሲ ኺህቡ ትሕግዝዎም: የሆዋ ኸም ዜፍቅሮም ድማ ተረጋግጹሎም።—ኢሳይያስ 48:17, 18፣ 1 ጴጥሮስ 3:15
26 ኵሎም እቶም ንኣምላኽ “ብመንፈስን ብሓቅን” ዜምልኽዎ: ካብ ዘይቅዱስ ጽሑፋዊ በዓላት ይርሕቑ ጥራይ ዘይኰኑስ: ኣብ ኵሉ መዳይ ህይወት እውን ሓቀኛታት ኪዀኑ ይጽዕሩ እዮም። ሎሚ ብዙሓት ሰባት: ሓቀኛ ዄንካ ኽትነብር ከም ዘይትኽእል ይሓስቡ። ኣብ እትቕጽል ምዕራፍ ከም እንርእዮ ግን: መገድታት ኣምላኽ ወትሩ እቲ ዝበለጸ እዩ።
^ ሕ.ጽ. 3 ኣብ ገጽ 148-9 እትርከብ “ኣብዚ በዓል እዚ ኽሓብርዶ፧” ዘርእስታ ሳጹን ርአ። ሓያሎ በዓላት ኣብቲ ብናይ የሆዋ መሰኻኽር እተሓትመ ዎች ታወር ፓብሊኬሽንስ ኢንደክስ ተዘርዚሩ ኣሎ።
^ ሕ.ጽ. 5 ብመሰረት መጽሓፍ ቅዱሳዊ ቐመርን ዓለማዊ ታሪኽን: የሱስ ኣብ 2 ቅ.ክ. ኣብታ ኣብዚ ሕጂ እንጥቀመሉ ዓውደ-ኣዋርሕ ኣብ መስከረም/ጥቅምቲ እትውዕል ኤታኒም እትበሃል ናይ ኣይሁድ ወርሒ እዩ ተወሊዱ ኪኸውን ዚኽእል።—ኣብቲ ብናይ የሆዋ መሰኻኽር እተሓትመ ኢንሳይት ኦን ዘ ስክሪፕቸርስ: 2ይ ጥራዝ: ኣብ ገጽ 56-7 ርአ።
^ ሕ.ጽ. 11 ኣብ ገጽ 150 እትርከብ “በዓላትን ሰይጣናውነትን” ዘርእስታ ሳጹን ርአ።
^ ሕ.ጽ. 11 ብመሰረት እቲ ሕጊ ኺዳን: ሰበይቲ ምስ ወለደት: ንኣምላኽ መስዋእቲ ሓጢኣት ከተቕርብ ነበራ። (ዘሌዋውያን 12:1-8) እዚ ንእስራኤላውያን እተዋህበ ትእዛዝ: ንደቆም ሓጢኣት ከም ዜመሓላልፉሎም ዜዘኻኽሮም ብምዃኑ: ብዛዕባ ውልደት ሚዛናዊ ኣረኣእያ ኺህልዎምን ዕለት ልደት ናይ ምብዓል ኣረማዊ ልምድታት ከየተኣታትዉን ሓጊዝዎም ኪኸውን ይኽእል እዩ።—መዝሙር 51:5
^ ሕ.ጽ. 13 ኢዮስተር (ወይ ኢስተር) ኣምላኽ ፍርያምነት እውን እያ። ብመሰረት ዘ ዲክሽነሪ ኦቭ ሚቶሎጂ፡ “ኣብ ወርሒ እንቋቝሖታት እትፈቱ ማንቲለ ኣላታ፡ ሓድሓደ ግዜ እውን ርእሲ ማንቲለ ኸም ዘለዋ ጌርካ ትሰኣል እያ።”
^ ሕ.ጽ. 18 ኣብ ናይ 15 ጥቅምቲ 2006 ግምቢ ዘብዐኛ ኣብ ገጽ 18-31 ዚርከባ ብዛዕባ መርዓን ማሕበራዊ ምትእኽኻብን ዚገልጻ ሰለስተ ዓንቀጻት ርአ።
^ ሕ.ጽ. 20 ናይ 15 ለካቲት 2007 ግምቢ ዘብዐኛ ኣብ ገጽ 30-1 ርአ።
^ ሕ.ጽ. 24 ብናይ የሆዋ መሰኻኽር እተሓትመት።
ብዝያዳ ፍለጥ
እቲ ንጉስ ንህዝቡ ብመንፈሳዊ መዳይ የጽርዮም
በዓል ልደትን መስቀልን እንታይ ሓባራዊ ነገር ኣለዎ፧


text:
JW LIBRARY
ዕልባት ተጠቐም—ኣንድሮይድ
እቲ ኣብ JW Library እትረኽቦ ቡክማርክ ወይ ዕልባት፡ ከምቲ ብወረቐት ኣብ እተሓትመ ጽሑፍ እትጥቀሞ ዕልባት፡ ኣብቲ እተንብቦ ጽሑፍ ኣብ ዝደለኻዮ ቦታ ምልክት ክትገብረሉ የኽእለካ። ኵሉ እቲ ኣብ JW Library ዘሎ ጽሑፋት ዓዓሰርተ ዕልባት ኣለዎ።
ዕልባት ክትጥቀም እንተ ደሊኻ፡ ነዚ ዚስዕብ መምርሒታት ስዓብ፦
ዕልባት ግበር
ንሓደ ዓንቀጽ ወይ ምዕራፍ ዕልባት ክትገብረሉ ወይ ከኣ ኣብ ሓደ ሕጡብ ጽሑፍ ወይ ፍቕዲ መጽሓፍ ቅዱስ ዕልባት ክትገብር ትኽእል ኢኻ።
ንሓደ ዓንቀጽ ወይ ምዕራፍ ዕልባት ክትገብረሉ እንተ ደሊኻ፡ ነታ ምልክት ዕልባት ጠውቃ። ነቲ ኣብቲ ዝኸፈትካዮ ጽሑፍ እተገብረ ዕልባት ድማ ክትረኽቦ ኢኻ። ነቲ እተንብቦ ዘለኻ ዓንቀጽ ወይ ምዕራፍ ዕልባት ክትገብረሉ እንተ ደሊኻ፡ ኣብቲ ጥራዩ ዘሎ ዕልባት ጠውቕ።
ኣብ ሓደ ሕጡብ ጽሑፍ ወይ ፍቕዲ መጽሓፍ ቅዱስ ዕልባት ክትገብር እንተ ደሊኻ፡ ፈለማ ነቲ ጽሑፍ ጠውቆ፡ ደሓር ከኣ ነታ ምልክት ዕልባት ጠውቃ።
ዕልባት ርኸብ
ነቲ ዝገበርካዮ ዕልባት ክትረኽቦ እንተ ደሊኻ፡ ነቲ ዕልባት ዝገበርካሉ ጽሑፍ ክፈቶ፡ ነታ ምልክት ዕልባት ጠውቃ። ድሕሪኡ፡ ነቲ ኽትርእዮ ዝደለኻ ዕልባት ጠውቕ።
ዕልባት ኣተዓራሪ
ነቲ ዝገበርካዮ ዕልባት ከተጥፍኦ ወይ ብኻልእ ክትትክኦ ትኽእል ኢኻ።
ዕልባት ከተጥፍእ እንተ ደሊኻ፡ ነታ ምልክት ዕልባት ጠውቃ፣ ደሓር ከኣ ነታ ኣብ ጥቓ እቲ ኸተጥፍኦ ዝደለኻ ዕልባት ዘላ ተወሳኺ ኣማራጺታት እተርኢ ምልክት ጠውቃ። ድሕሪኡ፡ ነታ Delete እትብል ምልክት ጠውቃ።
ነቲ ዝገበርካዮ ዕልባት ብኻልእ ክትትክኦ እንተ ደሊኻ፡ ነታ ምልክት ዕልባት ጠውቃ፣ ደሓር ከኣ ነታ ኣብ ጥቓ እቲ ኽትትክኦ ዝደለኻ ዕልባት ዘላ ተወሳኺ ኣማራጺታት እተርኢ ምልክት ጠውቃ። ድሕሪኡ፡ ነታ Replace እትብል ምልክት ጠውቃ። በዚ ኸምዚ፡ ነቲ ዝነበረ ዕልባት በቲ ኣብቲ ሕጂ ዝኸፈትካዮ ጽሑፍ እትገብሮ ካልእ ዕልባት ክትትክኦ ትኽእል ኢኻ። እዚ ዕልባታት እዚ፡ ነቲ እተንብቦ ጽሑፍ ኣብ ዝደለኻዮ ቦታ ምልክት ክትገብረሉ የኽእለካ እዩ። ንኣብነት፡ ንመዓልታዊ ንባብ መጽሓፍ ቅዱስካ ምልክት ክትገብረሉ ትኽእል ኢኻ።
እዚ ትሕዝቶ እዚ፡ ካብ ለካቲት 2015 ጀሚሩ ኣብ JW Library 1.4 ይርከብ እዩ፣ እዚ ኣፕሊኬሽን እዚ ድማ፡ ኣብ Android 2.3 ወይ ድሕሪኡ ኣብ ዝወጸ ኣንድሮይድ ይዓዪ እዩ። ነዚ ትሕዝቶ እዚ ኽትረኽቦ እንተ ዘይክኢልካ፡ በጃኻ ነቲ ኣብ ትሕቲ “JW Library ተጠቐም—ኣንድሮይድ” ዘርእስቱ ዓንቀጽ ዘሎ ናይ ቀረባ ግዜ ለውጥታት ዚብል ንኡስ ኣርእስቲ ርአ።


text:
1ናይዮቴ! ጎዳ ዬሱሴሮ ዒንሢ ማዔ ጎይጾና ዒንሢ ሾዔ ዓሶም ዓይሢንቱዋቴ፤ ዓይጎሮ ጌዔቴ ዬይ ባካ ኮይሳያታሢሮኬ። 2“ኔ ዓዶና ኔ ዒንዶና ቦንቼ” ጋዓ ቤርታኣ ዓይሢፆይዳ ዓኣ ሃጊ ማዓ ዎዛ፥ 3“ቢያ ባኣዚ ኔም ኮሽካንዳኔ፤ ናንጎ ሌዓኣ ሳዓ ኔም ዖዶቃንዳኔ” ጋዓያኬ። 4ዒንሢ ሾዔ ዓሳ! ጎዳ ዬሱስ ኪሪስቶሴ ዓይሣ ዓይሢጾ ጎይፆ ዞሪ ዲቹዋቴ፤ ናኣቶ ዒንሢኮ ጎሪ ዻጋሲሢና ፑርቱሞ ማሊሲሲፖቴ። 5ዓሲም ዓይሌ ማዒ ማዻዞንሢዮቴ! ዒንሢ ማዺሻያ ማዔ ዓሶም ዒጊቹሞና ቦንቺ ዓይሢንቱዋቴ፤ ኪሪስቶሴም ዒንሢ ማዻ ጎይጾ ፒዜ ዒናና ዓይሢንቱዋቴ። 6ዒንሢ ዓይሢንታንዳሢያ ፆሲ ማሊፆ ዒናፓ ኩንሣ፥ ኪሪስቶሴም ማዻ ዓሶጉዲ ማዓንዳኣፓዓቴም ዓሲ ዎዛሳኒ ጌዒ ዓሲ ቤርቲም ጴዺሢሮ ማዖፓ። 7ዓሲም ማዒባኣንቴ ጎዳ ዬሱስ ኪሪስቶሴም ማዻያ ማዒ ናሽኪ ኮሺ ማሊሢና ማዹዋቴ። 8ዓይጎሮ ጌዔቴ ዓይላሢ ማዔቴያ ማዺሻሢ ፔቴ ፔቴሢ ማዼ ኮዦ ማዾሮ ጎዳ ዬሱሴ ኮይላፓ ዒንጊንታ ባኣዚ ዔካንዳያ ማዔሢ ዒንሢ ዔራኔ። 9ሃሣ ዒንሢ ዓሶ ማዺሻ ዓሳ! ዓሲ ዱማሱዋ፥ ዒንሢንታ ዔያቶንታኮ ጎዳ ጫሪንጮይዳ ዓኣሢ ዔሪ ዔያቶ ዲቃሢጾ ሃሺጋፓ ዒንሢም ማዻ ዓሶም ኮሺ ማዹዋቴ። 10ዓካሪ ጎዳና ዒዛኮ ዼኤፖ ዎልቆና ዶዱዋቴ፤ 11ፃላሄኮ ጌኖ ማዾ ዒንሢ ባሻኒ ዳንዳዓንዳጉዲ ፆሲኮ ዖሎ ዓንጋሞ ቢያ ዓርቁዋቴ። 12ዓይጎሮ ጌዔቴ ኑኡኮ ዖላ ዓሲና ቱዋንቴ ሃያ ዹሞ ዓጮ ዎይሣ፥ ቢቶ ማዔያ፤ ሃሣ ሃያ ዓጮኮ ዎልቆ ማዔያ፥ ሳዖ ዑጻ ዢባራ ዓኣ ፑርቶ ዓያኖናኬ። 13ዬያሮ ፆሲኮ ዖሎ ዓንጋሞ ጉቤ ዓርቁዋቴ! ዬያይዲ ፑርታ ኬሊ ዒንሢ ሄላኣና ዒንሢ ሞርካሢኮ ዎልቆ ባሺ ጋፒንጾ ሄላኒ ዖሌስካፓ ዶዲ ዒንሢ ዔቃኒ ዳንዳዓኔ። 14ዓካሪ ፂኢቶ ዓርቃ ቡራሾጉዲ ጎኑሞ ኬርና ቱቲ፥ ፂሉሞዋ ዖሎሮ ዳዳ ማኣዖ ዓንጎ ጉዲ ማይንቲ፥ 15ኮዦ ሃይሶ ቃኣሎ ቶካ ዱርሲጉዲ ዓኣሢ፥ ጊኢጊ ዔቁዋቴ፤ 16ሃሣ ታሚ ሎስቶ ጉዲ ዔኤታ፥ ፃላሄኮ ፓልዖ ሜንሣኒ ዳንዳዓንዳጉዲ ቢያፓ ዑሣ ማዔ ጉሙርቂጾ ጊቲማ ማሂ ዓርቁዋቴ። 17ዬያጉዲ ሃሣ ዻቂንቶ፡- ቶኦካ ዓጎ ዖሎ ዓንጎ ቆኦቦጉዲ ዓጊ፥ ፆሲኮ ቃኣሎዋ ዓያና ጌኤሺ ጬንቻ ዓፓሮ ማሂ ዓርቁዋቴ። 18ዒንሢም ኮይሳ ባኮ ቢያ ዒንሢ ሺኢቃኣና ዓያና ጌኤሺና ቢያ ዎዴ ሺኢቁዋቴ፤ ዬያይዲ ዶዲ ጴጩዋቴ፤ ኪሪስቶሴ ጉሙርቃ ዓሶማኣ ቢያ ዋሉዋዖ ሺኢቁዋቴ፤ 19ኮዦ ሃይሶኮ ዓኣሺንቴ ባኮ ዒጊጩዋዖ ታኣኒ ዓሶ ዔርዛንዳጉዲ፤ ሃሣ ታ ኬኤዛ ዎዶና ኮይሳ ቃኣላ ታኣም ዒንጊንታንዳጉዲ ሺኢቁዋቴ። 20ሃሢያ ታኣኒ ካኖ ቢራቶና ቱቲ ዓኣዖ ዬያ ኮዦ ሃይሶኮ ታ ኪኢታ ዓሲኬ፤ ዬያሮ ታኣም ኮይሳሢጉዲ ዒጊጩዋዖ ታ ኬኤዛንዳጉዲ ታኣም ሺኢቁዋቴ። 21ኑ ዒዛ ናሽካ፥ ኑኡኮ ዒሻሢ፥ ጎዳ ዬሱስ ኪሪስቶሴ ማዾ ጉሙርቂንቲ ማዻያ ማዔሢ፥ ቲኪቆሴ ታ ዛሎ፤ ሃሣ ታ ዓይጎ ማዻቴያ ዒንሢ ዋይዛንዳጉዲ ቢያ ባኮ ዒንሢም ዒ ኬኤዛንዳኔ። 22ዬያሮ ኑኡኒ ዎይቲ ዓኣቴያ ዒንሢ ዔራንዳጉዲና ዒንሢያ ዒ ዶዲሻንዳጉዲ ጌዒ ዒዛ ታ ዒንሢ ኮይላ ዳኬኔ። 23ፆሲ፥ ዓዳሢና ጎዳ ዬሱስ ኪሪስቶሴናይዳፓ ማዔ ኮሹሞና ናሹሞና ሃሣ ጉሙርቂሢና ዎላ ኪሪስቶሴ ጉሙርቃዞንሢም ቢያ ማዖንጎ። 24ጋፑዋ ናሹሞና ኑ ጎዳ፥ ዬሱስ ኪሪስቶሴ ጉሙርቂ ናሽካዞንሢም ቢያ ፆሲኮ ኮሹሞ ዒንጊጻ ዒንጊንቴያ ማዖንጎ።
Copyright
Learn More


text:
1ድኅርዙይ ዓብዪ ሥልጣን ዘለዎ ኻልእ መልኣኽ ካብ ሰማይ እንትወርድ ረአኹ። ብናይ ክብሩ ነጸብራቕዉን ምድሪ በርሀት። 2ንሱ ኸዓ ኸምዙይ እናበለ ጸርሐ፦ እታ ዓባይ ባቢሎን ወዲቓ! ወዲቓ! መኅደር ኣጋንንትን ሠፈር ኲሎም ርኹሳት መናፍስትን ሠፈር ኲሉ ርኹስን ሠፈር ዘጸይፍ ኲሉ ኣዕዋፍን ኮይና! 3ኲሎም ኣሕዛብ ካብቲ ዘስክር ወይኒ ምንዘርናኣ ሰትዮም፤ ነገሥታት ምድሪ ምስኣ መንዚሮም፤ ነጋዶ ምድርዉን ብኃይሊ ጽጋባ ሃብቲሞም እዮም እሞ። 4ካብ ሰማይ ድማ ኻልእ ኸምዙይ ዘብል ድምፂ ሰማዕኹ፦ ኣቱም ሕዘበይ! ኣብቲ ኃጢኣታ ምእንቲ ኸይትተሓባበሩ ካብቲ መዓታዉን ምእንቲ ኸይትካፈሉ ካብኣ ዉፁ! 5ኃጢኣታ ኽሳዕ ሰማይ ተዀሚሩ፤ እግዚኣብሔር ድማ ዓመፃኣ ዘኪሩ እዩ እሞ 6ከምቲ ንሳ ዘፈደየትኩም ፍደይዋ፤ ከምቲ ግብራዉን ዕጽፊ ምለሱላ። በቲ ዘቐድሐትሉ ጽዋዕ ኻዕበት ገይርኩም ቅድሑላ። 7ብልባ ነጊሠ ኽነብር እየ መበለትዉን ኣይኸዉንን እየ› ትብል ኣላ እሞ ክንድቲ ንባዕላ ዘኽበረቶን ዘሐንቀጾቶን ሥቓይን ኃዘንን ፍደይዋ። 8ስለዙይ እቲ ዘፈርዳ ዘሎ እግዚኣብሔር ኣምላኽ ኃያል እዩ እሞ እቲ መዓታ ብሓንቲ መዓልቲ ኽወርዳ እዩ፤ ሞትን ኃዘንን ጥሜትን ክመጻ እዩ፤ ብሓንቲ መዓልቲ ኽመጻ እዩ፤ ብሓዊዉን ክትቃጸል እያ። 9እቶም ምስኣ ዘመንዘሩን ዘሓንቀቑን ነገሥታት ምድሪ ኸዓ ነቲ ኽትነድድ እንተላ ተዉፅኦ ዘነበረት ትኪ ርእዮም ክበኽዩላን ከልቅሱላን እዮም። 10ነቲ ኣብኣ ዘወርድ ዘነበረ ሥቓይ ስለ ዘፈርኁ ኣብ ርኁቕ ደዉ ኢሎም፦ ወይለኺ! ወይለኺ! ኣቲ ዓባይ ከተማ ኣቲ ብርትዕቲ ኸተማ ባቢሎን ፍርድኺ ብሓንቲ ሰዓት መጺኡኪ ኣሎ› ኽብሉ እዮም። 11እቶም ኣብ ምድሪ ዘነብሩ ነጋዶ ኸዓ ደጊም ፅዕነት መራኽቦም ዘዕድገሎም ስለ ዘየለ ክበኽዩላን ከልቅሱላን እዮም። 12ጥሪታቶም ከዓ ወርቅን ብሩርን ክቡር እምንን ሉልን ሻሽን ቀይሕ ዉፁእ ክዳንን ሃርን ቀይሕ ግምጃን ጥዑ ም መዓዛ ዘለዎ ዂሉ ዕንፀይትን ካብ ስኒ ሓርማዘ ዘተሠርሑ ኣቕሑን ብኽቡር ዕንፀይትን ብነሃስን ሓጺንን እምነ በረድን ዘተሠርሑ ኣቕሑን 13ቃርፋን ቀመምን ዕጣንን ከርበን ፃዕዳ ዕጣንን ወይንን ዘይትን ሕሩጭን ስርናይን ከብትን ኣባጊዕን ኣፍራስን ሠረገላታትን ባሮትን ከምኡ ኸዓ ኻልኦት ሰባትን እዮም። 14እቶም ነጋዶ፦ እቲ ነፍስኺ ዘበሃገቶ ፍረ ካባኺ ኃሊፉ፤ ሃብትኽን ግርማኽን ካባኺ ጠፊኡ፤ ድኅሪ ደጊም እዙይ ከቶ ኣይርከብን እዩ!› ክብሉ እዮም። 15እቶም ነዘ ነገራት እዙይ እናሸጡ ብኣኣ ዘሃብተሙ ነጋዶ ነቲ ሥቓያ ፈሪኆም ኣብ ርኁቕ ደዉ ክብሉ እዮም። ከምዙይ እናበሉዉን ክበኽዩን ክኃዘኑን እዮም፦ 16እዛ ሻሽን ቀይሕ ዉፁእ ኽዳንን ቀይሕ ግምጃን ዘተኸድነት ብወርቅን ክቡር እምንን ሉልን ዘተሸለመት ዓባይ ከተማ ወይለኣ! ወይለኣ! 17ክንድዙይ ዘኣክል ሃብትስ ብሓንቲ ሰዓት ክጠፍእ!› ኲሎም ኣዘዘቲ መራኽብን ብመራኽብ ነናብ ሥፍራኦም ዘጐዓዙ ሰባትን እቶም ኣብ ባሕሪ ዘነግዱ ዂሎምን ኣብ ርኁቕ ቆሙ። 18ንሳ ኽትነድድ እንተላ ነቲ ዘወፅእ ዘነበረ ትኪ ምስ ረአዩ ኸዓ ነዛ ዓባይ ከተማ እዚኣ እትመስል ከተማ ኸቶ ኣይነበረን› እናበሉ ኣእወዩ። 19እናበኸዩን እናኃዘኑንዉን ኣብ ርእሶም ሓመድ ነስነሱ። እቶም ኣብ ባሕሪ መራኽብ ዘለዋኦም ኲሎም ብሃብታ ዘሃብተሙ ብሓንቲ ሰዓት ዓንያ እያ እሞ ነዛ ዓባይ ከተማ ወይለኣ! ወይለኣ!› እናበሉ ኣእወዩ። 20ኦ! ሰማይ ብኣኣ ተሓጐስ! እግዚኣብሔር ኣብ ልዕሊኣ ፈሪዱ ሕነ ስለ ዘፈደየልኩም ኣቱም ቅዱሳንን ሓዋርያትን ነቢያትን ተሓጐሱ! 21ብድኅርዙይ ሓደ ብርቱዕ መልኣኽ ክንዲ ዓብዪ መጥሓን ዘኸዉን እምኒ ኣልዒሉ ኸምዙይ እናበለ ናብ ባሕሪ ደርበዮ፦ ባቢሎን እታ ዓባይ ከተማ ከምዙይ ኢላ ብናህሪ ኽትድርበ ደጊም ከዓ ኸቶ ኣይትርከብን እያ። 22ድምፂ ቓነይቲ መሰንቆን ድምፂ ደረፍትን ነፋሕቲ እምቢልታን ድምፂ ነፋሕቲ መለኸትን ደጊም ኣባኺ ኸቶ ኣይስማዕን እዩ፤ ዘኾነ ዓይነት እደ ጥበብ ዘሠርሕ ኲሉ ጥበበኛ ኣባኺ ኸቶ ኣይርከብን እዩ፤ ድኅሪ ደጊምስ ድምፂ መጥሓን ኣባኺ ኸቶ ኣይስማዕን እዩ። 23ነጋዶኺ መኳንንቲ ምድሪ ነይሮም፤ ኲሎም ኣሕዛብዉን ብጥንቊልናኺ ስሒቶም እዮም፤ ድኅሪ ደጊም ግና ኣባኺ ናይ መብራህቲ ብርሃን ከቶ ኣይበርህን፤ ድኅሪ ደጊምስ ኣባኺ ድምፂ መርዓዉን መርዓትን ከቶ ኣይስማዕን እዩ። 24ደም ነቢያትን ቅዱሳንን ደም ናይቶም ኣብ ምድሪ ዘተሓርዱ ዂሎም ኣብኣ ተረኺቡ እዩሞ።
Copyright
Learn More


text:
ክርስትያናዊ ህይወትናን ኣገልግሎትናን–ደብተር ኣኼባ ሚያዝያ 2016
ንመርኣዪ ዚኸውን ኣቀራርባታት
መጽሔት ንቕሑ!ን መጽሓፍ ቅዱስ ዚምህር እትብሃል መጽሓፍን ንምብርካት ዚኸውን ሓሳባት። ነቲ ኣብነታት ተጠቒምካ ናይ ገዛእ ርእስኻ ኣቀራርባ ኣዳሉ።
ኣብ ቃል ኣምላኽ ዚርከብ መዛግብቲ
ሕያውነት ብዝመልኦ ቓላት ኣተባብዕን ኣበራትዕን
ንእዮብ፡ እቶም ሰለስተ ብጾቱ ኣየጸናንዕዎን፣ እኳ ደኣስ ብሃሳዪ ቓላትን ናይ ሓሶት ክስታትን ገይሮም ኣብ ርእሲ ጭንቀቱ ጭንቀት ወሰኹሉ። (እዮብ 16-20)
ክርስትያናዊ ህይወት
ዝርርብ ንምጅማር እትሕግዝ ሓዳስ ዓምዲ
በታ “መጽሓፍ ቅዱስ እንታይ ይብል፧” እትብል ሓዳስ ዓምዲ ጌርካ ርእሰ ነገር መጽሓፍ ቅዱስ ምልላይ
ኣብ ቃል ኣምላኽ ዚርከብ መዛግብቲ
እዮብ ንግጉይ ኣተሓሳስባ ተጻረሮ
ንገለ ኻብቲ ሰይጣን ዜቕርቦ ሓሶታትን የሆዋ ብዛዕባና ዚስምዖን ዘሎ ፍልልይ ኣስተብህለሉ። (እዮብ 21-27)
ኣብ ቃል ኣምላኽ ዚርከብ መዛግብቲ
እዮብ ንጽህና ብምሕላው ዝመጸ ብሉጽ ኣብነት ሓዲጉ
እዮብ ንስነ ምግባራዊ መለክዒታት የሆዋ ኺስዕብ ከምኡ እውን ንሕያውነትን ፍትሕን የሆዋ ኪቐድሕ ቈሪጹ ነበረ። (እዮብ 28-32)
ኣብ ቃል ኣምላኽ ዚርከብ መዛግብቲ
ናይ ሓቂ ዓርኪ ሃናጺ ምኽሪ ይህብ
ነቲ ኤሊሁ ንእዮብ ብፍቕራዊ መገዲ ዝሓዘሉ መገዲ ቕድሓዮ። (እዮብ 33-37)
ኣብ ኣገልግሎት ወፍሪ ትጋህ
ወረቐት ዕድመ ኣኼባ ዞባ
ወረቐት ዕድመ ኣኼባ ዞባ ኽትዝርግሕ ከለኻ ክትዝክሮ ዜድልየካ ነገራት። ነቲ ንመርኣዪ ዚኸውን ኣቀራርባ ተለማመደሉ።
ክርስትያናዊ ህይወት
መዘኻኸሪታት ኣኼባ ዞባ
ኣብ ኣኼባታት ዞባ፡ ንኻልኦት ፍቕርኻ ኸተርእየሉ ብዛዕባ እትኽእለሉ መገድታት ሕሰብ።


text:
1ኢየሱስን ደቀ መዛሙርቱን ናብ ኢየሩሳሌም ንምእታው ጥቓ ደብረ ዘይት ናብ ዘለዋ ቤተ ፋጌን ቢታንያን ምስ ቀረቡ ክልተ ኻብ ደቀ መዛሙርቱ ለኣኸ። 2 ኣብ ቅድሜኹም ናብ ዘላ ዓዲ ኺዱ፤ ናብኣ ምስ ኣተኹም ሰብ ዘይተቐመጦ እሱር ጻዕቢ ኽትረኽቡ ኢኹም፤ ፈቲሕኹም ኣምጽኡለይ። 3ዝኾነ ሰብ እንታይ ትገብሩ ኣለኹም እንተ በለኩም ጐይታ ይደልዮ ኣሎ› በሉ፤ ሽዑ ኽሰዶ እዩ በሎም። 4ምስ ከዱ ኸዓ ነቲ ጻዕቢ ኣብ ደገ ኣብ ጥቓ መንገዲ ተኣሲሩ ረኺቦም ፈትሕዎ። 5ካብቶም ኣብኡ ደው ኢሎም ዝነበሩ ገሊኦም ነቲ ጻዕቢ ንምንታይ ትፈትሕዎ ኣለኹም? በልዎም። 6ንሳቶም ድማ ኸምቲ ኢየሱስ ዝበሎም በልዎም እሞ ኃደግዎም። 7ነቲ ጻዕቢ ናብ ኢየሱስ ወሰድዎ፤ ክዳውንቶምውን ጐዝጐዙሉሞ ኣብ ልዕሊኡ ተቐመጠ። 8ብዙኃት ኣብቲ መንገዲ ኽዳውንቶም ጐዝጐዙ። ካልኦትውን ካብ ኣእዋም ጨናፍር እናሰልዑ ይንስንሱ ነበሩ። 9እቶም ዝመርሑን እቶም ዝስዕቡን ድማ ሆሣዕና! ብስም እግዚኣብሔር ዝመጽእ ቡሩኽ እዩ! 10እታ እትመጽእ ዘላ መንግሥቲ ኣቦና ዳዊትውን ብርኽቲ እያ፤ ሆሣዕና ኣብ ኣርያም! እናበሉ ይጸርሑ ነበሩ። 11ኢየሱስ ኣብ ኢየሩሳሌም ምስ በጽሐ ናብ ቤተ መቕደስ ኣተወ፤ ኣብ ዙርያኡ ግልጽ እናበለ ንዂሉ ምስ ረአየ መስዩ ነበረ እሞ ምስቶም ዓሠርተ ኽልተ ደቀ መዛሙርቱ ናብ ቢታንያ ኸደ። 12ንጽባሒቱ ካብ ቢታንያ ኽወፁ እንተለዉ ኢየሱስ ጠመየ። 13ብርኁቕ ድማ ቖጻል በለስ ረአየ፤ ምናልባሽ ፍረ እንተ ረኸበላ ኽርኢ ናብኣ ኸደ፤ ኣብኣ ምስ በጽሐ ኸዓ ጊዜ በለስ ስለ ዘይነበረ እንትርፊ ቖጽሊ ፍረ ኣይረኸበላን። 14ኢየሱስ ደጊም ካባኺ ሓደኳ ንዘለዓለም ፍረ ኣይብላዕ! በላ፤ ደቀ መዛሙርቱውን ሰምዕዎ። 15ኣብ ኢየሩሳሌም ምስ በጽሑ ኢየሱስ ናብ ቤተ መቕደስ ኣትዩ ነቶም ኣብታ ቤተ መቕደስ ኮይኖም ዝሸጡን ዝዕድጉን ንዝነበሩ ኽሰጎም ጀመረ። ጠረጴዛ መሽረፍትን መደርደሪ ሸየጥቲ ርግብን ገምጠለ። 16ሓደኳ ኣቕሓ ፆይሩ በታ ቤተ መቕደስ ከይኃልፍ ከልከለ። 17 ገዛይ ንዂሎም ኣሕዛብ ቤተ ጸሎት ተብሂሉ ኽጽዋዕ እዩ!› ዝብል ጽሑፍዶ የለን እዩ? ንስኻትኩም ግና በዓቲ ኸተርቲ ገበርክምዎ፤ በሎም። 18ሊቃነ ካህናትን መምህራን ሕግን ሰሚዖም ከመይ ገይሮም ከም ዝቐትልዎ ይሓስቡ ነበሩ። እንተኾነ ዂሉ ሕዝቢ ብትምህርቱ ይድነቑ ስለ ዝነበሩ ፈርኅዎ። 19ምስ መሰየ ድማ ኻብታ ኸተማ ወፀ። 20ንግሆ ኽኃልፉ እንተለዉ እታ በለስ ካብ ሡራ ነቒጻ ረአይዋ። 21ጴጥሮስ ድማ ዘከረ እሞ መምህር! እኒሃ እታ ዝረገምካያ በለስ ነቒጻ በሎ። 22ኢየሱስ ከዓ፦ ብእግዚኣብሔር እመኑ! 23ብልቡ እንተይተጠራጠረ እቲ ዝልምኖ ኸም ዝፍጸም ዝኣምን ኲሉ ነዝ እምባ እዙይ ካብዙይ ተልዒልካ ናብቲ ባሕሪ ተወርወር፤› እንተበሎ ከም ዝኾነሉ እማን እብለኩም ኣለኹ። 24ስለዙይ ኲሉ እትጽልይዎን እትልምንዎን ከም ዝተቐበልኩምዎ እመኑ እሞ ክኾነልኩም እዩ እብለኩም ኣለኹ። 25ክትጽልዩ እንተለኹም ከዓ ሰማያዊ ኣቦኹም በደልኩም ምእንቲ ኽኃድገልኩም ንብጻይኩም ዝተቐየምኩምዎ እንተልዩ ኅደጉሉ። 26ንስኻትኩም ይቕረ እንተዘይልኩም ኣብ ሰማይ ዘሎ ኣቦኹምውን በደልኩም ይቕረ ኣይብለልኩምን እዩ፤ በሎም። 27መሊሶም ናብ ኢየሩሳሌም መፁ፤ ኢየሱስ ኣብ ቤተ መቕደስ ክመላለስ እንተሎ ሊቃነ ካህናትን መምህራን ሕግን ዓበይትን ናብኡ መጹ። 28 በየናይ ሥልጣን እዝ ነገራት እዙይ ትገብር ኣለኻ? ወይ ከዓ ነዝ ነገራት እዙይ ኽትገብር ሥልጣን ዝሃበካኸ መን እዩ? በልዎ። 29ኢየሱስ ድማ ሓንቲ ነገር ክጥይቐኩም መልሱለይ፤ ኣነውን በየናይ ሥልጣን ነዝ ነገራት እዙይ ከም ዝገብር ክነግረኩም እየ። 30ጥምቀት ዮሓንስ ካብ ሰማይ ድዩ ነይሩ ወይ ካብ ሰብ? እስኪ መልሱለይ፤ በሎም። 31- 32ንሳቶም ከዓ ካብ ሰማይ እንተ በልናዮ ከመይ ደኣ ዘይኣመንክምዎ ኽብለና እዩ፤ ካብ ሰብዶ ኽንብሎ? በሉ። እንተኾነ እቶም ሕዝቢ ዂሎም ንዮሓንስ ከም ነቢይ ይሪእዎ ስለዝነበሩ ነቲ ሕዝቢ ፈርኁ። 33ስለዙይ ኣይንፈልጥን ኢሎም መለሱሉ፤ ኢየሱስ ከዓ ኣነውን በየናይ ሥልጣን ነዙይ ከም ዝገብር ኣይነግረኩምን በሎም።
Copyright
Learn More


text:
ሽኮርያ—ንገዛእ ርእስኻ ኽትከላኸለላ ትኽእል ዲኻ፧
ቍጽሪ እቶም ብሽኮርያ ዚተሓዙ ሰባት ብቕልጡፍ እናወሰኸ ይኸይድ ስለ ዘሎ፡ እዚ ሕማም እዚ ዓለምለኻዊ ለበዳ ዀይኑ ኣሎ። ክልተ ቐንዲ ዓይነት ሽኮርያ እዩ ዘሎ። ቀዳማይ ደረጃ ሽኮርያ፡ ብቐንዱ ኣብ ግዜ ቝልዕነት እዩ ዚጅምር፣ ኣብዚ እዋን እዚ ድማ፡ ሓካይም ብኸመይ ከም ዚከላኸልዎ ኣይፈልጡን እዮም። ካልኣይ ደረጃ ሽኮርያ ኸኣ፡ ካብ ብምሉኦም ሕሙማት ሽኮርያ ንዳርጋ 90 ሚእታዊት ዜጠቓልል እዩ፣ እዛ ዓንቀጽ እዚኣ፡ ኣብ ካልኣይ ደረጃ ሽኮርያ እያ እተተኵር።
ኣብ ዝሓለፈ እዋናት፡ ሽኮርያ ንኣባጽሕ ጥራይ ከም ዜጥቅዕ ጌርካ ይርአ እኳ እንተ ነበረ፡ ኣብዚ ቐረባ እዋን ግና፡ ካልኣይ ደረጃ ሽኮርያ ንቘልዑ እውን እንተ ዀነ የጥቅዖም ኣሎ። ይኹን እምበር፡ ምሁራት ከም ዚገልጽዎ፡ ንገዛእ ርእስና ኻብ ካልኣይ ደረጃ ሽኮርያ ኽንከላኸለላ ንኽእል ኢና። ብዛዕባ እዚ ሓደገኛ ሕማም እዚ ንእሽቶ እውን እንተ ዀነ ምፍላጥካ፡ ኪሕግዘካ ይኽእል እዩ። *
ሽኮርያ እንታይ እዩ፧
ሽኮርያ፡ ኣብ ደም ሓደ ሰብ ዘሎ መጠን ሽኮር ከም ዚውስኽ ዚገብር ሕማም እዩ። እዚ ሕማም እዚ፡ ነቲ ሽኮር ካብ ሰራውር ደም ናብቶም ጕልበት ዜድልዮም ዋህዮታት ንምብጻሕ ዚገብሮ መስርሕ ይዓናቕፎ እዩ። ብሰንኪ እዚ ኸኣ፡ ንቐንዲ ኣካላት ሰብነትና ጕድኣት የጋጥሞ፣ ምትሕልላፍ ደም ብግቡእ ኣይሰርሕን፣ እዚ ድማ ሓድሓደ ግዜ፡ ኣጻብዕቲ እግሪ ወይ ከኣ እግሪ ብሓፈሻኡ ኸም ዚቝረጽ ኪገብር ይኽእል እዩ፣ ዑረትን ሕማም ኵሊትን እውን ኬጋጥም ይኽእል እዩ። መብዛሕትኦም ሽኮርያ ዘለዎም ሰባት፡ ብሰንኪ ድኻም ልቢ ወይ ወቕዒ እዮም ዚሞቱ።
ቀንዲ ጠንቂ ኻልኣይ ደረጃ ሽኮርያ፡ ኣብ ሰብነት ዚእከብ ስብሒ እዩ። ምሁራት፡ ኣብ ከብድን ሽምጥን ዚእከብ ስብሒ፡ ነቲ ብሽኮርያ ንኽትተሓዝ ዘሎ ኣጋጣሚ ብዝያዳ ኸም ዚውስኾ እዮም ዚኣምኑ። ብፍላይ ከኣ ኣብ ላልሽን (ወይ ጣፍያ) ኣብ ጸላም ከብድን ዚእከብ ስብሒ፡ ነቲ ሰብነትና ኣብ ደም ንዘሎ ሽኮር ዚቈጻጸረሉ መስርሕ እዩ ዚዓናቕፎ። እሞኸ ንገዛእ ርእስኻ ኻብዚ ንኽትከላኸለላ እንታይ ክትገብር ትኽእል፧
ንገዛእ ርእስኻ ኻብ ሽኮርያ ኽትከላኸለሉ እትኽእል ሰለስተ መገዲ
1. ካብቶም ብሽኮርያ ብቐሊሉ ዚጥቅዑ እንተ ዄንካ፡ መጠን እቲ ኣብ ደምካ ዘሎ ሽኮር ንምፍላጥ ተመርመር። ሓደ ሰብ ብኻልኣይ ደረጃ ሽኮርያ ኸይተታሕዘ ኸሎ፡ ፕሪዳያቤትስ (ቅድመ ሽኮርያ) የጥቅዖ እዩ፣ ኣብዚ ደረጃ እዚ፡ ኣብ ደም ዘሎ ሽኮር ካብቲ ንቡር ንላዕሊ ይውስኽ። ካልኣይ ደረጃ ሽኮርያ ዀነ ቕድመ ሽኮርያ ንጥዕና ጐዳኢ እኳ እንተ ዀነ፡ ክልቲኡ ግና ፍልልይ ኣለዎ፣ ሽኮርያ ኽትቈጻጸሮ ዚከኣል እኳ እንተ ዀነ፡ ክሳዕ ሎሚ ግና ዜሕዊ ፈውሲ ኣይተረኽበሉን። ብኣንጻሩ ግና፡ ቅድመ ሽኮርያ ዘለዎም ሰባት፡ ነቲ ኣብ ደሞም ዘሎ መጠን ሽኮር ናብ ንቡር ኪመልስዎ ይኽእሉ እዮም። ቅድመ ሽኮርያ ንጹር ምልክት ከይህልዎ ይኽእል እዩ። ስለዚ፡ ሰባት ብዙሕ ኣየስተብህሉሉን ይዀኑ። ጸብጻባት ከም ዚገልጾ፡ ኣብ መላእ ዓለም 316 ሚልዮን ዚዀኑ ሰባት ቅድመ ሽኮርያ እኳ እንተ ሃለዎም፡ ብዛዕባኡ ግና ኣይፈልጡን እዮም። ንኣብነት፡ ኣብ ሕቡራት መንግስትታት ኣመሪካ ጥራይ፡ ካብቶም ቅድመ ሽኮርያ ዘለዎም ሰባት ኣስታት 90 ሚእታዊት ዚዀኑ፡ ብዛዕባ ሕማሞም ኣይፈልጡን እዮም።
ይኹን እምበር፡ ቅድመ ሽኮርያ ኣዝዩ ጐዳኢ እዩ። ከመይሲ፡ ናብ ካልኣይ ደረጃ ሽኮርያ ዚመርሕ ጥራይ ዘይኰነስ፡ ከቢድ ሕማም ኣእምሮ እውን ኬስዕብ ይኽእል እዩ። መጠኑ ዝሓለፈ ኽብደት እንተ ኣልዩካ፡ ኣካላዊ ምውስዋስ ዘይትገብር እንተ ዄንካ፡ ወይ ከኣ ካብ ቤተ ሰብካ ሽኮርያ ዘለዎ እንተ ኣልዩ፡ ምናልባት ቅድመ ሽኮርያ ኺህልወካ ይኽእል እዩ። ስለዚ፡ ነዚ ንምፍላጥ መርመራ ደም ክትገብር ኣሎካ።
2. ንጥዕናኻ ዚጠቅም ምግቢ ምረጽ። ብዚከኣለካ ዓቕሚ ነዚ ዚስዕብ ነጥብታት ክትትግብሮ እንተ ጽዒርካ፡ ጥቕሚ ኽትረክብ ትኽእል ኢኻ፦ ካብቲ ብልሙድ እትበልዖ መጠን ምግቢ ዝወሓደ ብላዕ። ሽኮር ዝበዝሖ ጽማቝን ልስሉስ መስተን ዘይኰነስ፡ ማይ፡ ሻሂ፡ ወይ ቡን ስተ። ካብ ዘይተዃእኵአ እኽሊ እተሰንከተ ባንን ሩዝን ፓስታን ብመጠኑ ብላዕ። ብዙሕ ስብሒ ዘይብሉ ስጋን ዓሳን ካዕካዕን ጥረምረን ብላዕ።
3. ኣካላዊ ምውስዋስ ግበር። ኣካላዊ ምውስዋስ ነቲ ኣብ ደምካ ዘሎ ሽኮር ኬጕድሎ፡ ግቡእ ክብደት ሰብነት ከም ዚህልወካ ድማ ኪገብር ይኽእል እዩ። ብመሰረት ሓደ ኽኢላ ዝሃቦ ምኽሪ፡ ነቲ ቲቪ ኣብ ምርኣይ እተሕልፎ ግዜ፡ ኣካላዊ ምውስዋስ ኣብ ምግባር ኣሕልፎ።
ንጂንካ ኽትቅይሮ ኣይትኽእልን ኢኻ፣ ንኣነባብራኻ ግና ክትልውጦ ትኽእል ኢኻ። ንጥዕናና ንምምሕያሽ እንገብሮ ጻዕሪ፡ ጻማ ኣለዎ።
^ ሕ.ጽ. 3 ንቕሑ! ንዝዀነ ይኹን ኣመጋግባ ወይ ምውስዋስ ኣካላት ፍሉይ ደገፍ ኣይትህብን እያ። ነፍሲ ወከፍ ሰብ ምስ ጥዕና ዚተሓሓዝ ውሳነ ቕድሚ ምግባሩ፡ ንኣማራጺታት ሕክምና ኺምርምርን ንሓኪም ኬማኽርን ኣለዎ።


text:
ምዕራፍ ዓሰርተው ሓደ
ኣምላኽ መከራ ኺህሉ ዘፍቀደ ስለምንታይ እዩ፧
ነቲ ኣብ ዓለም ዘሎ መከራ፡ ኣምላኽ ድዩ ኣምጺእዎ፧
ኣብ ገነት ኤደን እንታይ ጕዳይ እዩ ተላዒሉ፧
ኣምላኽ ነቲ ኣብ ደቂ ሰብ ዚወርድ መከራ ብኸመይ ኬወግዶ እዩ፧
1, 2. ኣብዚ ግዜና ሰባት እንታይ ዓይነት መከራ እዩ ዜጋጥሞም፧ ብዙሓትከ እንታይ ኢሎም እዮም ዚሓትቱ፧
ኣብ ሓንቲ ብውግእ ዝዓነወት ሃገር ከቢድ ኲናት ምስ ተገብረ፡ ብኣሽሓት ዚቝጸሩ በቲ ዂናት እተቐትሉ ሰላማውያን ኣንስትን ቈልዑን ብጅምላ ኣብ ሓደ መቓብር ተቐብሩ። ኣብ ዙርያ እቲ መቓብር ኣብ ዚርከብ ኵሉ ምልክታት ድማ፡ “ስለምንታይ፧” እትብል ቃል ተቐሪጻ ነበረት። ሰባት ዜሕዝን ፍጻመ ኼጋጥሞም ከሎ መብዛሕትኡ ግዜ ነዛ ሕቶ እዚኣ እዮም ዚሓትቱ። ብሰንኪ ውግእ፡ ዕንወት፡ ሕማም፡ ወይ ዓመጻ ነቶም ዜፍቅርዎም ንጹሃት ሰባት ኪስእኑ ኸለዉ፡ ቤቶም ኪዓኑ ኸሎ፡ ወይ ብኻልእ መገዲ እዚ ዘይብሃል መከራ ኼጋጥሞም ከሎ ኣብ ሓዘኖም ነዛ ሕቶ እዚኣ ይሓትቱ እዮም። ስለምንታይ ከምዚ ዝኣመሰለ ዜሕዝን ፍጻመታት ከም ዘጋጠሞም ኪፈልጡ ይደልዩ እዮም።
2 ኣምላኽ መከራ ኺህሉ ዘፍቀደ ስለምንታይ እዩ፧ የሆዋ ኣምላኽ ኵሉ ዚኽእል፡ ፈቃር፡ ጥበበኛ፡ ከምኡ እውን ፍትሓዊ እንተ ዀይኑ፡ ዓለም ብጽልእን ግፍዕን ዝመልአት ስለምንታይ እያ፧ ብዛዕባ እዚ ነገራት እዚ ሓሲብካዶ ትፈልጥ፧
3, 4. (ሀ) ኣምላኽ መከራ ኺህሉ ዘፍቀደ ስለምንታይ ምዃኑ ምሕታት ጌጋ ኸም ዘይኰነ ዜርእየና እንታይ እዩ፧ (ለ) የሆዋ ብዛዕባ እከይን መከራን ከመይ ይስምዖ፧
3 ኣምላኽ ስለምንታይ መከራ ኺህሉ ኸም ዘፍቀደ ምሕታትሲ ጌጋ ድዩ፧ ገሊኦም ሰባት ከምዚ ዓይነት ሕቶ ምሕታት ኣብ ኣምላኽ እኹል እምነት ከም ዘይብሎም ወይ ንኣምላኽ ኣኽብሮት ከም ዘየርእዩ ዜመልክት ከይከውን ይጭነቑ እዮም። መጽሓፍ ቅዱስ ከተንብብ ከለኻ ግና፡ እሙናትን ፍርሃት ኣምላኽ ዘለዎምን ሰባት ተመሳሳሊ ሕቶ ኸም ዝነበሮም ክትርኢ ትኽእል ኢኻ። ንኣብነት፡ ነብዪ ኣንባቆም ንየሆዋ፡ “ስለምንታይ ኢኻ ኽፉእ ተግባር እተርእየኒ፧ ስለምንታይከ ኢኻ ጭቈና ስቕ ኢልካ እትርኢ፧ ስለምንታይ እዩ ጥፍኣትን ዓመጻን ኣብ ቅድመይ ዘሎ፧ ስለምንታይከ እዩ ባእስን ግጭትን በዚሑ ዘሎ፧” ኢሉ ሓተቶ።—ኣንባቆም 1:3።
4 የሆዋ ነቲ እሙን ነብዪ ኣንባቆም ከምዚ ዓይነት ሕቶ ብምሕታቱ ገሲጽዎ ድዩ፧ ኣይፋሉን። ኣብ ክንዳኡስ፡ ኣምላኽ ነቲ ኻብ ልቢ ዝመንጨወ ቓላት ኣንባቆም ኣብቲ መንፈስ ዝነፈሶ መጽሓፍ ቅዱስ ኣእተዎ። ንጹር ምርዳእ ኬጥርን ዝደልደለት እምነት ክትህልዎን እውን ሓገዞ። የሆዋ ንዓኻ እውን ተመሳሳሊ እዩ ኺገብረልካ ዚደሊ። መጽሓፍ ቅዱስ ብዛዕባ ኣምላኽ፡ “ንሱ ይሐልየልኩም እዩ” ኢሉ ኸም ዚምህር ኣይትረስዕ። (1 ጴጥሮስ 5:7) ኣምላኽ ካብ ዝዀነ ይኹን ሰብ ንላዕሊ እከይን ብሰንኩ ዚመጽእ መከራን ይጸልእ እዩ። (ኢሳይያስ 55:8, 9) ስለምንታይ ደኣ እዩ እሞ ኣብ ዓለም መከራ ኣመና ዝበዝሐ፧
መከራ ኣመና ዝበዝሐ ስለምንታይ እዩ፧
5. ንደቂ ሰብ ስለምንታይ መከራ ኸም ዜጋጥሞም ንምግላጽ ሓድሓደ ግዜ እንታይ ምኽንያታት እዩ ዚውሃብ፧ መጽሓፍ ቅዱስ ግና እንታይ እዩ ዚምህር፧
5 እተፈላለየ ሃይማኖት ዘለዎም ሰባት ናብ መራሕትን መምህራንን ሃይማኖቶም ከይዶም መከራ ኣመና ዝበዝሓሉ ምኽንያት ሓቲቶም እዮም። መብዛሕትኡ ግዜ፡ እቲ ዚወርድ መከራ ብፍቓድ ኣምላኽ ከም ዝዀነን ኣምላኽ ንዅሉ እቲ ዜጋጥም ነገራት፡ እንተላይ ነቲ ዜሕዝን ፍጻመታት ነዊሕ ይገብር ከም ዝወሰኖን ዚገልጽ መልሲ እዩ ዚውሃቦም። መገድታት ኣምላኽ ምስጢር ምዃኑ ወይ ንሰባት እንተላይ ንሕጻናት ከም ዚሞቱ ዚገብሮም ምስኡ ኣብ ሰማይ ኪዀኑ ኢሉ ምዃኑ ይንገሮም። ከምቲ ኣቐዲምካ እተመሃርካዮ ግና የሆዋ ኣምላኽ፡ ሕማቕ ዘበለ ነገር ኣይገብርን እዩ። መጽሓፍ ቅዱስ፡ “እቲ ናይ ሓቂ ኣምላኽ እከይ ኪገብር፡ እቲ ዅሉ ዚኽእል ኪዕምጽሲ ዘይሕሰብ እዩ” ይብል።—እዮብ 34:10።
6. ብዙሓት ሰባት በዚ ኣብዛ ዓለም እዚኣ ዘሎ መከራ ንኣምላኽ ተሓታቲ ዚገብርዎ ስለምንታይ እዮም፧
6 ሰባት ብዅሉ እቲ ኣብ ዓለም ዘሎ መከራ ንኣምላኽ ተሓታቲ ዚገብርዎ ስለምንታይ ምዃኑ ትፈልጥዶ፧ መብዛሕትኡ ግዜ ነቲ ዅሉ ዚኽእል ኣምላኽ ተሓታቲ ዚገብርዎ፡ ናይ ሓቂ ገዛኢ እዛ ዓለም እዚኣ ንሱ ስለ ዚመስሎም እዩ። ነቲ መጽሓፍ ቅዱስ ዚምህሮ ቐሊል፡ ግናኸ ኣገዳሲ ሓቂ ኣይፈልጥዎን እዮም። ነዚ ሓቂ እዚ ኣብ ምዕራፍ 3 እዛ መጽሓፍ እዚኣ ተማሂርካዮ ኢኻ። እቲ ናይ ሓቂ ገዛኢ እዛ ዓለም እዚኣ ሰይጣን ድያብሎስ እዩ።
7, 8. (ሀ) ዓለም ንባህርያት እቲ ገዛኢኣ እተንጸባርቕ ብኸመይ እያ፧ (ለ) ሰብኣዊ ዘይፍጽምና ዀነ “ግዜን ኣጋጣምን” ንመከራ ወዲ ሰብ ዘጋደዶ ብኸመይ እዩ፧
7 መጽሓፍ ቅዱስ፡ “ብዘላ ዓለም እውን ኣብ ትሕቲ ቝጽጽር እቲ እኩይ ምህላዋ” ብንጹር ይጠቅስ እዩ። (1 ዮሃንስ 5:19) ሕስብ ከተብሎ ኸለኻ፡ እዚ ዚውሓጠልካ ነገርዶ ኸይኰነ፧ እወ፡ እዛ ዓለም እዚኣ ባህርያት እቲ “ንብዘላ ዓለም ዜስሕታ ዘሎ” ዘይርአ መንፈሳዊ ፍጡር እያ እተንጸባርቕ። (ራእይ 12:9) ሰይጣን ጽልኢ ዝመልኦን መታለልን ጨካንን እዩ። ስለዚ፡ ኣብ ትሕቲኡ ዘላ ዓለም እውን ጽልእን ምትላልን ጭካነን ዝመልኣ እያ። በዚ ምኽንያት እዚ ኸኣ እዩ መከራ ኣመና ዝበዝሐ።
8 መከራ ኣመና ዝበዝሓሉ ኻልእ ምኽንያት ከኣ ከምቲ ኣብ ምዕራፍ 3 እተገልጸ ደቂ ሰብ ካብቲ ኣብ ገነት ኤደን እተፈጸመ ዕልዋ ኣትሒዞም ዘይፍጹማትን ሓጥኣንን ምዃኖም እዩ። ሓጥኣን ሰባት ገዛእቲ ኪዀኑ ስለ ዚቃለሱ፡ እዚ ውግእን ጭቈናን መከራን ኣስዓበ። (መክብብ 4:1፣ 8:9) መከራ ዝሃለወሉ ሳልሳይ ምኽንያት ከኣ፡ “ግዜን ኣጋጣምን” ዜምጽኦ ነገር እዩ። (መክብብ 9:11 ኣንብብ።) የሆዋ ኣብ ዘይገዝኣን ዕቝባኡ ኣብ ዘይብላን ዓለም፡ ሰባት ሕማቕ ነገር ኣብ ዜጋጥመሉ እዋን ኣብቲ ቦታ ብምጽናሖም መከራ ይወርዶም እዩ።
9. የሆዋ መከራ ኪቕጽል ዘፍቀደሉ ብቑዕ ምኽንያት ከም ዘለዎ ብኸመይ ርግጸኛታት ክንከውን ንኽእል፧
9 ኣምላኽ መከራ ዜምጽእ ዘይምዃኑ ምፍላጥና የጸናንዓና እዩ። በቲ ንደቂ ሰብ ዜሳቒ ዘሎ ውግእ፡ ገበን፡ ጭቈና፡ ወይ ብባህርያዊ ሓደጋ እውን ከይተረፈ ተሓታቲ ኣይኰነን። እንተዀነ ግና፡ ኣምላኽ ነዚ ዅሉ መከራ ኺህሉ ስለምንታይ ከም ዘፍቀደ ኽንፈልጥ የድልየና እዩ። ኵሉ ዚኽእል ካብ ኰነ፡ ደው ኬብሎ ሓይሊ ኣለዎ። ስለምንታይ ደኣሉ ስጕምቲ ዘይወስድ፧ እቲ ፈቃር ኣምላኽ መሸም ብቑዕ ምኽንያት ኪህልዎ ኣለዎ።—1 ዮሃንስ 4:8።
ኣዝዩ ኣገዳሲ ጕዳይ ተላዕለ
10. ሰይጣን እንታይ እዩ ኣብ ሕቶ ዘእተወ፧ ብኸመይከ፧
10 ኣምላኽ መከራ ኺህሉ ዘፍቀደሉ ምኽንያት ንምፍላጥ፡ ናብቲ መከራ ዝጀመረሉ እዋን ተመሊስና ኽንሓስብ ኣሎና። ሰይጣን ንኣዳምን ሄዋንን ሕጊ የሆዋ ኸም ዚጥሕሱ ኺገብሮም ከሎ፡ ኣገዳሲ ሕቶ ተላዒሉ እዩ። ሰይጣን ንሓይሊ የሆዋ ኣይኰነን ኣብ ሕቶ ኣእትይዎ። ሓይሊ የሆዋ ደረት ከም ዘይብሉ ይፈልጥ እዩ። ኣብ ክንዳኡስ፡ ነቲ የሆዋ ንምግዛእ ዘለዎ መሰል እዩ ኣብ ሕቶ ኣእትይዎ። ሰይጣን ንየሆዋ ኻብቶም ተገዛእቱ ጽቡቕ ነገር ዚሓብእ ሓሳዊ እዩ ብምባል፡ ክፉእ ገዛኢ ኸም ዝዀነ ገይሩ ኸሰሶ። (ዘፍጥረት 3:2-5 ኣንብብ።) ደቂ ሰብ ብኣምላኽ እንተ ዘይተገዝኡ ኸም ዚሕሾም ዚእምት ዘረባ ተዛረበ። እዚ ኣብ ልዑላውነት የሆዋ እተፈነወ መጥቃዕቲ እዩ።
11. የሆዋ ነቶም ኣብ ኤደን ዝነበሩ ዓለወኛታት ብኡብኡ ዘየጥፍኦም ስለምንታይ እዩ፧
11 ኣዳምን ሄዋንን ካብ የሆዋ ዓለዉ። ብኻልእ ኣበሃህላ፡ ‘የሆዋ ኺገዝኣና ኣይንደልን ኢና። ቅኑዕን ጌጋን ብርእስና ኽንውስን ንኽእል ኢና’ እዮም ኢሎም። የሆዋ ነዚ ጕዳይ እዚ ብኸመይ እዩ መዕለቢ ኺገብረሉ ዚኽእል፧ እቶም ዓለወኛታት ጌጋ ምዃኖምን መገዱ እቲ ዝበለጸ ምዃኑን ንዅሎም መስተውዓልቲ ፍጡራቱ ብኸመይ ኪምህሮም ይኽእል፧ ገሊኦም ሰባት፡ ኣምላኽ ነቶም ዓለወኛታት ኣጥፊኡ ኸም ብሓድሽ ኪጅምር ነይርዎ ይብሉ ይዀኑ። የሆዋ ግና ብዘርኢ ኣዳምን ሄዋንን ኣቢሉ ንምድሪ ኺመልኣ ዕላማኡ ምዃኑ ገሊጹ እዩ፣ ኣብ ምድራዊት ገነት ኪነብሩ ድማ እዩ ዚደልዮም ነይሩ። (ዘፍጥረት 1:28) ኵሉ ሳዕ ከኣ ዕላማኡ ይፍጽም እዩ። (ኢሳይያስ 55:10, 11) ብዘይካዚ እውን ነቶም ኣብ ኤደን ዝነበሩ ዓለወኛታት ምጥፋኦም ነቲ ብዛዕባ የሆዋ ንምግዛእ ዘለዎ መሰል እተላዕለ ሕቶ ኣይምመለሶን ነይሩ።
12, 13. የሆዋ ንሰይጣን ገዛኢ እዛ ዓለም እዚኣ ኪኸውንን ንደቂ ሰብ ብርእሶም ኪመሓደሩን ስለምንታይ ከም ዘፍቀደ ዜረድእ መብርሂ ሃብ።
12 ሓደ መብርሂ እስከ ንርአ። ሓደ መምህር ንተምሃሮኡ ኸቢድ ግድል ብኸመይ ከም ዚፈትሑ ይነግሮም ከም ዘሎ ጌርካ እሞ ሕሰብ። ሓደ በሊሕ ግና ከኣ ዓለወኛ ተምሃራይ ነቲ እቲ መምህር ዚጥቀመሉ መገዲ ጌጋ ምዃኑ ይዛረብ። እቲ መምህር ክኢላ ዘይምዃኑ ድሕሪ ምዝራብ፡ ነቲ ግድል ንምፍታሕ ዜኽእል ኣጸቢቑ ዝሓሸ መገዲ ኸም ዚፈልጥ ይዛረብ። ገሊኦም ተምሃሮ እቲ ዓለወኛ ተምሃራይ ቅኑዕ ዝዀነ ይመስሎም እሞ ዓለወኛታት ይዀኑ። እቲ መምህር እንታይ እዩ ኺገብር ዘለዎ፧ ነቶም ዓለወኛታት ካብቲ ኽፍሊ እንተ ኣባሪርዎም፡ ኣብቶም ካልኦት ተምሃሮ እንታይ ጽልዋ እዩ ዚህልዎ፧ እቲ መማህርቶምን እቶም ምስኡ ዝሓበሩን ቅኑዓት ከም ዝዀኑ ገይሮም ኣይምኣመኑንዶ፧ ኵሎም እቶም ኣብታ ኽፍሊ ዝተረፉ ተምሃሮ፡ እቲ መምህር ጌጋ ምዃኑ ኸይፍለጥ ኢሉ ኸም ዝዀነ ብምእማን ንዕኡ ዘለዎም ኣኽብሮት ምነከየ። እንተዀነ ግና፡ እቲ መምህር ነቲ ዓለወኛ ተምሃራይ፡ ነቶም ደቂ ኽፍሉ ኸመይ ገይሩ ነቲ ግድል ከም ዚፈትሖ ባዕሉ ኼርእዮም ይፈቕደሉ ንበል።
13 የሆዋ ምስቲ እቲ መምህር ዝገበሮ ዚመሳሰል ስጕምቲ እዩ ወሲዱ። ነቲ ጕዳይ ዚምልከቶም እቶም ኣብ ኤደን ዝነበሩ ዓለወኛታት ጥራይ ዘይምንባሮም ዘክር። ብሚልዮናት ዚቝጸሩ መላእኽቲ እውን ይዕዘቡ ነይሮም እዮም። (እዮብ 38:7፣ ዳንኤል 7:10) የሆዋ ነቲ ዕልዋ ዝሓዘሉ መገዲ፡ ንዅሎም እዞም መላእኽቲ እዚኦም፡ ውዒሉ ሓዲሩ ኸኣ ንዅሎም መስተውዓልቲ ፍጡራት ኣጸቢቑ ዚትንክፍ እዩ። ስለዚ፡ እንታይ ገበረ፧ ንሰይጣን ከመይ ገይሩ ንደቂ ሰብ ከም ዚገዝኦም ኬርኢ ፈቐደሉ። እወ፡ ኣምላኽ ንደቂ ሰብ ኣብ ትሕቲ መሪሕነት ሰይጣን ብርእሶም ኪመሓደሩ ፈቐደሎም።
14. የሆዋ ንሰባት ብርእሶም ኪመሓደሩ ምፍቃዱ እንታይ ጥቕሚ ኣለዎ፧
14 እቲ ኣብ መብርሂና ዝጠቐስናዮ መምህር፡ እቲ ዓለወኛን ምስኡ ዝሓበሩ ተምሃሮን ግጉያት ምዃኖም ይፈልጥ እዩ። እንተዀነ ግና፡ ነቲ ዘበገስዎ ሓሳብ መርትዖ ኬቕርቡ ዕድል ምሃቡ ንዅሎም እቶም ኣብታ ኽፍሊ ዘለዉ ተምሃሮ ኸም ዚጠቅም እውን ይፈልጥ እዩ። እቶም ዓለወኛታት መርትዖ ኬቕርቡ ምስ ዘይክእሉ፡ ኵሎም ቅኑዓት ተምሃሮ ነታ ኽፍሊ ንምምራሕ ብቕዓት ዘለዎ እቲ መምህር ጥራይ ምዃኑ ኺግንዘቡ እዮም። እቲ መምህር ድሕሪኡ ንዝዀነ ይኹን ዓለወኛ ንምንታይ ካብ ክፍሉ ኸም ዚሰጕጎ ኺርድኦም እዩ። ብተመሳሳሊ፡ ኵሎም ቅኑዕ ዝልቦም ሰባትን መላእኽትን እቲ ሰይጣንን ምስኡ ዝዓለዉን ዝበልዎ ነገር ከም ዝፈሸለ ኸምኡ እውን ሰባት ብርእሶም ኪመሓደሩ ኸም ዘይክእሉ ምርኣዮም ከም ዚጠቕሞም የሆዋ ይፈልጥ እዩ። ከምቲ ጥንቲ ዝነበረ ኤርምያስ፡ “ኦ የሆዋ፡ መገዲ ሰብ ናቱ ኸም ዘይኰነት ኣጸቢቐ እፈልጥ እየ። ዚመላለስ ሰብ እውን ስጕምቱ ኬቕንዕ ናቱ ኣይኰነን” ብምባል ዝገለጾ፡ ነቲ ኣገዳሲ ሓቂ ኺፈልጡ እዮም።—ኤርምያስ 10:23።
ነዊሕ ግዜ ዘድለየ ስለምንታይ እዩ፧
15, 16. (ሀ) የሆዋ ንነዊሕ እዋን መከራ ኪቕጽል ዘፍቀደ ስለምንታይ እዩ፧ (ለ) የሆዋ ንዜስካሕክሕ ገበንን ካልእ ከምኡ ንዝኣመሰለ እከይን ዘየወገዶ ስለምንታይ እዩ፧
15 የሆዋ ንነዊሕ ግዜ መከራ ኪቕጽል ዘፍቀደ ግና ስለምንታይ እዩ፧ ስለምንታይከ እዩ ሕማቕ ነገራት ንኸየጋጥም ኢሉ ስጕምቲ ዘይወስድ፧ እቲ ኣብቲ መብርሂ እተጠቕሰ መምህር ዘይገብሮ ኽልተ ነገር እስከ ንርአ። ቀዳማይ፡ ነቲ ዓለወኛ ተምሃራይ ጕዳዩ ንኸየረድእ ኣይዓግቶን እዩ። ካልኣይ፡ ነቲ ዓለወኛ ጕዳዩ ኼረድእ ኣይሕግዞን እዩ። ብተመሳሳሊ፡ የሆዋ ዘይገብሮ ኽልተ ነገር እስከ ንርአ። ቀዳማይ፡ ንሰይጣንን ነቶም ምስኡ ዝሓበሩን ቅኑዓት ምዃኖም መርትዖ ኻብ ምቕራብ ኣየቋረጾምን። በዚ ምኽንያት እዚ፡ ግዜ ኺሓልፍ ምፍቃድ ኣገዳሲ እዩ። ኣብቲ ብኣሽሓት ዓመታት ዚቝጸር ታሪኽ ደቂ ሰብ፡ ሰባት ንዅሉ ዓይነት ርእሰ ምምሕዳር ወይ ሰብኣዊ መንግስትታት ኪፍትኑ ኽኢሎም እዮም። ደቂ ሰብ ኣብ ስነ ፍልጠትን ካልእ ዓውድታትን እተወሰነ ምዕባለታት እኳ እንተ ገበሩ፡ ምጕዳል ፍትሕን ድኽነትን ገበንን ውግእን ግና እናገደደ እዩ ኸይዱ። ሰብኣዊ ግዝኣት ከንቱ ምዃኑ ተራእዩ እዩ።
16 ካልኣይ፡ የሆዋ ንሰይጣን ነዛ ዓለም እዚኣ ኣብ ምግዛእ ኣይሓገዞን፡ ከይገዝኣ እውን ኣይዓገቶን። ንኣብነት፡ ኣምላኽ ነቲ ዜስካሕክሕ ገበን እንተ ዜልግሶ ነይሩ፡ ብኻልእ ኣበሃህላ ነቲ እቶም ዓለወኛታት ዜበገስዎ ጕዳይ ይሕግዝ ከም ዘሎዶ ኣይምዀነን፧ እዝስ ምናልባት ደቂ ሰብ ብዘይ ጐዳኢ ሳዕቤናት ርእሶም ኬመሓድሩ ይኽእሉ እዮም ዚብል ሓሳብ ኣብ ሰባት ከም ዚኣቱ ደይኰነን ዚገብር፧ የሆዋ ኸምዚ ዓይነት ስጕምቲ እንተ ዚወስድ፡ ኣብቲ ሓሶት ምተሳተፈ ነይሩ። ይኹን እምበር፡ ‘ኣምላኽ ኪሕሱ ኣይክእልን እዩ።’—እብራውያን 6:18።
17, 18. የሆዋ ንዅሉ እቲ ብሰንኪ ግዝኣት ደቂ ሰብን ጽልዋ ሰይጣንን ዝሰዓበ ጕድኣት እንታይ ኪገብሮ እዩ፧
17 እቲ ኻብ ኣምላኽ ዕልዋ ኣብ እተፈጸመሉ ዓመታት ዘጋጠመ ጕድኣት ግና እንታይ እዩ ኺግበር፧ የሆዋ ዅሉ ዚኽእል ምዃኑ ኽንርስዕ የብልናን። ስለዚ፡ ነቲ ንደቂ ሰብ ዜጋጠሞም መከራ ኼወግዶ ይኽእል እዩ፣ ብርግጽ እውን ኪገብሮ እዩ። ኣቐዲምና ኸም እተመሃርናዮ፡ እዛ ዓንያ ዘላ ምድርና ናብ ገነት ክትቅየር እያ። ሓጢኣት በቲ የሱስ ዝኸፈሎ በጃ ኣቢልካ ኺድምሰስ ከሎ፡ እቶም ዝሞቱ እውን ብትንሳኤ ህያዋን ኪዀኑ እዮም። ኣምላኽ በዚ ኸምዚ ኣቢሉ ኸኣ ንየሱስ “ግብሪ ድያብሎስ ምእንቲ ኼፍርስ” ኪጥቀመሉ እዩ። (1 ዮሃንስ 3:8) የሆዋ ነዚ ዅሉ ኣብ ግዜኡ ኺፍጽሞ እዩ። ሳላ ትዕግስቱ ሓቂ ኽንፈልጥን ከነገልግሎን ኣጋጣሚ ስለ ዝረኸብና፡ ኣቐዲሙ ስጕምቲ ዘይምውሳዱ የሐጕሰና እዩ። (2 ጴጥሮስ 3:9, 10 ኣንብብ።) እዚ ኽሳዕ ዚኸውን ግና ኣምላኽ ነቶም ናይ ሓቂ ኣምለኽቲ የናድዮምን ኣብዛ ሽግር ዝመልኣ ዓለም ዜጋጥሞም ዝዀነ ይኹን መከራ ኺጻወሩ ይሕግዞምን ኣሎ።—ዮሃንስ 4:23፣ 1 ቈረንቶስ 10:13።
18 ገሊኦም ሰባት፡ ‘ኣምላኽ ንኣዳምን ሄዋንን ኪዓልዉ ኸም ዘይክእሉ ገይሩ ብምፍጣር ነዚ ዅሉ መከራ ኼወግዶ ኣይምኸኣለንዶ፧’ ኢሎም ይሓትቱ እዮም። ነዛ ሕቶ እዚኣ ንምምላስ፡ ነቲ የሆዋ ዝሃበካ ኽቡር ውህበት ክትዝክር ኣሎካ።
ነቲ ኣምላኽ ዝሃበካ ውህበት ብኸመይ ኢኻ ኽትጥቀመሉ፧
19. የሆዋ እንታይ ክቡር ውህበት እዩ ዝሃበና፧ ስለምንታይከ ኢና ኣኽቢርና ኽንርእዮ ዘሎና፧
19 ኣብ ምዕራፍ 5 ደቂ ሰብ ናይ ምምራጽ ናጽነት ሒዞም ከም እተፈጥሩ ርኢኻ ኢኻ። እዚ ኽሳዕ ክንደይ ክቡር ምዃኑ ተገንዚብካዶ፧ ኣምላኽ ማእለያ ዘይብሎም እንስሳታት ፈጢሩ እዩ፣ ኵሎም ከኣ ብባህረት እዮም ጥበበኛታት ዝዀኑ። (ምሳሌ 30:24) ወዲ ሰብ፡ ንዅሉ እቲ ዚህቦም ትእዛዝ ኪስዕቡ ፕሮግራም እተገብሩ ሮቦት ሰሪሑ እዩ። ኣምላኽ ከማታቶም እንተ ዚገብረና ምተሓጐስናዶ፧ ኣይፋልን፣ እንታይ ዓይነት ሰብ ክንከውን፡ እንታይ ዓይነት ናብራ ኽንነብር፡ እንታይ ዓይነት ዕርክነት ክንምስርት፡ ከምኡ እውን ካልእ ከምዚ ዝኣመሰለ ነገራት ንምውሳን ናይ ምምራጽ ናጽነት ስለ ዘሎና ሕጉሳት ኢና። እተወሰነ ናጽነት ክንረክብ ምኽኣልና የሐጕሰና እዩ፣ ኣምላኽ እውን ነዚ ኽንረክብ እዩ ዚደልየና።
20, 21. ነቲ ናይ ምምራጽ ናጽነትና ብኸመይ ኢና ብዝበለጸ መገዲ ኽንጥቀመሉ እንኽእል፧ ከምዚ ኽንገብር ዘሎናኸ ስለምንታይ ኢና፧
20 የሆዋ ብግዲ ኺግልገል ኣይደልን እዩ። (2 ቈረንቶስ 9:7) ነዚ ንምብራህ ነዛ እትስዕብ ሕቶ እስከ ርአ። ሓደ ወላዲ ዚሕጐስ፡ ውሉዱ በል ስለ እተባህለ ጥራይ “አፍቅረካ እየ” እንተ ዚብሎ ድዩ ወይስ ባዕሉ ኻብ ልቡ ኸምኡ እንተ ዚብሎ፧ ስለዚ፡ እቲ ኣገዳሲ ሕቶ ‘ንስኻኸ ነቲ የሆዋ ዝሃበካ ናይ ምምራጽ ናጽነት ብኸመይ ኢኻ እትጥቀመሉ፧’ ዚብል እዩ። ሰይጣንን ኣዳምን ሄዋንን ነቲ ናይ ምምራጽ ናጽነቶም ብሕማቕ መገዲ እዮም ተጠቒሞምሉ። ንየሆዋ ኣምላኽ ከኣ ነጸግዎ። ንስኻኸ እንታይ ኢኻ ኽትገብር፧
21 ነቲ ዜደንቕ ውህበት ዝዀነ ናይ ምምራጽ ናጽነት ብዝበለጸ መገዲ ኽትጥቀመሉ ኣጋጣሚ ኣሎካ። ምስቶም ኣብ ጐድኒ የሆዋ ዝቘሙ ብሚልዮናት ዚቝጸሩ ፍጡራት ክትሓብር ትኽእል ኢኻ። ሰይጣን ሓሳውን ክፉእ ገዛእን ምዃኑ ኣብ ምርግጋጽ ብንጥፈት ስለ ዚሳተፉ፡ ንኣምላኽ የሐጕስዎ እዮም። (ምሳሌ 27:11) ንስኻ እውን ነቲ ቕኑዕ መገዲ ህይወት ብምምራጽ፡ ነዚ ኽትገብር ትኽእል ኢኻ። ኣብ እትቕጽል ምዕራፍ እዚ ኺግለጽ እዩ።
ብዝያዳ ፍለጥ
መጽሓፍ ቅዱስ ከተጽንዕ ዘሎካ ስለምንታይ ኢኻ፧
መጽሓፍ ቅዱስ፡ ኣብ መላእ ዓለም ንዚነብሩ ብሚልዮናት ዚቝጸሩ ሰባት፡ ንኣገዳሲ ሕቶታት ህይወት መልሲ ኺረኽቡሉ ይሕግዞም ኣሎ። ንስኻኸ ሓደ ኻባታቶም ክትከውን ትደሊዶ፧


text:
ናይ ዩናይትድ ስቴትስ ምንስቴር ጉዳያት ወፃኢ ሂላሪ ክልንቴን ኣብ ቤንጋዚ ሊቢያ ኣብ ዝርከብ ናይ ዩናይትድ ስቴትስ ቖንሱል ዝሓለፈ መስከረም ዝተፈፀመ መጥቓዕቲ ኣካል ኣብ ሙሉእ ሰሜን ኣፍሪካ ናይ ዘሎ ሰፊሕ ምንቅስቓስ ሽብር እዩ ኢለን።ትማሊ ረቡዕ ንኮንግረስ ኣብዝሃብኦ ቃል ምስክርነት ንሓዋሩ ተመሳሳሊ መጥቓዕቲ ንኸይፍፀም ንምክልኻል ክግበር ብዛዕባ ዘለዎ እውን ተዛሪበን ኣለዋ።
ምንስቴር ጉዳያት ወፃኢ ሂላሪ ክልንቴን እቲ ንኣምባሳደር ሓዊሱ ንኣርባዕተ ኣሜሪካዊያን ዝቐተለ ኣብ ቤንጋዚ ኣብ ልዕሊ ዝርከብ ናይ ዩናይትድ ስቴትስ ቆንሱል ዝተፈፀመ መጥቓዕቲ ኣንፃር ሽብር ናይ ዝካየድ ሰፊሕ ስትራተጂያዊ ፈተና እዩ ኢለን።
ናይ ዓረብ ህዝባዊ ምንቅስቓስ ንናይቲ ከባቢ ሓይሊ ቀያይሩዎ፣ንኩነታት ሓይልታት ፀጥታ’ውን ኣዳኺሙዎ እዩ ኢለን ሂላሪ ክልንቴን።ኣስዒበን ‘’ኣብ ማሊ ዘሎ ዘይምርግጋእ ኣሸበርቲ ተፅዕንኦም ብምስፋሕ ከምቲ ዝሓለፈ ሰሙን ኣብ ኣልጀሪያ ዝርኣናዮ ዓይነት ተዋሳኺ መጥቓዕትታት ንምእላም ዘኽእሎም ሃዋህው ፈጢሩሎም ኣሎ።’’
ወ/ሮ ሂላሪ ብነፃ ቦርድ መርማሪ ዝተሃቡ መፍትሒ ሓሳባት ብምሉኦም ከምዝተቐበልኦምን ካብኦም እቶም 85 ሚእታዊ ክሳብ ዝቕፅል ወርሒ መጋቢት ኣብ ግብሪ ከምዝውዕሉን ንኣባላት ቤት ምኽሪ ገሊፀናሎም።
ኣብ ኣዝዩ ሓደገኛ ኩነት ሰባት ከመይ ክሰርሑን ንዝፍጠር ቅልውላው ከመይ መልሲ ክውሃብ ከምዘለዎን ካብ ላዕሊ ክሳብ ታሕቲ እናርኣናዮ ኢና ኢለን።
ኣብ ቤንጋዚ ዝተፈፀመ መጥቓዕቲ ፖለቲካዊ ምስሕሓስብ ዝፈጠረ ኣብ ሕቡራት መንግስታት ኣምባሳደር ዩናይትድ ስቴትስ ዝኾና ሱዛን ራይስ ናይ ሽብር ከይኮነስ ብእስላማዊ ተቓወምቲ ዝተፈፀመ ናይ ሃንደበት መጥቓዕቲ እዩ ክብላ ንመራኸቢ ብዙሃ ተኸታታሊ ቃለ መጠይቕ ምስ ሃባ ነይሩ።
ሰኔተር ጆን ሚኬይን ኣሜሪካዊያን ናይ ሓሶት ከይኮነስ ሓቃዊ መልሲ ክረኽቡ ኣለዎም፤ብኣምባሳደር ሱዛን ራይስ ዝተውሃበ መልሲ ግን ጌጋ እዩ ክብሉ ተዛሪቦም።
ወ/ሮ ሂላሪ እቲ መጥቓዕቲ ንምንታይ ተፈፂሙ ኢልካ ካብ ምዝራብ እቶም ተሓተቲ ናብ ቅድሚ ሕጊ ምቕራብ ዝበለፀ ኣገዳሲ ጉዳይ እዩ ክብላ ተዛሪበን።
ናይ ሊቢያ ዴሞክራሲያዊ ስግግር ብዓወት ክዛዘም ኮንግረስ ሓገዝ ክህብ ከምዘለዎ’ውን ገሊፀን ሂላሪ ክልንቴን።
ተንታኒ ካቶ ኢንስቲቱት ማሉ ኢኖሰንት ዩናይትድ ስቴትስ ኣብ ሊብያ ብርክት ዝበሉ ብድሆታት ከምዘጋጥማን ሊብያ ናይ ምዕራባዊያን ዴሞክራሲ ንምትግባር ኣብ እትፍትነሉ እዋን ህውከት ከጋጥም እዩ ይብላ።
ኣብ ወፅኢ ሃገራት ኣብ ልዕሊ ዝርከቡ ናይ ዩናይትድ ስቴትስ ዲፕሎማሰኛታት ዘጋጥም ሓደጋ ንምንካይ ክንዲ እተሰርሐ ይሰራሕ ኢለን ሂላሪ ክልንቴን ኣብ ስራሕቶም ሓደጋ ከጋጥሞም ከምዝኽእል ብምቕባል ከምዝሰርሑን ኣብ ውሽጢ ድፋዓት ኮይኖም ተልኡኹኦም ክፍፀሙ ከምዘይኽእሉን ሓቢረን ምንስቴር ጉዳያት ወፃኢ ዩናይትድ ስቴትስ ሂላሪ ክልንቴን።


text:
1ግና ሓሰውቲ ነቢያት ኣብ ማእኸል ሕዝቢ እግዚኣብሔር ተሢኦም ከም ዝነበሩ ኣብ ማእኸልኩምውን ሓሰውቲ መምህራን ክትሥኡ እዮም። ንሳቶም ብኅቡእ ጥፍኣት ዘስዕብ መናፍቕነት ከምጽኡ እዮም። ነቲ ዝተቤዘዎም ጐይታ ብምኽሓድውን ኣብ ባዕልቶም ቅልጡፍ ጥፍኣት ከምጽኡ እዮም። 2ብዙኃት ድማ በቲ መንገዲ ርኽሰቶም ክስዕብዎም እዮም። ብሰንኮም እታ መንገዲ ሓቂ ኽትጽረፍ እያ። 3ንሳቶም ስሱዓት ስለ ዝኾኑ ብዘረባ እናጠበሩ መናገዲ ኽገብሩኹም እዮም። ካብ ቀደም ፍርዶም ተዳልዩ እዩ፤ ጥፍኣትውን ብርግጽ ይጽበዮም ኣሎ። 4እግዚኣብሔር ነቶም ኃጢኣት ዝገበሩ መላእኽቲ ኣብ ጸልማት ጕድጓድ ፍርዶም ክጽበዩ ናብ ገሃነም ደርበዮም እምበር ኣይራህርሀሎምን። 5ነታ ቐዳመይቲ ዓለምውን ኣይራህረሀላን፤ ነቲ ሰባኽ ጽድቂ ዝነበረ ኖኅ ግና ሻምናይ ርእሱ ጥራሕ ኣድኂኑ ነቲ ናይ ኃጥኣን ቀዳማይ ዓለም ከዓ ራህሪሁ እንተይመሓረ ኣብቶም ኃጥኣን ማይ ኣይሂ ኣውረደ እምበር። 6ነቶም ፍርኃት እግዚኣብሔር ዘይብሎም መርኣያ መቕጻዕቲ ምእንቲ ክኾና ንሰዶምን ገሞራን ሓመዂሽቲ ኽሳዕ ዝኾና ኽቃጸላ ፈረደን። 7ነቲ ብኣበሳኦምን ብርኹስ ተግባሮምን ዘስካሕኽሕ ዝነበረ ጻድቅ ሎጥ ግና ኣድኃኖ። 8እቲ ጻድቕ ሰብ ኣብ ማእኸሎም ክነብር እንተሎ በብመዓልቱ በቲ ዝርእዮን ዝሰምዖን ዝነበረ ግብሪ ዓመፃኦም እታ ጻድቕ ነፍሱ ትጭነቕ ነበረት። 9ጐይታ ኸዓ ነቶም ዝፈርኅዎ ካብ ፈተና ኸመይ ገይሩ ኸም ዘድኅኖም ንገበርቲ ዓመፃ ድማ እናቐጽዐ ኸመይ ገይሩ ኽሳዕ መዓልቲ ፍርዲ ኸም ዘጽንሖም ይፈልጥ እዩ። 10ብኅልፊ እኳ ደድኅሪ እቲ ርኹስ ዝኾነ ሥጋዊ ፍትወቶም ንዝስዕቡ ንሥልጣን እግዚኣብሔርውን ዝንዕቑ ንፍርዲ ኸጽንሖም እዩ። እቶም ሓሰውቲ መምህራን ደፋራትን ትዕቢተኛታትን ስለ ዝኾኑ ነቶም ናይ ሰማይ ሥልጣናት እንትጻረፉ ኣይፈርሑን። 11መላእኽቲ ብኃይልን ብሥልጣንን ካብኣቶም ዝበልጹ እንትኾኑ እኳ ኣብ ቅድሚ ጐይታ ነቶም ናይ ሰማይ ሥልጣናት ጸርፊ ዘለዎ ኽሲ ኣየቕርቡን እዮም። 12እዚኣቶም ከምታ ተኣሲራ እትሕረድ ኣእምሮ ዘይብላ እንስሳ እዮም ዝመስሉ። ነቲ ዘይፈልጥዎ እናጸረፉ ኸምታ እንስሳ ኽጠፍኡ እዮም። 13ዓስቢ ዓመፃኦምውን ክቕበሉ እዮም። ንኣኣቶም ሓጐስ ብቐትሩ ምዕባድ ማለት እዩ። ነውራማትን ርኹሳትን እዮም። ንኽጥብሩኹም ኢሎም ኣብ ማእድኹም ይሳተፉ፤ በዙይውን ይሕጐሱ። 14ዝሙት ዝመልኣ ኻብ ኃጢኣት ከዓ ዘየቋርጻ ኣዕይንቲ ኣለዋኦም፤ ነተን ብእምነት ዘይጸንዓ ነፍሳት ይሓብልወን፤ ስስዐ ዝለመደ ልቢ ኣለዎም፤ ደቂ መርገም እዮም። 15ነታ ቕንዕቲ መንገዲ ኃዲጎም ተጋገዩ፤ መንገዲ እቲ ዓስቢ ዓመፃ ዝፈተወ በለኣም ወዲ ባሶር ሰዓቡ። 16እንተኾነ ሕጊ ብምፍራሱ ተግሣጽ ተቐበለ፤ ምዝራብ ዘይትኽእል ኣድጊ ብድምፂ ሰብ ተዛሪባ ንዕብዳን እቲ ነቢይ ዓገተቶ። 17እዞም ሰባት እዚኣቶም ዝነጸፈ ዓይኒ ማይን ንፋስ ዝዂብኲቦ ግመን እዮም፤ ንኣኣቶም ግብ ዝበለ ጸልማት ዘለዓለም ይጽበዮም ኣሎ። 18ንሳቶም ነቶም ኣብ ስሕተት ካብ ምንባር ብቐረባ እዋን ኣምሊጦም ዝወፁ በቲ ኸንቱን ትዕቢት ዝመልኦን ዘረባኦም ገይሮም ብኽፉእ ትምኒት ሥጋን ብርኽሰትን የሓባብልዎም ኣለዉ። 19ዝተሥዓረ ሰብ ባርያ ናይቲ ዝሠዓሮ እዩ ዝኸውን፤ ንሳቶም ግና ንባዕልቶም ናይ ክፉእ ኣመል ባሮት እንተለዉ ሓራ ኽትወፁ ኢኹም እናበሉ የተስፍውዎም። 20በታ ንጐይታናን መድኃኒናን ኢየሱስ ክርስቶስ ብምፍላጥ ካብ ርኽሰት ዓለም ዘምለጡ ሰባት ተመሊሶም ብእኣ ተጠሊፎም እንተ ደኣ ተሥዒሮም ካብ ቀዳማዮም ዳኅራዮም እዩ ዝገድድ። 21ንሳቶም እናፈለጥዋ ካብቲ ዝተውሃቦም ቅዱስ ትእዛዝ ንድኅሪት ካብ ዝምለሱስ ነታ መንገዲ ጽድቂ እንተ ዘይፈልጥዋ ምሐሾም ነይሩ። 22እዙይ ከዓ እቲ ከልቢ ናብ ትፋኡ ተመለሰ ከምኡ ኸዓ ሓሰማ ተሓጺባ ኣብ ጸብሪ ኣንገርገረት ዝብል ምስላ ሓቂ ኣብኣቶም በጽሐ።
Copyright
Learn More